text:
སྤྱིར་བཏང་དུ་ལག་འཁྱེར་ཁ་པར་ཞིག་ཉོ་དགོས་བྱུང་ཚེ། བོད་པ་ཚོས་དོ་སྣང་བྱ་ཡུལ་དུ་གྱུར་ཡོད་པ་ནི་ཁ་པར་དེའི་ནང་དུ་བོད་ཡིག་ཡོད་མེད་དེ་རེད། ཀུན་གྱིས་ཤེས་གསལ་ལྟར་ན། ཀུ་ཤུའི་ཁ་པར་ནང་དུ་བོད་ཡིག་ཡོད་པ་མ་ཟད་གཏག་ཐབས་ཀྱང་འདུས་ཡོད་མོད། རིན་གོང་ནི་ཅུང་མཐོ་བས་མང་ཆེ་བས་ཉོ་ཐུབ་པ་མ་རེད། དེས་ན་ཁ་པར་གཞན་པ་ནི་ཕལ་ཆེར་བའི་མ་ལག་ཨན་གྲོལ་ཟེར་བ་དེ་ཡིན་འདུག་པ་དང་། སམ་སུང་(Samsung)ཟེར་བའི་ཁ་པར་དེ་ཡག་པོ་ཞིག་ཏུ་བརྩི་བཞིན་ཡོད། དེའི་མིང་ལ་རྒྱ་ཡིག་གིས་སན་ཤིན(三星)ཅེས་འབོད་ལ། དེ་ཡང་སྒྲ་བསྒྱུར་ཡིན་པ་ལས་སྐར་གསུམ་ཟེར་བའི་དོན་ཞིག་རྩ་བ་ནས་མིན། ཡིན་ཡང་གླེན་པ་ཁ་ནག་འགས་ཅི་ཞིག་ཤེས་མདོག་གིས་སྐར་གསུམ་ཁ་པར་ཟེར་བ་ནི་དགོད་བྲོ་བ་ཞིག་རེད། ཁ་པར་དེ་ནི་ཁོ་རེ་ཡ་ལྷོ་མས་བཟོས་པ་ཞིག་ཡིན་ལ། བོད་སྐད་དུ་སྒྲ་བསྒྱུར་བྱས་ན་སམ་སུང་ཅེས་འབོད་པ་རེད། སམ་སུང་ཕུད་ད་དུང་ཨན་གྲོལ་མ་ལག་ཡིན་པའི་ཁ་པར་ནི་བགྲང་གིས་མི་ལངས་པ་ཞིག་རེད།
མིག་སྔར་བོད་ཡིག་འདུས་པའི་ཁ་པར་ནི་ཨཱོ་ཕོ(OPPO)ཟེར་བ་དེ་དང་ཐོ་བ(锤子)ཟེར་བའི་རྒྱ་ནག་གི་ཁ་པར་དེ་གཉིས་ཡིན་འདུག་ཅིང་། ངེད་བོད་ཡིག་བརྡ་འཕྲིན་ལག་རྩལ་དྲ་བས་ཁྱེད་ཚོར་འདི་གཉིས་འོས་སྦྱོར་བྱས་པ་ཡིན། བོད་ནང་གི་ཉོ་མཁན་ཚོས་ཀུ་ཤུ་མ་ཡིན་པའི་ཁ་པར་ཁྲོད་ནས་ཐོག་མར་འདི་གཉིས་ལ་བསམ་བློ་འཁོར་ཆོག་གི་རེད།
ཐོ་བ(锤子)ཁ་པར་ནང་དུ་བོད་ཡིག་འཇོག་པའི་གྲོས་གཞི་འདོན་མཁན་ནི་བོད་ནང་དུ་གནས་སྡོད་བྱེད་པའི་ལུག་རིན་པོ་ཆེ་ཟེར་བའི་དངོས་མིང་ལ་ཡེ་ཤེས་བསྟན་འཛིན་ཞུ་བ་དེ་རེད་འདུག་ལ། ཁོང་གིས་ཐོ་བ་ཁ་པར་ནང་དུ་བོད་ཡིག་འཇོག་པར་རམ་འདེགས་ཚད་མེད་བྱས་ཤིང་། བྱས་རྗེས་འཇོག་མཁན་གཙོ་བོ་དེ་རེད།
དེ་ནས་སམ་སུང་ཁ་པར་ལ་དགའ་མཁན་ཞིག་ཡིན་ན། ཁ་པར་དེའི་ནང་དུ་སྤྱིར་བཏང་བོད་ཡིག་འདུས་མེད་མོད། འོན་ཀྱང་རེ་འདུན་མཐོན་པོ་མེད་མཁན་ཞིག་ཡིན་ན་བོད་ཡིག་སྒྲིག་འཇུག་ཤིན་ཏུ་སླ་པོ་ཡོད་པ་རེད། རོ་ཐུ(root)བྱེད་མི་དགོས་པར་ཐད་ཀར་ iFont爱字体 ཟེར་བའི་མཉེན་ཆས་དེ་སྒྲིག་བྱེད་པ་དང་། ཁ་ཕྱེ་ཚར་རྗེས་ཀོར་ཐིག་ཚོན་མདོག་ཅན་དེ་ཚོའི་ནང་དུ་རྒྱ་ཡིག་གིས་ 藏 བོད་ཅེས་པ་ཞིག་རྙེད་ཐུབ། དེ་མནན་ཚེ་བོད་ཡིག་གི་ཡིག་གཟུགས་མང་པོ་ཡོད་ལ་རང་གི་དགའ་ཕྱོགས་ལྟར་གཅིག་འདེམས་ནས་ཕབ་ལེན་བྱ་དགོས། སྒྲིག་འཇུག་ཚར་རྗེས་སྒྲིག་འགོད(设置)ནང་ལ་བསྐྱོད་དེ། ཡིག་གཟུགས་ཀྱི་བཀོད་པ(字体风格)ཞེས་པའི་ནང་ནས་རང་གིས་སྒྲིག་འཇུག་བྱས་ཟིན་པའི་བོད་ཡིག་གི་ཡིག་གཟུགས་དེར་གཏན་འཁེལ་གནང་ན་ཏན་ཏན་ཡོང་གི་རེད། དེ་ལྟར་ཚར་རྗེས་ཡིག་གཟུགས་སྒྲིག་འཇུག་གི་བྱ་བ་ཡོངས་སུ་རྫོགས་ཤིང་། ད་ནི་བོད་ཡིག་གི་གཏག་ཐབས་སྒྲིག་འཇུག་བྱེད་དགོས་པ་རེད།
ཨན་གྲོལ་མ་ལག་ཁྲོད་དུ་བོད་ཡིག་གི་གཏག་ཐབས་འགའ་ཤས་འདུག་མོད། ངེད་བོད་ཡིག་བརྡ་འཕྲིན་ལག་རྩལ་དྲ་བས་ཁྱེད་ཚོར་འོས་སྦྱོར་བྱེད་པ་ནི་མིང་ལ Multiling Keyboard ཟེར་བའི་མཉེན་ཆས་དེ་ཡིན། ཕབ་ལེན་བྱེད་གནས་ནི། Multiling Keyboard མཉེན་ཆས་དེ་སྒྲིག་འཇུག་བྱེད་སྟངས་ནི་ཤིན་ཏུ་སླ་བས་འདིར་མི་འགོད། དེ་ལྟར་གྲུབ་རྗེས་ཁྱེད་ཀྱི་སམ་སུང་ཁ་པར་དུ་བོད་ཡིག་བདེ་བླགས་ངང་བཅུག་ཚར་བ་ཡིན། ཡིན་ཡང་སྐད་འཕྲིན་གྱི་འཕྲིན་སྟེགས་ཁྲོད་ཀྱི་བོད་ཡིག་རྣམས་འཐོར་འདུག་པའི་གནད་དོན་ཞིག་ལ་འཕྲད་སྲིད། གནད་དོན་དེ་སེལ་དགོས་ན་ངེས་པར་དུ་རོ་ཐུ(root)བྱེད་དགོས།
རོ་ཐུ(root)ཅི་ལྟར་བྱེད་དགོས་པ་དང་ཨན་གྲོལ་མ་ལག་ཁྲོད་དུ་རྩ་བའི་ཆ་ནས་བོད་ཡིག་བླུགས་སྟངས་ཤེས་འདོད་ན། ངེད་དྲ་བའི་རྩོམ་པ་པོ་རྩེ་གངས་བུ་ལགས་ནས་བཟོས་པའི་“ཨན་གྲོལ་ཁ་པར་དུ་བོད་ཡིག་སྒྲིག་འཇུག་བྱེད་སྟངས། གཟུགས་བརྙན་སློབ་ཁྲིད།”དེ་ལ་གཟིགས་རོགས་ཞུ།


c: text/html

text:
ལྷག་པར་དུ་ཡང་སངས་རྒྱས་ཀྱི་ཆོས་ནས་གསུངས་པ་སྟེ། དམིགས་བསལ་སངས་རྒྱས་ཀྱི་ཆོས་ལ་དོ་སྣང་ཡོད་མེད་གནས་ཚུལ་ཐ་དད་རེད། སངས་རྒྱས་ཀྱི་ཆོས་ནས་གསུངས་པའི་ལྟ་གྲུབ་དང༌། རིག་གནས་དེ་དག་གི་ཐོག་ལ་དེང་སྐབས་དོ་སྣང་གསར་པ་ཞིག་སླེབས་ཀྱི་ཡོད།
དཔེར་ན་འཛམ་གླིང་འདིའི་སྟེང་ལོ་ངོ་སྟོང་ཕྲག་རིང་ལ་གནས་པའི་ཆོས་ཞེས་པ་སྟེ་དབྱིན་ཇིའི་སྐད་ལ་ Religion ༼ཆོས་སམ་ཆོས་ལུགས།༽ Judaism ༼འཇིའུ་ཆོས་ལུགས།༽ ལ་ཆ་བཞག་ན་ཧ་ལམ་ལོ་སྟོང་ཕྲག་བཞི་ལྔ་ཕྱིན་པ་མིན་ནམ། གང་ལྟར་ཧ་ཅང་སྔ་པོ་ནས་བྱུང་ཡོད། དེ་ནས་ཡེ་ཤུའི་ཆོས་དང༌། ཁ་ཆེའི་ཆོས་བཅས་ Religion ༼ཆོས་སམ་ཆོས་ལུགས།༽ ཞེས་པ་ཞིག་དང༌། སྔ་མོ་མིའི་སྤྱི་ཚོགས་ནང་ལ་ Religion ༼ཆོས་སམ་ཆོས་ལུགས།༽ ཞེས་པ་དེ་ཤེས་ཡོན་གྱི་བསྟི་གནས་སམ་ཤེས་ཡོན་གྱི་གཞི་མ་དེ་ Religion ༼ཆོས་སམ་ཆོས་ལུགས།༽ ཀྱིས་འཛིན་གྱི་ཡོད། ཡོ་རོབ་ཀྱི་ལོ་རྒྱུས་སོགས་རྒྱལ་ཁབ་གང་ལ་ཆ་བཞག་ནའང་རེད། ང་ཚོ་བོད་ལ་ཆ་བཞག་ཀྱང་ཆོས་རྒྱུད་ཁག་གིས་འཛིན་པ་རེད།
རིམ་བཞིན་ Modern Science ༼དེང་དུས་ཀྱི་ཚན་རིག༽ དར་སྐབས་ཆོས་ཞེས་བརྗོད་སྐབས་དད་པ་གཙོ་བོ་བྱས་པ་ Religion ༼ཆོས་སམ་ཆོས་ལུགས།༽ ཞེས་པ་དེ་རེད།
ང་ཚོ་བོད་སྐད་ནང་གི་ཆོས་ཞེས་དང༌། ལེགས་སྦྱར་སྐད་དུ་དྷརྨ་ཞེས་པ་དེ་གོ་བ་ཅུང་ཟད་ཐ་དད་རེད། Religion ༼ཆོས་སམ་ཆོས་ལུགས།༽ ཞེས་པ་དབྱིན་ཇིའི་ཚིག་ལ་ Religion ༼ཆོས་སམ་ཆོས་ལུགས།༽ ཞེས་པ་དེ་གཙོ་བོ་ Faith དད་པ་བྱེད་རྒྱུ་ཞིག་རེད། དེས་ན་ཆོས་ Religion ༼ཆོས་སམ་ཆོས་ལུགས།༽ ཞེས་པ་དེའི་ནང་དད་པ་གཙོ་བོ་ལས་བརྟག་དཔྱད་བྱེད་རྒྱུ་དེ་ཙམ་མེད། Modern Science ༼དེང་དུས་ཀྱི་ཚན་རིག༽ སླེབས་སྐབས་དད་པ་མིན་པར་བརྟག་དཔྱད་བྱེད་རྒྱུ་དེ་རེད། དེས་རྐྱེན་པས་དུས་རབས་བཅོ་བརྒྱད་བཅུ་དགུ་ནས་ཚན་རིག་དར་སྐབས་ཚན་རིག་ལས་ཆོས་ Religion ༼ཆོས་སམ་ཆོས་ལུགས།༽ ཞེས་པ་དེར་དོ་སྣང་ཅུང་ཟད་ཤུགས་ཆུང་དུ་འགྲོ་བ་སྟེ། Religion ནང་དཀོན་མཆོག་གི་བཀའ་བརྩི་བ་དང༌། དཀོན་མཆོག་ལ་དད་པ་བྱེད་རྒྱུ་ལས་མེད་པ་ལྟ་བུར་འཛིན་ཅིང༌། དེའི་ནང་དུ་ཡ་རབས་སྤྱོད་བཟང་གི་བསླབ་བྱ་ཧ་ཅང་མང་པོ་ཡོད་ཀྱང་རིགས་པས་དཔྱད་པ་བྱས་ཏེ་མིའི་རྣམ་དཔྱོད་དེ་རྩལ་དུ་བཏོན་ནས་བེད་སྤྱོད་བྱེད་རྒྱུ་དེ་ཙམ་མེད་པ་ཞིག་འདུག
འཇིག་རྟེན་བཀོད་པ་པོ་དཀོན་མཆོག་ God ༼དཀོན་མཆོག༽ ཞེས་བརྗོད་སྐབས་མཐའ་མ་དེར་བསམ་དུ་མེད་པ་དང་བརྗོད་དུ་མེད་པར་འཛིན་ཅིང༌། སྔར་ང་དང་ B.B.C ཆོས་ཀྱི་སྡེ་ཚན་ལས་བྱེད་པ་ཞིག་ཐུག་ཏེ་ཆོས་ཀྱི་སྐོར་སྐད་ཆ་བྱུང་བས་སྐབས་དེར་ཁོང་གིས་བརྗོད་གསལ་ལ། ང་ཚོ་མིས་དཀོན་མཆོག་ཟེར་བ་དེ་ཇི་འདྲ་ཞིག་ཡོད་པ་ཤེས་མ་ཐུབ་པ་དེ་དཀོན་མཆོག་གིས་བཟོས་པ་དེ་ཧ་ཅང་གི་ངོ་མཚར་ཆེན་པོ་རེད་ཅེས་ཟེར། ང་ཚོས་དཀོན་མཆོག་ཟེར་བ་ God ཟེར་བ་དེ་གང་འདྲ་ཞིག་ཡིན་པ་ང་ཚོས་ཤེས་ཐུབ་ཀྱི་མ་རེད། ཤེས་མ་ཐུབ་པ་དེ་ God གིས་བཟོས་པ་དེ་ཧ་ལས་པའི་ངོ་མཚར་ཆེན་པོ་རེད་ཅེས་ཁོང་གིས་དེ་འདྲ་བརྗོད་ཀྱི་འདུག དེར་བརྟེན་འདི་ལྟར་བསྐྱལ་དགོས་ཀྱི་ཡོད།
མ་གཞི་ང་ཚོའི་དཔེ་ཆའི་ནང་དུའང་སྨྲ་བསམ་བརྗོད་མེད་ཅེས་པ་དེ་འདྲ་ཡོད་ཀྱང་དེ་ལྟ་བུའི་སྐད་ཆ་ལ་གོ་རྒྱུ་མིན། དེར་བརྟེན་ Religion ༼ཆོས་སམ་ཆོས་ལུགས།༽ ཞེས་བརྗོད་སྐབས་དད་པ་བྱས་ནས་འགྲོ་བ་དང༌། Science ༼ཚན་རིག༽ ཞེས་བརྗོད་སྐབས་བརྟག་དཔྱད་བྱས་བསམ་བློ་བཏང༌། བརྟག་དཔྱད་བྱས་ཏེ་ར་འཕྲོད་རྒྱུ་ཡོད་པ་ཞིག་གི་སྟེང་དུ་འགྲོ་གི་ཡོད་པས་ན་དེ་གཉིས་འདི་ལྟར་ཐ་དད་དུ་འགྲོ་གི་ཡོད། དེ་འདྲའི་དུས་ཚོད་ཀྱི་ནང་ Science ༼ཚན་རིག༽ ལ་དོ་སྣང་ཡོད་པའི་མི་ཞིག་གིས་ཆོས་ཀྱི་ཐོག་ནས་ཚུར་ Scientist ཚན་རིག་པ་སྒེར་སོ་སོ་ཆགས་སྡང་དང༌། རེ་དོགས། བདེ་སྡུག་ཟེར་བ་དེ་དག་ཡོད་པས་དེ་འདྲའི་སྡུག་བསྔལ་མྱངས་སྐབས་དཀོན་མཆོག་ལ་ཡིད་ཆེས་བྱེད་རྒྱུ་དང༌། དཀོན་མཆོག་ལ་གསོལ་བ་བཏབ་རྒྱུ་ཡོང་བ་ལས་རང་ཉིད་ཀྱི་སློབ་སྦྱོང་གི་སྡེ་ཚན་ནང་ཆོས་ཕྱོགས་ཀྱི་ཐོག་ནས་ཕར་ལེགས་ཆ་བླང་རྒྱུ་དང༌། ཆོས་ཕྱོགས་ཀྱི་ཐོག་ནས་རིག་པ་གསར་པ་ལེན་རྒྱུ་ཧ་ལམ་མེད།
ཚན་རིག་པ་རང་ཉིད་ཀྱི་ཚན་རིག་གི་ལས་ཀ་བྱེད་ས་ Field ༼གཞི།༽ དེའི་ནང་ལ་ Bible ༼ཡེ་ཤུའི་གསུང་རབ་ཀྱི་དཔེ་དེབ།༽ ནང་ནས་བསླབ་བྱ་ལེན་རྒྱུ་ Koran ༼ཁ་ཆེའི་ཆོས་ལུགས་ཀྱི་གསུང་རབ་གཙོ་བོ།༽ ནང་ལའང་བསླབ་བྱ་ལེན་རྒྱུ་ཕལ་ཆེར་མེད།

robotstxt: allowed

filter: keep


text:
༄༅། །ཕྱི་ལོ་ ༢༠༡༧ ཟླ་ ༦ ཚེས་ ༡༣ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལོ་ལྟར་༸སྐུའི་འཕྲོད་བཞེས་ལ་སྨན་པའི་བརྟག་དཔྱད་ཞུ་སྲོལ་ཡོད་པ་ལྟར་ཨ་རིའི་མིན་ནེ་སོ་ཊ་མངའ་སྡེའི་གྲོང་ཁྱེར་རོ་ཆེ་སི་ཊར་ (Rochester) ནང་རྟེན་གཞི་བྱས་པའི་མ་ཡོ་སྨན་ཁང་ (Mayo Clinic) དུ་༸ཞབས་སོར་འཁོད་ཡོད་པ་རེད།
དེ་ཡང་གནམ་ཐང་ནས་ཨ་རིའི་སྐུ་ཚབ་དོན་གཅོད་སྤེན་པ་ཚེ་རིང་མཆོག་དང་མ་ཡོ་སྨན་ཁང་གི་འབྲེལ་ཡོད་སྐུ་ཚབ་འཐུས་མི། དེ་བཞིན་སྨན་ཁང་གི་༸སྐུའི་ཕྱི་ལུགས་བླ་སྨན་པ་བཅས་ཀྱིས་ཕེབས་བསུ་དང་བཅས་མེ་ཡོ་སྨན་ཁང་དུ་ཆིབས་བསྒྱུར་བསྐྱངས་སྐབས་བོད་མི་སེར་སྐྱ་རྒན་གཞོན་ཁྱོན་མི་གྲངས་ ༢༠༠ ཙམ་གྱིས་སྲོལ་རྒྱུན་གྱི་ལམ་ནས་ཕེབས་བསུའི་སྣེ་ལེན་གཟབ་རྒྱས་ཞུས་པ་དང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཀྱང་ཐུགས་དགྱེས་ཚོར་ཆེན་པོས་འཚམས་འདྲི་དང་། ཕེབས་བསུར་བཅར་བའི་ནད་པ་ཁག་གཅིག་ལ་ཐུགས་བརྩེ་བ་ཆེན་པོས་ནད་གཞིའི་སྐོར་བཀའ་རྩད་དང་། སྤང་བླང་འཇུག་ལྡོག་ཚུལ་བཞིན་བྱེད་དགོས་པའི་ལམ་སྟོན་མཛད་རྗེས་སྨན་ཁང་གི་སྟེང་ཐོག་ཏུ་ཕེབས་སྐབས་སྨན་པ་དང་སྨན་ཞབས་པ། དེ་བཞིན་ལས་བྱེད་སོགས་ཀྱིས་དགའ་བསུའི་འཚམས་འདྲི་ཞུས་པ་དང་། མ་ཡོ་སྨན་ཁང་ནས་ལོ་ལྟར་༸སྐུའི་འཕྲོད་བཞེས་ལ་བརྟག་དཔྱད་ཞུ་མུས་སྲོལ་ཡོད་པ་ལྟར་མགོན་པོ་གང་ཉིན་མཆོག་གི་སྐུ་ཁམས་སྔར་བཞིན་གསལ་ཐང་ཡིན་པའི་བརྟག་དཔྱད་གྲུབ་འབྲས་སྙན་སྒྲོན་ཞུས་ཡོད་པ་རེད།
ཚེས་ ༡༥ ཉིན་༧གོང་ས་མཆོག་ཨ་རིའི་ནུབ་ཕྱོགས་ཁ་ལི་ཧྥོ་ནི་ཡའི་ནང་ཆིབས་བསྒྱུར་གནང་རྒྱུ་དང་། ཚེས་ ༡༦ ཉིན་གྱི་སྔ་དྲོ་ཨ་རིའི་ཁ་ལེ་ཧྥོར་ནེའུ་ཡའི་གཙུག་ལག་སློབ་གྲྭ་ཆེན་མོར་སྣ་ཚོགས་པའི་མཛེས་སྡུག་དང་ལེན་ (Embracing the Beauty of Diversity in our World) ཞེས་པའི་བརྗོད་གཞིའི་ཐོག་མི་མང་ལ་བཀའ་སློབ་སྩལ་རྒྱུ་ཡིན་པ་དང་།
ཚེས་ ༢༤ ཉིན་སྔ་དྲོ་ཆུ་ཚོད་༩ པའི་ཐོག་་མི་ནི་སོ་ཊ་ཨ་རི་བོད་མིའི་སྤྱི་མཐུན་ཚོགས་པ་ནས་ཇི་ལྟར་གསོལ་བ་བཏབ་པ་བཞིན་མི་མང་ལ་འཇམ་དཔལ་དབྱངས་ཀྱི་བསྟོད་པ་གང་བློ་མའི་ལྗགས་ལུང་བཀྲིན་སྩལ་རྒྱུ།


text:
གཅན་ཚའི་གཞོན་ནུའི་སློབ་གསོ་ཁུལ་ཡོངས་ཀྱི་ལྡོག་མའི་ཨང་རིམ་དང་པོར་སླེབས་པར་རྟེན་འབྲེལ་ཞུ །
དེ་རིང་ཡང་གཟའ་ཉི་མར་འཁེལ་ཡོད་ལ ། གཟའ་ཉི་མའི་ཉིན་མི་རྣམས་གསོལ་ཇ་ཁང་དུ་འགྲོ་བ་དང་། སྤྲོ་འཆམ་བྱེད་པ ། གློག་བརྙན་ལ་ལྟ་བ ། ནང་མི་ལྷན་འཛོམས་ཀྱི་ཁ་ལ་ཟ་བ་སོགས་ནི་ད་ལྟའི་འཛམ་གླིང་ཕལ་ཆེ་བའི་འཚོ་བའི་རང་བཞིན་དུ་ཆགས་པ་ལྟ་བུར་གྲུབ་ཡོད་ལ ། ང་ལྟ་བུའི་ལེ་ལོ་ཅན་ཁ་ཤས་ཞོགས་ཉལ་རྒྱག་པའང་གཟའ་ཉི་མའི་འཚོ་བ་ཁྲོད་ཀྱི་ཟུར་རྒྱན་ཙམ་ཡིན ། ང་འདི་ནས་བཤད་པའི་གཟའ་ཉི་མའི་འཚོ་བ་ནི་མི་བུ་སྤྱིར་བཏང་བ་སྟེ་ཧམ་སེམས་མེད་པའི་མི་ཞིག་གི་འཚོ་བའི་གསེབ་ནས་བླངས་ཏེ་སྨྲ་བ་ཡིན་པ་ལས ། རྐུབ་སྟེགས་ལ་བསྡོད་པའི་མིའམ ། ཝ་ཞྭ་གྱོན་མཁན་གྱི་མིའི་ངོས་ནས་སྨྲ་བའི་འདོད་པ་ནི་ཁྱོན་ནས་མེད ། རྒྱུ་མཚན་ང་རང་ནི་གོང་གི་ཞོགས་ཉལ་དགའ་བའི་གྲངས་སུ་ཐེ་བས་སོ།
ངས་ཐེངས་སྔོན་མར་རྫོང་སྲིད་གཞུང་ལ་བཏང་བའི་འཕྲིན་ཡིག་གི་འགོར་གཅན་ཚ་རྫོང་སྲིད་གཞུང་གི་འགོ་ཁྲིད་སོར་རྙིང་ཚང་མར་ཁམས་བདེ་འཚམས་འདྲི་རེ་ཞུས་ཡོད ། དེ་ནི་གཞུང་དྲང་བབ་ཆགས་ཀྱི་མི་རིགས་ཤིག་གི་སློབ་གསོ་དང་རྗེས་སུ་འགྲོ་བ་དང་ལྡོག་པར་ངེས་པའི་ཡ་རབས་གུས་ཞབས་ཀྱི་སྤྱོད་ཚུལ་ཞིག་ཡིན་ལ ། གནའ་རབས་བོད་ཀྱི་འཕྲིན་ཡིག་འབྲི་བ་ལ་ཚང་དགོས་པའི་རྩ་བའི་ཆ་རྐྱེན་གྱི་གྲས་ཡིན ། འོན་ཀྱང་། དེ་རིང་གི་ངས་འབྲི་བཞིན་བའི་འཕྲིན་ཡིག་འདི་ནི་དེ་ལས་ལྡོག་སྟེ ། འཕྲིན་ཡིག་གི་དབུར་འཚམས་འདྲི་བཀྲ་ཤིས་དང་། སྐུ་བདེ་ཁམས་བཟང་གི་སྐད་ཆ་གང་ཡང་བཞག་མེད ། རྒྱུ་མཚན་ངས་དེ་རིང་འབྲི་བཞིན་པའི་འཕྲིན་ཡིག་འདི་ནི་གཅན་ཚ་རྫོང་གི་སློབ་གསོའི་སྡེ་ཁག་ཁག་གི་དབང་འཛིན་མི་སྣ་དག་ལ་འབྲི་བཞིན་པ་ལས ། སྤྱི་ཚོགས་ཐོག་ཐོབ་ཐང་མེད་པའི་དགེ་རྒན་རྣམ་པ་དང་ ། སློབ་གསོའི་ཁྲིམས་རར་བཙུད་པའི་སློབ་མ་རྣམས་ལ་འབྲི་གི་མེད་པས ། དེང་གི་གཅན་ཚ་ས་ཁུལ་གྱི་སློབ་གསོའི་དབང་འཛིན་པ་ཨ་ཕ་ཨ་མ་དག་ལ་ཁམས་བདེ་དྲི་བའི་དགོས་པ་གང་ཡང་མེད་དོ །། ཁོང་བ་ཚོ་སྐུ་མ་བདེ ། ཁམས་མ་བཟང་། བཀྲ་མ་ཤིས་ནའང་མི་བུ་སྒར་བ་རང་ཉིད་ཀྱི་ཆེད་དུ་མེ་ཡི་དོང་དང་། མྱགས་མའི་འདམ་ལ་མཆོངས་པ་ལས་གཅན་ཚ་མི་དམངས་ཀྱི་གཞོན་ནུའི་སློབ་གསོའི་ཆེད་དུ་ཟ་མ་ཇ་ཁ་གཅིག་ཙམ་ཡང་བསྲན་མི་ཐུབ་པ་མངོན་སུམ་དང་རྗེས་སུ་དཔོག་པའི་ཚད་མ་གཉིས་ཀས་གྲུབ་བོ།། དེ་བས་ངས་ཐེངས་འདིའི་འཕྲིན་ཡིག་གི་དབུར་རྟེན་འབྲེལ་ཞུ་ཚིག་སྦྱར་བ་ཡིན །
གཅན་ཚ་མི་དམངས་ཀྱི་གཞོན་ནུའི་ད་ལྟའི་སློབ་གསོ་ནི་མ་འོངས་པའི་འཕེལ་རྒྱས་ཀྱི་ཁ་ཕྱོགས་ཡིན་ལ། གཅན་ཚ་ཤི་གསོན་གྱི་ཚེ་སྲོག་གི་གཞུང་རྟ་ཡིན་པས། མ་འོངས་པའི་གཅན་ཚ་མི་དམངས་ཀྱི་འཚོ་གནས་ལ་བཅིངས་པའི་རེ་བ་ཟབ་མོ་ཡོད་པའི་མི་ཞིག་གམ ། གཅན་ཚ་བའི་མི་རབས་རྗེས་མ་དག་གི་འཚོ་གནས་དང་རིག་གཞུང་། སློབ་གསོ་སོགས་ཡིད་ལ་བརྣག་པའི་མི་ཞིག་ཡིན་ན་ད་ལྟའི་གཞོན་ནུ་རྣམས་ཀྱི་སློབ་གསོའི་ཁ་ཕྱོགས་དང་གནས་བབ་ལ་འདང་རྒྱག་མི་ཡོང་མཁན་ཞིག་ཁྱོན་ནས་ཡོད་ཀྱི་མ་རེད་བསམ ། རབས་སྔོན་མའི་སློབ་གསོའི་དབང་འཛིན་ལས་ཁུངས་ཀྱི་དཔོན་རབས་རིམ་བྱོན་གྱི་དུས་སུ་གཅན་ཚའི་སློབ་གསོའི་མཚན་དང་སྙན་པ་ནི་མཚོ་སྔོན་ས་ཁུལ་ནས་རྩིས་པའི་གྲགས་པ་ཅན་དུ་གྱུར་ཡོད་ལ། ཡོད་པ་དེ་དོན་དང་མཐུན་པའི་མངོན་སུམ་གྱི་བློ་འཇུག་པའི་ཡུལ་དུ་གྲུབ་ཡོད ། ཕྱི་ལོ་ཉིས་སྟོང་བརྒྱད་ཀྱི་རྗེས་ནས་བཟུང་སྟེ་གཅན་ཚའི་སློབ་གྲྭ་ཆུང་འབྲིང་ཁག་གི་སློབ་གསོའི་སྤུས་ཚད་དང་སློབ་མའི་ཡོན་ཚད་ནི་ཐུར་དུ་བཞུར་བདེ་བའི་རྨ་ཀླུང་སྔོན་མོ་ལྟར་ཐུར་ནས་ཐུར་དུ་བཞུར་ཏེ ། ན་ནིང་དོ་ཚུགས་ཁུལ་ཡོངས་ཀྱི་གོ་རིམ་ལྡོག་མའི་ཨང་གི་དང་པོར་སླེབས་ཡོད ། འདི་ལྟ་བུའི་བསམ་ཡུལ་འདས་པའི་ཨང་རིམ་ལ་སླེབས་པ་ནི་གཞོན་ནུ་རྣམས་ཀྱི་ངོས་ཐད་ནས་བཤད་ན་སྐྱོན་གྱི་ཆ་ཏིལ་འབྲུ་ཙམ་ཡོད་པའི་བསམ་པ་བདག་ལ་སྐྱེས་མ་མྱོང་། དེ་ནི་ང་རང་ཉིད་ནོར་འོས་པའི་འཁྲུལ་བ་མ་ཡིན་པའི་གདེངས་ཚོད་མེད ། གང་ལྟར་གཞོན་ནུ་སྟོང་ཕྲག་མང་བོའི་ཕ་མ་རྣམས་ཀྱི་སེམས་ན་གཅན་ཚའི་སློབ་གྲྭ་ཁག་ནི་བྱིས་པ་བརླག་སའི་ར་བ་ཆེན་པོ་ཞིག་ཏུ་ངོས་འཛིན་གནང་གི་ཡོད་པར་གདོན་མི་ཟའོ།།
ན་ནིང་དོ་ཚུགས་ཀྱི་གཅན་ཚའི་སློབ་གསོ་འདི་ལྟར་མུ་ནས་ཐུར་དུ་བཞུར་བ་ནི་གཙོ་བའི་ཆ་ནས་གནད་ཀྱི་དོན་པོ་བཞི་ལ་ཐུག་ཡོད་པར་འདོད་ཀི་ཡོད །
གཅིག ཤེས་རིག་དབང་འཛིན་ལས་ཁུངས་ཀྱི་དབང་འཛིན་དཔོན་རིགས་ཚོར་སློབ་གསོ་ཞེས་པའི་ཐ་སྙད་ལ་གོ་བ་ཙམ་ཡང་མེད་པ །
གཉིས ། དགེ་རྒན་གྱི་དཔུང་སྡེ་གཉོམ་པ །
གསུམ ། བསླབ་གཞི་གཙོ་ཕལ་གྱི་དབྱེ་བ་ཙམ་ཡང་དགར་ཤེས་ཀི་མེད་པ །
བཞི ། སྲིད་གཞུང་གི་དཔོན་རིགས་ཚོར་སློབ་གསོ་ལ་དམིགས་བསལ་ཀྱི་དོ་སྣང་མེད་པ་བཅས་སོ །
མི་རིགས་གང་ཞིག་ཡིན་ནའང་འདྲ ། མི་རིགས་དེའི་གཞོན་ནུ་རྣམས་ནི་སྔོན་ཐོན་གྱི་སྟོབས་ཤུགས་ཡིན་ཞིང་། སྤྱི་ཚོགས་དང་རིགས་གནས་མདུན་དུ་སྐྱོད་པར་སྐུལ་འདེད་གཏོང་རྒྱུ་དང་མི་རིགས་དེ་སྲུང་སྐྱོབ་བྱེད་རྒྱུར ། གཙོ་བོ་མི་རབས་སོ་སོའི་གཞོན་ནུ་རྣམས་ཀྱི་གསར་སྐྱེས་ཀྱི་སྟོབས་ཤུགས་ལ་རྟེན་དགོས་ཞེས་ཁོ་བོས་སྔོན་མ་ནས་བྲིས་ཚར་བའི་《སྲིད་དོན་དང་འཐབ་འཛིང་》ཞེས་པའི་དེབ་ཀྱི་ནང་དུ་བརྗོད་ཟིན་པ་ལྟར་ཡིན་ལ། ཡུལ་ཕྱོགས་གཅིག་གི་འཕེལ་རྒྱས་དང་སྟོབས་ཤུགས་ལ་མཚོན་ནས་བཤད་ནའང་གནས་ལུགས་དེ་ལས་མ་འདས་པ་ཞིག་ཡིན་འདུག་པ་ནི་ཁོ་བས་སྐད་གདངས་མཐོན་པས་སྨྲ་ཐུབ་བོ །།
ཤེས་རིགས་དབང་འཛིན་ལས་ཁུངས་ཀྱི་དབང་འཛིན་དཔོན་རིགས་ཚོར་སློབ་གསོ་ཞེས་པའི་ཐ་སྙད་ཙམ་ལའང་གོ་བ་མི་འདུག་ཅེས་པའི་སྐད་ཆ་འདི་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས་ནས་བཤད་པ་ཞིག་ཁྱོན་ནས་མ་ཡིན་པར ། ཤེས་རིག་དབང་འཛིན་ལས་ཁུངས་ཀྱི་དབང་འཛིན་པ་ཕུད་པའི་གཅན་ཚའི་བསམ་ཤེས་ཚང་མ་ལ་གསལ་སྣང་ཐོབ་ཡོད་པ་ཞིག་ཡིན ། ན་ནིང་དོ་ཚིགས ། ཁ་སང་དི་རིང་གི་ཤེས་རིག་དབང་འཛིན་ལས་ཁུངས་ཀྱི་དབང་འཛིན་པ་དག་དང་། སློབ་གསོ་སྡེ་ཁག་ཁག་གི་འགོ་བ་ཚོས་ལས་གཞི་ནི་སློབ་གསོ་དང་ཟང་ཟིང་མེད་པ་ནི་གྲུབ་འབྲས་སུ་རློམས་ནས་ཡོད་པ་ལས་གཞོན་ནུ་རྣམས་ཀྱི་བསམ་བློའི་ཤེས་རིག་གི་རྒྱ་ཁྱོན་ལ་བརྩི་འཇོག་དང་གོང་བཀུར་གཏན་ནས་བྱེད་ཀི་མེད ། དོན་འདིའི་སྐོར་འདབས་ཀ་མགོར་བརྫེས་ནས་གཅེར་བུར་ཕུད་དགོས་དོན་མི་འདུག་སྙམ ། རྒྱུ་མཚན་ནི་ཁོ་བོ་ཁོ་མོ་ཚོའང་བུ་བུ་མོ་དུ་མའི་ཕ་མར་གྱུར་ཡོད་པས་སོ ། འོན་ཀྱང་། སློབ་གསོའི་རིན་ཐང་མི་ཤེས་པའི་འདོད་རྔམ་ཅན་གྱི་སྤྱང་ཀི་ཞིག་ཡིན་ཚེ་ངས་དྲངས་པའི་རྒྱུ་མཚན་ལ་ཆ་འཇོག་དཀོན་པོ་རེད །
གཅན་ཚ་ས་ཁུལ་ལ་མཚོན་ནས་བཤད་ན ། སློབ་གསོའི་སྡེ་ཁག་ཆེས་ཆེ་བོ་ནི་མི་རིགས་སློབ་འབྲིང་གཉིས་དང་། རྒྱ་རིག་སློབ་འབྲིང་གཉིས་ཀྱིས་བཟུང་ཡོད་ལ ། དེ་ལས་ཀྱང་གཙོ་ཤས་ནི་མི་རིགས་སློབ་འབྲིང་གོང་འོག་གཉིས་སམ་དང་གཉིས་གཉིས་ཀྱི་བཟུང་ནས་ཡོད་པ་ཞིག་ཡིན ། གཅན་ཚ་ས་ཁུལ་གྱི་སློབ་གསོའི་གཞི་རྩའང་མི་རིགས་སློབ་འབྲིང་གཉིས་ཀྱི་སློབ་མའི་སློབ་གསོ་ལ་ཐུག་ཡོད་པ་ཡིན ། དེའི་རྩ་བའི་རྒྱུ་རྐྱེན་ཀྱང་དགེ་རྒན་གྱི་དཔུང་སྡེ་གྱ་ཚོམ་དུ་གྲུབ་མ་གྲུབ་ལ་རེག་ལས་པ་ནི་ཚང་མས་ལོས་ཤེས ། གྱ་ནོམ་པའི་དགེ་རྒན་གྱི་དཔུང་སྡེ་ཞེས་པ་ནི་དགེ་བཟོ་བའི་ཁ་གྲངས་ཙམ་མ་ཡིན་པར་སྤུས་ཀའི་ངོས་ཐད་ནས་བཤད་དགོས་པ་ཞིག་ཡིན་མོད་ཀྱང་། ད་བར་གྱི་སློབ་གྲྭ་སོ་སོའི་དགེ་བཟོ་བ་ནི་གཅིག་ནས་བརྒྱ་ཆའི་དྲུག་ཅུ་ཡན་ནི་ཉིན་རེར་ཇ་ཁ་གསུམ་གྱི་ཟས་རིན་ཙམ་ཡང་མེད་པའི་དགེ་རྒན་གླས་མ་(ཕལ་སྐད་ཀྱི་ཐ་སྙད)ཡིན་པས། གྲོད་ཁོག་གི་དབང་ཤུགས་ནི་མངལ་སྐྱེས་ཁམས་དྲུག་དང་ལྡན་པ་ཞིག་ལ་མཚོན་ན་བཙན་པ་རྒྱུ་གཅིག་ཐེངས་གཅིག་གི་མཉམ་བྱ་དང་གྲུབ་བདེ་དབྱེར་མ་མཆིས་པའི་གཤིས་སུ་གྲུབ་པས་སོ ། །
ཁོ་བ་ཚོར་མཚོན་ན་ཡར་གི་དགོན་གྲལ་དང་། མར་གི་སྡེ་གྲལ་གང་ལའང་མ་ཚུད་པའི་ཕུང་བོ་གསུམ་པའི་རྒྱ་ཁབ་ཀྱི་སྤྱི་འབངས་ཤིག་ཆགས་ཡོད་པས་ཁེག་ཡོད་པ་མ་རེད ། གཉིས་ནས་དགེ་རྒན་ངོ་མ་ཚོ་ནི་ཆེད་ལས་ལ་ཁ་ཕྱོགས་དང་ངེས་གཏན་མེད་པའི་ཡིག་རྨོངས་པ་ཡིན་པའི་ཁར་སློབ་ཁྲིད་ནི་ཟླ་ཕོག་གི་ཆེད་དུ་མ་གཏོགས་འདང་རྒྱག་མི་ཤེས་པ་དང་ ། སློབ་གསོ་ལས་རྐང་ན་ཁང་བའི་རྒྱ་ཁྱོན་དང་རླང་འཁོར་གྱི་གོང་ཚད་འགྲན་བཞིན ། ཞིང་བའི་སྨན་རྩྭའི་ཡོང་འབབ་ལ་ཧེབ་ལངས་ནས་ཉིན་ལ་མཚན་མཐུད་དེ་སྨན་རྩྭའི་རྨི་ལམ་རྨི་བཞིན་པ ། རང་ཉིད་ནི་ནམ་ཡང་སློབ་མ་ཚོར་དབང་བསྒྱུར་མཁན་དང་། སློབ་མ་ནི་ནམ་ཡང་རང་ཉིད་ཀྱི་དབང་བསྒྱུར་བྱར་འདོད་པ་སོགས་ཀྱི་རྐྱེན་སྣ་ཚོགས་པས་དགེ་རྒན་གྱི་དཔུང་སྡེ་དགའ་ཞིག་མེད ། དེ་བས་གཅན་ཚའི་སློབ་གསོ་ནི་ནམ་ཡང་ཁ་ཐུར་ལྟ་ཡིན་ནོ ། གལ་ཏེ་ངས་བཤད་པ་འདི་སྒྲོ་འདོགས་ཡིན་ན ། ད་ལྟའི་ཆར་གཅན་ཚ་ས་ཁུལ་ཁྱོན་ཡོངས་ན་སྐྱེ་དངོས་དངོས་རྫས་གསུམ་དང་། ས་ཁམས་ལོ་རྒྱུས་ཀྱི་སློབ་ཁྲིད་རང་ཅོག་ཐུབ་པའི་དགེ་རྒན་ག་ཚོད་ཡོད་དམ ། དེ་ལ་ཨང་ཀིས་མཚོན་པར་བྱེད་དགོས་ཚེ་ཀླད་གོར་མ་གཏོགས་གཞན་ཅི་ཞིག་ཡོད །
དགེ་རྒན་གྱི་དཔུང་སྡེ་རུལ་བ་དང་རྙིད་པ་ཡིན་སོང་ན་དེའི་རྗེས་སུ་འབྲང་བའི་སློབ་མ་རུལ་མྱགས་དང་རྙིད་སྐམ་ཡིན་པ་བཤད་མ་དགོས་པ་ཞིག་རེད ། དེ་ལྟ་བུའི་དགེ་རྒན་གྱི་དཔུང་སྡེ་ཅིག་ལ་མི་བུ་སྒར་གྱི་ངོས་ནས་སློབ་ཐོན་ལག་ཁྱེར་རྒྱ་སྒོ་འདྲ་མ་ཞིག་ཡོད་པ་ལས་སྙིང་བོ་ནི་ཆུ་ཤིང་ལས་ཀྱང་དབེན་པའི་ཆོས་སུ་གྲུབ་པ་མིག་སྔར་ལྷུང་བའི་གནས་ཚུལ་དངོས་སོ །། དེ་བས་བསླབ་གཞིའི་གཙོ་ཕལ་གྱི་དབྱེ་བ་དགར་སྟངས་ཐད་ལའང་ནོར་འཕྱུག་ཚབ་ཆེན་པོ་བྱུང་གི་ཡོད་པ་ཡིན ། ཤེས་རིག་དབང་འཛིན་ལས་ཁུངས་ཀྱི་འགོ་བ་དང་སློབ་གྲྭ་སོ་སོའི་སློབ་གཙོ་ནི་རིགས་རྒྱུད་གཅིག་ནས་བརྒྱུད་པའི་ཚོགས་པ་ཡིན་ཞིང་ ། ཚོགས་པ་དེའི་མིང་ལ་“གཤེད་མ་ཚོགས་པ“ཟེར ། མིང་འདིར་ངས་གསལ་འགྲེལ་མ་བྱས་ཀྱང་ཚང་མས་ཤེས་ཐུབ ། འགོ་བ་ཚོར་སློབ་གསོའི་ལས་སྒྲུབ་ཐད་ཀྱི་ཉམས་མྱོང་མེད་པ་དང་། དཀྱུས་མ་ཚོར་ཆེད་ལས་རང་བཞིན་གྱི་དགེ་རྒན་ཉུང་པས ། བསླབ་གཞི་ཁག་ལས་གང་དག་ནི་གཙོ་བོ་དང་གང་དག་ནི་ཕལ་བའི་དབྱེ་འབྱེད་ཀྱི་ཤེད་མོང་ཙམ་ཡང་མེད་སོང་པ་རེད ། སྤྱི་བཏང་ནས་བཤད་ན་གོ་ལ་འདིའི་སྒང་འཚོ་ཞིང་གནས་བར་བྱེད་པའི་འགྲོ་བ་མིའི་རིགས་ལ་མཚོན་ན ། དངོས་བོའི་གནས་ལུགས་དང་ ། རྫས་ཀྱི་འགྱུར་བ་གཉིས་སུ་མ་འདུས་བའི་ཤེས་བྱ་གཞི་མ་གྲུབ་ལ ། ཁམས་ཀྱི་རབ་དབྱེ་དང་། རྒྱལ་རབས་ལོ་རྒྱུས ། འཕྲོད་བསྟེན་སྐྱེས་ལུགས ། ཆབ་སྲིད་དམག་དོན་བཅས་ནི་དེ་གཉིས་ལས་འཕྲོས་པའི་གྲྭ་ཟུར་དང་། བོད་རྒྱ་སྐད་ཡིག་དང་དབྱིན་ཡིག་སོགས་ནི་དེ་གཉིས་མཚོན་བྱེད་ཀྱི་སྐད་རིགས་དང་། ཨང་རྩིས་ནི་དེ་གཉིས་ཀྱི་ངོ་བོ་དང་གཤིས་ལུགས་ལ་དཔྱོད་སྤྱད་ཀྱི་ལག་ཆ་ཡིན་པས །མི་ཞིག་གི་འཚོ་གནས་སྙང་བོ་ཅན་དུ་བསྐྲུན་དགོས་ཚེ་ངེས་བར་དུ་རྫས་དངོས་རིག་པའི་སློབ་གསོའི་རྨང་བརྟན་པོ་ཚུགས་སུ་འཇུག་དགོས ། དེ་ནི་ད་བར་གྱི་སྤྱི་ཚོགས་དང་ཤིན་ཏུ་འཚམས་པའི་སློབ་གསོ་ཡིན་ལ ། མ་འོངས་པའི་སྤྱི་ཚོགས་སུའང་ཤིན་ཏུ་འཚམས་པའི་སློབ་གསོ་ཡིན་པར་ཁོ་བོས་སྨྲ་ཆོག འདས་ཟིན་པའི་ལོ་ངོ་མང་པོའི་རིང་ནས་ད་བར་དུ་གཅན་ཚ་ས་ཁུལ་ལ་ས་ཁམས་དང་། སྐྱེས་དངོས་རིགས་པའི་ཆེད་ལས་དགེ་རྒན་བྱུང་མྱོང་མེད་ལ ། རྫས་དངོས་རིག་པའི་དགེ་རྒན་ལ་ཕུག་རྙིད་པ་ལྟ་བུ་གཅིག་གཉིས་རེ་ཡོད་མོད་ཀྱང་ ། ཁོང་ཚོས་ཀྱང་དཔེ་ངོ་ན་གནས་པའི་སྤྱི་འགྲོས་དགོས་ཁ་ཤས་ཡར་བསྐོར་མར་བསྐོར་ཙམ་བྱེད་ཤེས་པ་ལས་ཐ་ན་དངོས་ལུགས་དང་རྫས་འགྱུར་ཀྱི་ཐ་སྙད་ལའང་གོ་བ་ཡག་པོ་ལོན་མེད་བདག་གིས་མངོན་སུམ་དུ་མཐོང་མྱོང་ ། འདི་ནི་དགེ་བཟོ་བ་དཀྱིས་མ་ཚོར་བཤད་ཀྱི་ཡོད་པ་མ་རེད ། མ་གཞི་ཤེས་རིག་དབང་འཛིན་ལས་ཁུངས་ཀྱི་དབང་འཛིན་པ་དང་ ། སློབ་གྲྭ་སོ་སོའི་རུས་པ་འཆའ་རྒྱུ་སྤྲོ་བའི་འགོ་བ་ཚོར་དགེ་རྒན་གྱི་དཔུང་སྡེ་གསར་བའམ་གྱ་ནོམ་པ་ཞིག་སྐྱེད་སྲིང་བྱེད་པའི་འདུ་ཤེས་ཕྲ་མོ་ཙམ་ཡང་མེད་པར་ལན་སོང་བ་རེད ། ཆེད་ལས་དགེ་བཟོ་བའི་དཔུང་སྡེ་ཚུགས་མ་ཐུབ་ཚེ་བསླབ་གཞི་གཙོ་ཕལ་གྱི་དབྱེ་བ་ནི་ནམ་ཡང་དགར་ཤེས་མི་ནུས་ལ །། ཡང་དག་པའི་སློབ་ཁྲིད་ཀྱི་ལམ་ཁ་ཞིག་ནི་དེ་བས་ཀྱང་མི་རྙེད་དོ །།
ཆེད་ལས་དགེ་རྒན་གྱི་དཔུང་སྡེ་འཛུགས་བསྐྲུན་བྱེད་པ་ནི་ཤེས་རིག་དབང་འཛིན་ལས་ཁུངས་གཅིག་པུའི་འོས་འགན་མ་ཡིན་པར་རྫོང་སྲིད་གཞུང་ལའང་ཉེ་བར་གཏུགས་ནས་ཡོད་པ་ཞིག་ཡིན ། ད་བར་གྱི་ས་གནས་སྲིད་གཞུང་ཁུག་གི་འགོ་བ་ཚོར་བདེ་འཇགས་ལས་སློབ་གསོ་མི་དགོས་པ ། ནོམ་པ་ལས་མི་དམངས་མི་དགོས་པའི་ཚད་དུ་ལྷུང་འདུག་པ་བཟོད་དཀའ་བའི་སེམས་ཀྱི་སྐྲན་ནད་ཅིག་ཏུ་གྲུབ་ཡོད ། བསམ་བློ་གཏོང་ཤེས་ན་རང་ཉིད་ཀྱི་གོ་ས་ཚེ་ཚད་ནི་ལོ་བཞི་ལྔ་ཙམ་ཡིན་ན ། ས་གནས་སློབ་གསོ་ནི་ས་གནས་དེའི་སྐལ་བ་མ་སྟོང་གི་ཤི་གསོན་ལ་རེག་ལས་པས་བསྡུར་རྟགས་ཀྱི་ལོག་གཉིས་ན་མཚུངས་རྟགས་མིན་པ་ལོས་ཤེས ། ཁང་བ་འཛུགས་བསྐྲུན་བྱེད་པ་ནི་རོ་སྒམ་གསེར་གྱིས་གཡོགས་པ་དང་གཉིས་སུ་མ་གྲུབ་པས། གཅན་ཚ་མི་དམངས་ཀྱི་བདེ་སྡུག་བསམ་པའི་རྫོང་གི་འགོ་ཁྲིད་ཅིག་ཡིན་ན ། ད་ནས་བཟུང་སྟེ་དམངས་ཀྱི་འགོ་ལོ་ལམ་དུ་མི་ཁྲིད་པར་འོད་ཟེར་སྟོང་ལྡན་གྱི་ལམ་ཁ་ཞིག་ཏུ་ཁྲིད་རྒྱུ་ནི་ང་ཚོ་གཅན་ཚ་མི་དམངས་ཀྱི་སྙིང་གི་འདོད་བློ་ཉག་གཅིག་ཡིན །
ཁ་སང་དེ་རིང་གི་སློབ་གྲྭའི་ཁོར་ཡུག་དང་འགོ་བའི་བྱེད་ཕྱོགས ། རྫོང་སྲིད་གཞུང་མངོན་འདོད་ལ་བལྟས་ན་སློབ་གྲྭ་ནི་བཟང་བཙོན་ཁང་ལྟ་བུ་ཞིག་ལ་མ་གཏོགས་ངོས་འཛིན་ཐུབ་ཀྱི་མི་འདུག དཔེར་ན ། ད་ལོའི་མཐོ་རྒྱུགས་སྐབས་ཀྱི་ཞིང་ཆེན་རིམ་པའི་རྒྱུགས་འབྲས་ཨང་རིམ་དང་། ཁུལ་རིམ་པའི་ཨང་རིམ་སྒྲིག་པའི་སྐབས་སུ ། གཅན་ཚ་ལྡོག་མའི་ཨང་རིམ་དང་པོར་སླེབས་པའི་དུས་སུའང་འཛིན་བདག་དགེ་རྒན་ཁ་ཤས་ཞིག་ལ་མ་གཏོགས་ན་ཟུག་སྐྱེས་མྱོང་མེད་པ་ལྟ་བུ་རེད །
སྐད་ཆ་མང་ན་འདའ་འགྲོ ། ། སྐུད་པ་རིང་ན་ཆད་འགྲོ ། ། ཞེས་པའི་དཔེ་ལྟར། མང་བོ་བཤད་ན་མང་འགྲོ་པས ། ད་ཐེངས་རགས་མོ་འདི་ཙམ་གྱིས་མཐུས་པར་བྱོས ། རྗེས་ཕྱོགས་དུས་ཚོད་ཀྱི་ཁོམ་པ་བྱུང་ཚེ་ག་ལེར་གླེང་ཆོག ད་ཐེངས་ཀྱི་ཡིག་གེ་འདི་ལུང་དང་རིགས་པའི་རྒྱས་བཏབ་མེད་ལ ། རྫུན་དང་ཕྲ་མས་སྒྲོ་བཏགས་མེད་པར་གཅན་ཚ་བ་ཞིག་གིས་གཅན་ཚའི་མ་འོངས་པར་བཅིངས་པའི་རེ་བ་རྟ་རྔ་ཙམ་བྲིས་ཡོད །
མཇུག་མཐར ། གཅན་ཚ་རྫོང་སྲིད་གཞུང་དང་། ཤེས་རིག་དབང་འཛིན་ལས་ཁུངས ། སློབ་གྲྭ་སོ་སོའི་འགོ་བ་ཚོས་གཅན་ཚའི་གཞོན་ནུ་རྣམས་ཀྱི་སློབ་གསོར་དང་དོད་གཟབ་ནན་རེ་བྱེད་རྒྱུ་སེམས་བསམ་པའི་གཏིང་ནས་སྨོན་འདུན་ཞུ ། ཁྱེད་ཚོའི་སེམས་ཁམས་ན་སློབ་གསོ་ལ་དོ་སྣང་མེད་པའི་ནད་ཡམ་དེའི་ཆེད་དུ་གཅན་ཚ་མི་དམངས་ཀྱིས་མ་ཎི་དུང་སྒྲུབ་བྱས་ཆོག་ལ། མཁའ་འགྲོའི་སྟོང་ཚོགས་འཁོར་བསྐོར་ཆོག་གོ།
བཀྲ་ཤིས་བདེ་ལེགས །
ཞེས་གཅན་ཚའི་མི་དམངས་ལ་ཤ་ཚ་སྙིང་ནས་ཆེ་བའི་བསམ་བློ་སྨྲ་བ་གཅན་རང་སྐྱེས་ཀྱིས་ཀླུང་ཆེན་མོ་རྨ་གཡང་ཕྱུག་མོའི་འགྲམ་རྒྱུད་ནས་ཕུལ་ལོ །།
2014.8.31 ཉིན །
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/8707.html


text:
ཉེ་སྔོན། ཀྲུང་གོའི་རྫས་འགྱུར་བཟོ་ལས་ཚོགས་སྒྲིལ་གྱིས་སུའེ་ཙེར་རྒྱལ་ཁབ་ཀྱི་འདེབས་ལས་ཁེ་ལས་ཤིག་ཉོ་སྡུད་བྱས་པ་ཁྱབ་སྒྲོག་བྱས་སོང་། ཉོ་སྡུད་བྱས་པའི་གྲངས་འབོར་ཨ་སྒོར་དུང་ཕྱུར430ལ་སླེབས་ཡོད། རྒྱལ་ཁབ་ཕྱི་ནང་གི་འདེབས་ལས་ཁྱབ་ཁོངས་སུ་སྔ་ན་མེད་པའི་ཚུར་སྣང་དྲག་པོ་བསླངས་བྱུང་། འདས་པའི་ལོ་ལྔ་ཡི་རིང་ནི། རང་རྒྱལ་གྱི་འདེབས་ལས་ལ་འཕེལ་རྒྱས་ཆེན་པོ་བྱུང་བའི་རྫོགས་ལྡན་རབ་འབྱོར་གྱི་ལོ་ལྔ་ཡིན། འདེབས་ལས་ཚོང་རའི་གཞི་ཁྱོན་ནི་སྒོར་དུང་ཕྱུར400ལྷག་ནས་འཚར་ལོངས་བྱུང་སྟེ་སྒོར་དུང་ཕྱུར700ལྷག་ཏུ་སླེབས་ཡོད། འདེབས་ལས་ཁེ་ལས་ལ་འཕེལ་རྒྱས་ཆེན་པོ་བྱུང་བར་མ་ཟད།ཆུང་ཐོར་ཞན་གསུམ་གྱི་རྣམ་པ་ཐོག་མར་བསྒྱུར་བཀོད་བཏང་བས། ཕྱི་གླིང་གི་ས་བོན་དང་འགྲན་རྩོད་བྱེད་པའི་ཁྲོད་ནས་ཉམས་རྒུད་དུ་འགྲོ་ཕྱོགས་རྩ་བ་ནས་བསྒྱུར་སྟབས། ས་བོན་གྱི་སྣ་ཁ་དང་ཤེས་ལྡན་མི་སྣ།ཚོང་ར་བཅས་ཀྱི་ཐད་ཚང་མ་ལ་འགྱུར་ལྡོག་ཆེན་པོ་བྱུང་བ་རེད།
ས་བོན་གྱི་སྣ་ཁ་ལ་འགྱུར་ལྡོག་བྱུང་བ།
ལོ་ངོ10ཡི་སྔོན་དུ།ཨ་མེ་རི་ཁའི་མ་རྨོས་ལོ་ཏོག་གི་ས་བོན་ཏེ་སྔོན་ཐོན་གྱི་མ་རྨོས་ལོ་ཏོག335རྟགས་ཅན་དེ་འབྲུ་རྡོག་རྐྱང་འདེབས་བྱས་ན་འཚམ་པོ་ཡིན་པའི་འཕྲུལ་ཆས་ཅན་གྱི་ལེགས་ཆ་འདུག་པར་བརྟེན་ནས། ལོ་འགའ་ཡི་དུས་ཡུན་ནང་རང་རྒྱལ་བྱང་ཤར་ཚོང་རའི་གཞི་ཁྱོན་མི་ཉུང་བ་ཞིག་ཟིན་སོང་། 2012ལོར་དར་བའི་རྩེ་མོར་སོན་དུས།ཁྱབ་གདལ་བཏང་བའི་གཞི་ཁྱོན་གྱིས་རྒྱལ་ཡོངས་ཀྱི་མ་རྨོས་ལོ་ཏོག་འདེབས་འཛུགས་རྒྱ་ཁྱོན་གྱི8%ཟིན་ཡོད། “ཕྱི་རྒྱལ་ས་བོན་འབྲུ་རྡོག་བརྩིས་ནས་འཚོང་། རྒྱལ་ནང་ས་བོན་རྒྱ་མར་འཇལ་ནས་འཚོང་། ”སྐབས་དེ་ལ་ཚིག་དེ་ནི་མི་རྣམས་ཀྱི་ངག་ལ་གྱེར་བའི་ཁ་ཏོན་ལྟ་བུར་གྱུར། ཡིན་ན་ཡང་རང་རེའི་རྒྱལ་ཁབ་ཀྱི་རང་གིས་གསོས་པའི་མ་རྨོས་ལོ་ཏོག་གི་ས་བོན་དང་རྒྱལ་སྤྱིའི་སྔོན་ཐོན་ས་བོན་བར་གྱི་ཧེ་བག་ཀྱང་ཉི་ཤར་སྤར་མོས་མི་ཁེབས་པ་བཞིན་ཀུན་གྱི་མིག་ལ་གསལ་རྗེན་དུ་མངོན་ཡོད།
དུས་རབས་འདིའི་ཆེས་ཐོག་མའི་དུས་ཀྱི་ལོ་ངོ10རིང་དུ།རང་རྒྱལ་གྱི་འདེབས་འཛུགས་ལས་རིགས་མགོ་བརྩམས་མ་ཐག་ཡིན་པ་དང་།ཏག་ཏག་སྐབས་དེར་སྟེས་དབང་གིས་རྒྱལ་ཁོངས་ལས་བརྒལ་བའི་ཀུང་སི་སའི་གོ་ལ་ཡོངས་ཀྱི་བཀོད་སྒྲིག་བྱེད་ཚུལ་གྱི་དུས་སྐབས་དང་འཕྲད་བྱུང་།འདེབས་ལས་ཚོང་ར་ཕྱི་ཕྱོགས་སུ་སྒོ་འབྱེད་བྱས་པའི་རྗེས་སུ། རང་རྒྱལ་ནས་ཐོན་པའི་འདེབས་ལས་འཕེལ་རྒྱས་ལ་གནོན་ཤུགས་ཧ་ཅང་ཆེན་པོ་ཐེབས། དེའི་དུས་སུ་ཕྱི་གླིང་པའི་ས་བོན་གྱི་འཐུས་ཚབ་ནི་མ་རྨོས་ལོ་ཏོག་ཡིན་ལ།སྔོན་ཐོན་གྱི་མ་རྨོས་ལོ་ཏོག335རྟགས་ཅན་དང་སྒྲིག་བཀོད་ལྡན་པའི་སྔོ་ཚོད་ཀྱི་ས་བོན་ཁ་ཤས་ཤིན་ཏུ་ཁྱབ་གདལ་བྱུང་སྟེ།དར་བའི་རྩེ་མོར་སོན་དུས། སྔོན་ཐོན་གྱི་མ་རྨོས་ལོ་ཏོག335རྟགས་ཅན་དེ་ཁྱབ་གདལ་བཏང་བའི་རྒྱ་ཁྱོན་ས་མུའུ་ཁྲི4000ལྷག་ལ་སླེབས་པ་དང་།སྐབས་དེར་ཕྱི་རྒྱལ་གྱི་ས་བོན་གྱིས་ཧྲན་ཏུང་ཧྲོའུ་ཀོང་གི་སྒྲིག་བཀོད་ལྡན་པའི་སྔོ་ཚོད་ས་བོན་གྱི་ཚོང་ར་ཕལ་ཆེ་བ་ཞིག་བདག་བཟུང་བྱས་མྱོང་། ཡིན་ཡང་མིག་སྔར་ཐོད་བརྒལ་རང་བཞིན་གྱི་ས་བོན་གསར་པ་བཟང་པོ་དག་རྒྱུན་མ་ཆད་པར་ཐོན་བྱུང་བས། རྒྱལ་ནང་གི་འདེབས་ལས་ཁེ་ལས་ཀྱི་མི་འདང་ས་སླར་གསོ་ཁ་གསབ་བྱེད་བཞིན་ཡོད་ཅིང་།རང་རྒྱལ་ནས་ཐོན་པའི་ས་བོན་གྱི་གཙོ་ཁྲིད་གོ་གནས་སྔར་ལས་ལྷག་པར་སྲ་བརྟན་དུ་བཏང་བ་དང་།ཕྱི་རྒྱལ་གྱི་ས་བོན་གྱི་གྲངས་འབོར་མར་ལྷུང་བའི་འཕེལ་ཚུལ་མངོན་ཞིང་། ཆུ་འབྲས་དང་གྲོ་དང་སྲན་ཆེན།སྣུམ་ཚོད་ལ་སོགས་པ་ཚང་མ་ཡང་རང་བདག་གིས་འདེམ་གསོ་བྱས་པའི་ས་བོན་གྱི་རིགས་ཡིན་ཕྱིར། རྒྱུད་རྒྱུ་བསྒྱུར་བའི་འབུ་འགོག་སྲིང་བལ་གྱི་ས་བོན་རང་རྒྱལ་ནས་བཟོ་ཐུབ་པའི་ཚད95%ལ་སླེབས་ཤིང་། སྔོ་ཚོད་ཀྱི་རང་བདག་འདེམ་གསོའི་ས་བོན་གྱིས87%ཡན་ཆད་ཟིན་ཡོད་པ་དང་། མ་རྨོས་ལོ་ཏོག་གི་རང་བདག་འདེམ་གསོའི་ས་བོན་གྱིས85%ཡན་ཆད་ཟིན་ཡོད་པ་རེད།
ཚན་རིག་ཞིབ་འཇུག་ལ་འགྱུར་ལྡོག་བྱུང་བ།
ཚན་རིག་ཞིབ་འཇུག་གི་གྲུབ་འབྲས་ཀྱི་ཚོང་ལས་ཅན་དེ་ས་བོན་ཁེ་ལས་ལ་ཁ་འབྲལ་ཐབས་མེད་ཅིང་། ས་བོན་ཁེ་ལས་ཀྱིས་སོན་རིགས་གསར་པ་དང་ལག་རྩལ་གསར་པ་ཁྱབ་གདལ་གཏོང་བ་ལ་ལྷག་ཏུ་ཚན་རིག་ཞིབ་འཇུག་མི་སྣར་གཏན་ནས་ཁ་འབྲལ་ཐབས་མེད། དེ་སྔོན། རང་རྒྱལ་གྱི80%ཡི་འདེབས་ལས་ཚན་རྩལ་མི་སྣ་གཅིག་བསྡུས་ཀྱིས་ཚན་རིག་ཞིབ་འཇུག་ལས་ཁུངས་ནང་དུ་འདུས་ཡོད། ཡིན་ན་ཡང80%ཡི་འདེབས་ལས་ཁེ་ལས་ལ་རང་བདག་གསར་སྐྲུན་ནུས་པ་མི་འདང་བར་ཞན་པོ་ཡིན་པས།རྣམ་པ་འདིའི་རིགས་ཁ་ཕྱོགས་བསྒྱུར་བར་དགོས་གཏུག་ཧ་ཅང་ཆེན་པོ་བྱུང་། ཚན་རྩལ་མི་སྣ་ལ“ཁེ་ལས་ཀྱི་ཆེད་དུ་སོན་གསོ་དང་ཁེ་ལས་ལ་སོང་ནས་སོན་གསོ“བྱེད་དུ་འཇུག་པ་ནི་རྣམ་པ་འདི་ཉིད་ཀྱི་ཁ་ཕྱོགས་བསྒྱུར་བའི་འཇུག་སྒོ་ལྟ་བུ་ཡིན། 2014ལོའི་ལོ་མཇུག ཞིང་ལས་པུའུ་དང་ཚན་རྩལ་པུའུ།ནོར་སྲིད་པུའུ་བཅས་ཀྱིས་མཉམ་དུ་སྦྲེལ་ནས་ཡིག་ཆ་མར་བཀྲམ།ཀྲུང་གོ་ཞིང་ལས་ཚན་རིག་གླིང་གི་ལོ་ཏོག་སུའོ་དང་ཆུ་འབྲས་སུའོ།སྔོ་ཚོད་མེ་ཏོག་སུའོ་དང་དེ་མིན་ཀྲུང་གོ་ཞིང་ལས་སློབ་ཆེན་མ་རྨོས་ལོ་ཏོག་ལེགས་སྒྱུར་ལྟེ་གནས་བཅས་ཚན་རིག་ཞིབ་འཇུག་གི་ལས་ཁུངས་བཞི་གཏན་འཁེལ་བྱས་ནས། འདེབས་ལས་ཚན་རིག་ཞིབ་འཇུག་གི་གྲུབ་འབྲས་ལས་ཁུངས་དང་ཚན་རིག་ཞིབ་འཇུག་མི་སྣའི་ཁེ་དབང་བསྡུར་ཚད་ཀྱི་ཚོད་ལྟའི་བྱ་བ་སྤེལ། ཁེ་དབང་བཅོས་བསྒྱུར་དེས་ཚན་རིག་ཞིབ་འཇུག་མི་སྣའི་གྲུབ་འབྲས་ཁྲོད་དུ་ཟིན་པའི་བསྡུར་ཚད་ལ་ཆེས་དམའ་བའི་མཚམས་ཐིག་བཅད། སོན་རིགས་གསར་པའི་དབང་ཆའི་ཁེ་དབང་གི་བསྡུར་ཚད40%ལས་དམའ་མི་རུང་ཞིང་། སོན་གསོ་རྒྱུ་ཆའི་བསྡུར་ཚད60%ལས་དམའ་མི་རུང་། ད་ལོ་ཚོད་ལྟའི་ལས་ཁུངས་ནི་ཆེས་ཐོག་མའི་དུད་ཁྱིམ4ནས་རིམ་གྱིས་རྒྱ་བསྐྱེད་དེ་རྒྱལ་ཡོངས་ཀྱི་དུད་ཁྱིམ122ལ་ཡར་འཕེལ་བྱུང་ཡོད། ཀྲུང་གོའི་ས་བོན་མཐུན་ཚོགས་ཀྱི་ཚོགས་གཙོ་གཞོན་པ་ལི་ལི་ཆིའུ་ཡིས་བཤད་པ་ལྟར་ན། རང་རྒྱལ་ལ་ཚན་ཞིབ་ལས་ཁུངས400ཙམ་ཡོད་པའི་ནང་གི་ཚན་རིག་ཞིབ་འཇུག་མི་སྣ་ཁྲི1.6གིས་འདེབས་ལས་ཞིབ་འཇུག་གི་ལས་ཀ་གཉེར་བཞིན་ཡོད་པ་དང་། སོན་གསོ་མི་སྣའི་གྲངས་ཀ་འཛམ་གླིང་གི་ཨང་དང་པོ་ཟིན་ཡོད།
ཁེ་ལས་གཉེར་ཚུལ་ལ་འགྱུར་ལྡོག་བྱུང་བ།
དེང་རབས་འདེབས་ལས་ཀྱི་འགྲན་རྩོད་ནི་འདེབས་ལས་ཁེ་ལས་ཀྱི་འགྲན་བསྡུར་ཞིག་ཡིན་ལ།ཚན་རྩལ་དང་མ་རྩའི་དངོས་ཤུགས་ཀྱི་འགྲན་རྩོད་ཀྱང་ཡིན། མིག་སྔར་སོན་གསོ་ནི་ཕྱོགས་ཡོངས་ནས་ཆ་རྡུལ་སོན་གསོའི་དུས་རབས་སུ་ཞུགས་ཟིན་པ་དང་། རྒྱལ་ཁོངས་ལས་བརྒལ་བའི་ཀུང་སི་ཡིས་གཞི་ཁྱོན་ཆེན་པོའི་སྒོ་ནས་ལྡབ་ཉིས་འགྱུར་གྱི་ལག་རྩལ་སོགས་བཀོལ་བཞིན་ཡོད་པ་དང་། སོན་གསོ་བྱེད་པའི་ཐད་ལ་གཞི་ཁྱོན་ཆེན་པོ་དང་ཞིབ་ཚད་ཅན་སོགས་ཀྱི་ཁྱད་ཆོས་མངོན་པར་ཐོན་ཡོད།
ཉེ་བའི་ལོ5ཡི་རིང་དུ། གོ་ལ་ཧྲིལ་པོའི་འདེབས་ལས་ཚོང་ར་ཡི་སྤྱིའི་ཚོང་རའི་རིན་ཐང་ལ་འཕར་འགྲིབ་ཡོད་པ་མངོན་སུམ་ཡིན་མོད། འོན་ཀྱང་རྒྱལ་ནང་གི་ས་བོན་གྱི་ཚོང་རའི་རིན་ཐང་བསྟུད་མར་ཡར་འཕར་བ་དང་། ཨ་མེ་རི་ཁའི་འཕྲོ་ནས་གོ་ལ་ཡོངས་ཀྱི་ཚོང་ར་ཆེན་པོ་ཨང་གཉིས་པར་གྱུར་འདུག ཚོང་ར་སྔར་ལས་རྒྱ་ཆེར་སོང་བ་དང་བསྟུན་ནས། རང་རྒྱལ་གྱི་འདེབས་ལས་ཁེ་ལས་ཀྱི“ཆུང་ཐོར་ཞན་གསུམ“གྱི་རྣམ་པ་མངོན་གསལ་དུ་ལེགས་བཅོས་བྱུང་ཡོད་པ་རེད། མིག་སྔར་རྒྱལ་ཡོངས་སུ་དཔང་ཡིག་བསྣམས་པའི་འདེབས་ལས་ཁེ་ལས་ཀྱི་དུད་ཁྱིམ་4300ཡོད་པ་དང་། ལོ5ཡི་སྔོན་དང་བསྡུར་ན50%ཇེ་ཉུང་དུ་ཕྱིན་འདུག་ཅིང་། རྐང་དངུལ་ཉོ་ཚོང་ཚོང་རར་ཐོན་པའི་ཁེ་ལས50ལྷག་ཡོད་པ་དང་།ཚོང་རའི་རིན་ཐང་དེ་སྒོར་དུང་ཕྱུར་སྟོང་ལས་བརྒལ་འདུག ཐོ་འགོད་མ་དངུལ་སྒོར་དུང་ཕྱུར་གཅིག་ཡན་ཆད་དུ་སླེབས་པ་དུད་ཁྱིམ200ལྷག་ཡོད་པ་དང་། ལོ5ཡི་སྔོན་དང་བསྡུར་ན་ལྡབ2ལྷག་འཕར་སྣོན་བྱུང་ཡོད། སྡོམ་རྩིས་བྱས་པ་ལྟར་ན། ད་ལྟ་མ་རྨོས་ལོ་ཏོག་དང་ཆུ་འབྲས་ཀྱི་ཁེ་ལས་རང་གསོ་སོན་རིགས་སོ་སོར་ཟིན་པའི་ཚད50%དང་47%ཡིན་པ་དེ། ལོ5ཡི་སྔོན་དང་བསྡུར་ན་བརྒྱ་ཆའི་ཆ8མཐོར་འདེགས་བྱུང་ཡོད་པ་རེད། །
རྩོམ་སྒྲིག་པ། མཁའ་མཚོ་སྐྱིད།


text:
ཕྱི་ལོ ༢༠༡༥ཟླ ༢ ཚེས ༥། རེས་གཟའ་ཕུར་བུའི་ཉིན། ཨ་རིའི་རྒྱལ་ས་ཝ་ཞིན་ཊིན་དུ་མངོན་པར་མཐོར་བཏགས་ཀྱི་ལོ་འཁོར་རྒྱལ་ཡོངས་ཞོགས་ཇའི་སྨོན་ལམ་ལྷན་ཚོགས་སྟེང་། སྲིད་འཛིན་ཨོ་བྷ་མ་མཆོག་གིས༧གོང་ས་རྒྱལ་བ་རིན་པོ་ཆེ་མཆོག་ལ་ཆེ་བསྟོད་གནང་བ་ལས། དངོས་སུ་མཇལ་འཕྲད་གནང་མེད། དེ་འདྲའི་བཀོད་སྒྲིག་ནི་རྒྱ་ནག་དང་ཨ་རིའི་འབྲེལ་བར་འགལ་ཟླ་ཆེར་མི་ལྷགས་པ་བྱས་པར་ངོས་འཛིན་བྱས་ཆོག
ཨ་རིའི་ལོ་རེར་ཐེངས་རེར་ཚོགས་སྲོལ་ཡོད་པའི་རྒྱལ་ཡོངས་ཞོགས་ཇའི་སྨོན་ལམ་ལྷན་ཚོགས(National Prayer Breakfast)ནི་ཆབ་སྲིད་དང་ཆོས་ལུགས་དབུ་ཁྲིད། གྲགས་ཅན་མི་སྣ་ལྷན་འཛོམས་ཤིག་ཡིན་ཞིང་། དེ་རུ་ཨ་རི་དང་རྒྱལ་སྤྱིའི་དབུ་ཁྲིད ༣༦༠༠ལྷག་ལྷན་འཛོམས་བྱུང་ཡོད།
སྲིད་འཛིན་ཨོ་བྷ་མས“གྲོགས་མཆོག”ཏཱ་ལའི་བླ་མར་དམིགས་བསལ་གྱི་དགའ་བསུ་ཞུས་ཡོད་ཅིང་། ཚོགས་ཞུགས་པ ༣༦༠༠འི་ཁྲོད། ༧གོང་ས་རྒྱལ་བ་རིན་པོ་ཆེ་མཆོག་གཏམ་བཤད་སྟེགས་བུའི་ཆེས་ཐག་ཉེ་སའི་མདུན་དུ་བཞུགས་ཡོད་པ་དང་། ལྷན་ཚོགས་མདོ་འཛིན་པས་དམིགས་བསལ་ངང༧གོང་ས་རྒྱལ་བ་རིན་པོ་ཆེ་མཆོག་ལྷན་ཚོགས་ལ་ངོ་སྤྲོད་ཞུས་དུས། ཨོ་བྷ་མས་ཕྱག་གཉིས་ཐལ་མོར་སྦྱར་ནས་ཧ་ཅང་དད་ཅིང་གུས་པའི་ཚུལ་གྱིས་དབུ་མར་གུག་གུག་གནང་ནས་གུས་འདུད་ཞུས་རྗེས་ཕྱག་གཡུག་གཡུག་གིས་དགའ་བའི་འཛུམ་དང་བཅས་ཀྱིས༧གོང་ས་མཆོག་ལ་འཚམས་འདྲིའི་རྣམ་འགྱུར་བཏོན་ཡོད་པ་རེད།
དེ་བཞིན་སྲིད་འཛིན་ཨོ་བྷ་མ་མཆོག་གིས་གསུང་བཤད་གནང་སྐབས། “ངས་དམིགས་བསལ་དགའ་བསུ་ཞུ་འདོད་པ་ཞིག་ནི། ངའི་སྙིང་ཉེ་བའི་གྲོགས་མཆོག༧གོང་ས༧སྐྱབས་མགོན་ཏཱ་ལའི་བླ་མ་མཆོག་ཡིན། ཁོང་ནི་ནུས་ལྡན་སྟོབས་ཆེན་གྱི་མ་དཔེ་དེ་ཡིན་ལ། ཁོང་གིས་བྱམས་སྙིང་རྗེའི་མཚོན་དོན་མངོན་པར་གསལ་ཡོད། ཁོང་གིས་འགྲོ་བ་མི་ཡོངས་ཀྱི་རང་དབང་དང་རྩིས་ཐང་གི་ཆེད་དུ་སྨྲ་བ་ཤུགས་ཆེན་བརྗོད་རྒྱུར་ང་ཚོར་སྐུལ་མ་བྱེད་ཀྱིན་ཡོད། དེ་སྔོན༧གོང་ས་མཆོག་ཕོ་བྲང་དཀར་པོའི་ནང་གདན་འདྲེན་ཞུ་རྒྱུའི་གོ་སྐབས་བཟང་པོ་ཐེངས་ཁ་ཤས་བྱུང་ལ། དེ་རིང༧གོང་ས ༧སྐྱབས་མགོན་ཆེན་པོ་མཆོག་རྒྱལ་ཡོངས་སྨོན་ལམ་ལྷན་ཚོགས་སྟེང་མཉམ་ཞུགས་མཛད་པར་དགའ་ཚོར་ཆེན་པོ་སྐྱེས།” ཞེས་ གསུངས་འདུག
འདི་ནི༧གོང་ས་མཆོག་དང་ཨོ་བྷ་མ་དབུ་ཁྲིད་རྣམ་གཉིས་ཡོངས་ཁྱབ་བྱེད་སྒོ་ཞིག་ཏུ་མཉམ་ཞུགས་གནང་པ་ཐེངས་དང་པོ་རེད།
སྲིད་འཛིན་ཨོ་བྷ་མའི་བློས་འཁེལ་སློབ་སྟོན་པ་ལྕམ་བཱ་ལེ་རེ་ཡ ཧྭོ་རེ་ཊ་དང༧གོང་ས་མཆོག་གཉིས་སྒྲོག་རྩེ་གཅིག་གི་སྟེང་གོ་སྒྲིག་བྱས་ཡོད་པ་དང་། དེ་ཡིས་ཕོ་བྲང་དཀར་པོས་བོད་དོན་དང༧གོང་ས་མཆོག་ལ་རྒྱབ་སྐྱོར་ཡོད་པ་མཚོན་ཡོད།
འདིའི་སྔོན་དུ ༧གོང་ས་རྒྱལ་བ་རིན་པོ་ཆེ་མཆོག་དང་སྲིད་འཛིན་ཨོ་བྷ་མ་དབུ་ཁྲིད་རྣམ་གཉིས་ཕྱི་ལོ ༢༠༡༠དང་། ༢༠༡༡། ༢༠༡༤བཅས་ཐེངས་གསུམ་ལ་མཇལ་འཕྲད་གནང་ཡོད་པ་དང་། མཇལ་འཕྲད་དེ་དག་ཆོས་ལུགས་དབུ་ཁྲིད་ཅིག་གི་ངོ་བོས་མཇལ་འཕྲད་གནང་ཡོད་པ་རེད།
ཉེ་ལམ་ནས་བྱུང་བའི་རྣམ་པ་གསར་བ་ཞིག་ནི། ༧གོང་ས་མཆོག་ནུབ་ཕྱོགས་རྒྱལ་ཁབ་གང་དུ་ཆིབས་བསྒྱུར་གནང་ན་དེ་རུ་དོལ་རྒྱལ་རྗེས་འབྲང་བས་གྲུབ་པའི་ངོ་རྒོལ་བ་སྐོར་ཞིག་སླེབས་ཡོད་ལ། ད་ཐེངས་ཀྱང་དེ་ལས་མ་འདས། དོལ་རྒྱལ་རྗེས་འབྲང་བ་ཚོས་ལག་ཏུ“ཏཱ་ལའི་བླ་མ་རྫུན་མ་བཤད”ཅེས་བྲིས་པའི་འཕྲེད་དར་རེ་བཟུང་ནས་སྙིང་ཆུང་རྐུན་མས་ཁ་ཟས་ཟ་བ་བཞིན་དགུན་ཁའི་གྲང་ངར་དང་ཡུལ་མི་འགྲོ་འོང་གི་སྡང་མིག་འོག་འདར་སིག་སིག སྐྱོ་མདོག་མདོག མིག་ལྷབ་ལྷུབ་ཀྱིས་མགྲོན་ཁང་དང་རྒྱང་ཐག་རིང་སའི་གཞུང་ལམ་གྱི་ཕ་རོལ་ན་ཤི་མ་གསོན་གྱི་འུག་པའི་འདྲེ་སྐད། ཁྭ་ཏའི་ཐན་སྐད་སྒྲོག་བཞིན་ངོ་རྒོལ་གྱི་ངང་ཚུལ་བསྟན་ཡོད་ན་ཡང་། ཡ་མཚན་པ་ཞིག་ལ་ཁོང་ཚོའི་ལག་ན་བོད་ཀྱི་རྒྱལ་དར་དང་། བོད་དོན་དང་འབྲེལ་ཡོད་འབོད་སྐུལ་འཕྲེད་དར་སོགས་རིགས་གཅིག་ཀྱང་མཐོང་རྒྱུ་མེད་པ་མ་ཟད། བོད་རིགས་ཉུང་ཤས་ཤིག་ཡོད་པ་དེ་ཚོས་ལུས་ལ་གཅན་གཟན་ལྤགས་རིགས་ཀྱིས་གཡོགས་ནས་བོད་ལྗོངས་མི་དམངས་འཐུས་མི་ཚོགས་ཆེན་སྟེང་གི་འཐུས་མིའི་སྣང་བརྙན་ཨ་རིའི་རྒྱལ་ས་ཝ་ཞིན་ཊིན་དུ་བཏོན་འདུག དོལ་རྒྱལ་བ་ཚོའི་བྱ་སྤྱོད་ལས། ད་ནི་ཆོས་ལུགས་ནང་ཁུལ་གྱི་གནད་དོན་ཙམ་མིན་པར་ཆབ་སྲིད་ཀྱི་ངོ་བོར་བསྒྱུར་ཡོད་པའི་མ་ཚད། རྒྱ་གཞུང་གི་ལག་ཆ་རུའང་གྱུར་ཡོད་པ་མངོན་གསལ་དོད་པོ་རེད། བཟང་ངན་ཕན་གནོད་ཀྱི་དབྱེ་བ་ཙམ་ཡང་མི་ཤེས་ཤིང་། མ་མཐའི་འགྲོ་བ་མིའི་འགྲོ་ལུགས་ཙམ་ཡང་མེད་པའི་ཁེ་བཟང་བསླུ་བྲིད་འོག་འཚོ་བའི་དོལ་རྒྱལ་རྗེས་འབྲང་བ་དེ་དག རང་འགུལ་ངང་བོད་མི་དམངས་ཀྱི་ཁ་གཏད་དུ་ལངས་པ་རེད།
ཚོགས་ཁང་ཕྱི་རོལ་ན་དོལ་རྒྱལ་ངོ་རྒོལ་བ་ལས་གཞན་དང་བླངས་དགའ་བསུ་བའང་མང་པོ་འདུས་ཡོད་ཅིང་། བོད་དོན་ཞུ་གཏུག་དང༧རྒྱལ་བ་རིན་པོ་ཆེ་མཆོག་ལ་དགའ་བསུ་ཞུ་མཁན་བོད་མིས་གཙོས་རྒྱལ་སྤྱིའི་བོད་དོན་རྒྱབ་སྐྱོར་བ་བརྒྱ་ཕྲག་འགས་གྲུབ་པའི་བོད་དོན་ལས་འགུལ་དཔུང་ཚོགས་ཀྱིས་མགྲོན་ཁང་གི་མདུན་དུ། བོད་ཆེན་པོའི་གངས་དཀར་གཡུ་སེང་གི་རྒྱལ་དར་དང་། ༧གོང་ས་མཆོག་གི་མཐོང་གྲོལ་རིན་པོ་ཆེ་དགུང་དུ་འཕྱུར་ནས། རྒྱལ་སའི་དགུན་ཁའི་ལྷགས་རླུང་ཁྲོད། མི་རེའི་སེམས་ན་དྲོད་རེད། མི་རེའི་ངོ་ན་འཛུམ་རེ། དགའ་བའི་གླུ་དང་སྐྱིད་པའི་བྲོ་འཁྲབ་ནས་དགའ་དགའ་སྤྲོ་སྤྲོས་བསུ་བ་རྒྱ་ཆེན་གནང་ཡོད་པ་རེད།
རྒྱ་ནག་གཞུང་གིས་རྒྱུན་སྲོལ་ལྟར་ལྷན་ཚོགས་དེར་སྐྱོན་བརྗོད་དང་ཆབས་ཅིག “ཏཱ་ལའི་ནི་ཆབ་སྲིད་ཡུལ་གྱར་བ་ཞིག་རེད། དུས་ཡུན་རིང་པོར་ཏཱ་ལའི་ཡི་ཆོས་ལུགས་ལ་ཁ་གཡར་ནས་རྒྱ་ནག་ཁ་བྲལ་གྱི་ལས་འགུལ་སྤེལ་གྱིན་ཡོད། རྒྱལ་ཁབ་སུ་ཞིག་གི་དབུ་ཁྲིད་གང་ཞིག་གིས་རྣམ་པ་གང་རུང་གི་ལམ་ནས་ཏཱ་ལའི་དང་མཇལ་འཕྲད་གནང་མི་ཆོག”ཅེས་ཉེན་བརྡ་བཏང་ཡོད་པ་དང་། དེའི་ཐད་ཨ་རིའི་སྤྱི་མཐུན་ཚོགས་པའི་གྲོས་ཚོགས་གོང་མའི་འཐུས་མི་སྐུ་ཞབས་རྗང བྷོའུ་ཙི་མན་ལགས་ཀྱིས། “བོད་མིའི་དབུ་ཁྲིད༧གོང་ས་རྒྱལ་བ་རིན་པོ་ཆེ་མཆོག་ཨ་རིའི་ལྷན་ཚོགས་ཤིག་ཏུ་མཉམ་ཞུགས་གནང་རྒྱུར་རྒྱ་ནག་ལ་འབྲེལ་བ་ཐེ་གཏོགས་ཅི་ཡང་མེད།” ཅེས་བརྗོད་འདུག
༧གོང་ས་མཆོག་གིས་བོད་མི་ཡོངས་ལ་མིང་དོན་མཚུངས་པའི་རང་སྐྱོང་ཞིག་ལས་བོད་རང་བཙན་རྩོད་ཀྱིན་མེད་ཅེས་ག་ཚོད་གསུངས་གནང་ཡང་། རྒྱ་ནག་གཞུང་གིས་ད་དུང་ཡང༧གོང་ས་མཆོག་ནི་ཉེན་ཁ་ཆེ་བའི་ཁ་བྲལ་བ་ཞིག་ལ་ངོས་འཛིན་བྱས་ཡོད་པ་དང་། ༧གོང་ས་མཆོག་དང་མཇལ་འཕྲད་གནང་མཁན་ཕྱི་རྒྱལ་གྱི་དབུ་ཁྲིད་ཚོར་ནམ་རྒྱུན་སྐྱོན་བརྗོད་བྱེད་རྒྱུ་དེ་རྒྱ་ནག་ཚང་གི་ལུགས་སྲོལ་རེད། ཡ་མཚར་བ་ཞིག་ལ། རྒྱལ་ནག་གཞུང་གིས་ནམ་རྒྱུན་རྒྱ་ནག་གི་ནང་སྲིད་ལ་ཐེ་གཏོགས་བྱས་ལུགས་སུན་འབྱིན་དང་སྐྱོན་འཛུགས་བྱེད་ཀྱིན་ཡོད། འོ་ན། ཨ་རིའི་སྲིད་འཛིན་གྱིས་མི་སྣ་སུ་དང་མཇལ་འཕྲད་གནང་རྒྱུ་དང་། ཨ་རིའི་ལྷན་ཚོགས་གང་གི་སྟེང་མི་སྣ་སུ་གདན་འདྲེན་ཞུ་རྒྱུ་སོགས་ནི་ཨ་རིའི་ནང་སྲིད་རེད། དེ་བས། རྒྱ་ནག་གིས་ཅིའི་ཕྱིར་རྒྱལ་ཁབ་གཞན་གྱི་ནང་སྲིད་ལ་ཐེ་གཏོགས་བྱེད་ཀྱིན་ཡོད་དམ། དེ་ལ་ཁ་བཤད་དོན་ལ་མ་གནས་བ་དང་། ཚད་ཐིག་གཉིས་བཟུང་བ་ཟེར་བ་མ་རེད་དམ།
ཨ་རིའི་སྲིད་འཛིན་ཨོ་བྷ་མ་དང༧གོང་ས་རྒྱལ་བ་རིན་པོ་ཆེ་དབུ་ཁྲིད་རྣམ་གཉིས་སྡིངས་ཆ་གཅིག་གི་སྟེང་ཡོངས་ཁྱབ་ངང་ཐོན་རྗེས། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གི་གསར་འགོད་པ་གཉིས་མཉམ་འབྲེལ་གྱིས་ཁ་བྱང་ལ༼ཏཱ་ལའི་ལ་ཨ་རི་དང་རྒྱ་ནག་གི་རྣམ་པ་གསར་བའི་འབྲེལ་བར་གཏོར་བརླག་གཏོང་གི་མ་འཇུག༽ཅེས་པའི་དཔྱད་རྩོམ་ཞིག་བཏོན་ནས། ཨ་རི་གཞུང་དང། སྲིད་འཛིན་ཨོ་བྷ་མ། ༧གོང་ས་མཆོག་བཅས་ལ་སྡུག་རྭ་སུན་འབྱིན་དྲག་པོ་བྱས་ཡོད་མོད། དུས་ཚོད་འགའི་རྗེས་སུ་རྩོམ་ཡིག་དེ་ཞིན་ཧྭ་དྲྭ་རྒྱའི་སྟེང་སུབ་པའི་མ་ཚད། དྲྭ་ཚུགས་གཞན་དག་ཏུའང་སུབ་འདུག དེ་ལས་ང་ཚོས་འདི་ལྟ་བུ་ཞིག་ལ་བསམ་བློ་བཏང་ཆོག་པར་སྙམ། རྒྱ་ནག་དབང་འཛིན་ཚོགས་ཁག་ནང་ཁུལ་དུ་བོད་དོན་དང༧གོང་ས་མཆོག་ལ་ལྟ་ཚུལ་མཁྲེགས་ཡངས་གཉིས་ཡོད་པས། ལྟ་བ་ཅུང་གུ་ཡངས་ཡོད་པ་ཚོས་གོང་ཞུས་རྩོམ་དེའི་ནང་གི་དྲག་པོའི་སྡུག་རྭར་མོས་མཐུན་མེད་པ་མཚོན་ཡོད། གཞན་ཞིག་ནི་ཨ་རི་གཞུང་ལ་འཛིན་པའི་ལྟ་བར་ཡང་མཁྲེགས་ཡངས་གཉིས་ཡོད་པའི་ལྟ་བ་གུ་ཡངས་འཛིན་པའི་སྐོར་ཚོགས་ཀྱིས་དེ་འདྲའི་དྲག་པོའི་རྣམ་འགྱུར་སྟོན་འདོད་མེད་པས་སུབ་པ་ཡིན་རྒྱུ་རེད་བསམ་བྱུང་། དེ་མིན་ཨ་མེ་རི་ཀས་ཞི་ཅིན་ཕེང་ལོ་འདིའི་ནང་ཨ་རིར་འཚམས་གཟིགས་གནང་རྒྱུར་གདན་ཞུ་གནང་ཡོད་ལུགས་ཕྱི་ཚེས ༧ཉིན་ཨ་རིའི་རྒྱལ་སྲུང་སློབ་སྟོན་པས་བསྒྲགས་ཡོད་པས། གཞུང་གཉིས་ཀས་ཞི་ཅིན་ཕེང་གི་གཟིགས་སྐོར་ལ་གྲ་སྒྲིག་བྱེད་ཀྱིན་པའི་སྒང་ལ་སྡུག་ར་འཐེན་ས་མེད་པ་གསལ་བོ་རེད།
དེ་མིན་ཉེ་སྔོན་སྲིད་འཛིན་ཞི་ཅིན་ཕེང་ཚང་དང་འབྲེལ་བ་ཡག་པོ་ཡོད་ཟེར་བའི་རྒྱ་རིགས་ཚོང་པ་ཞིག་གིས་དབྱིན་ཇིའི་བྷེ་བྷེ་སེ་གསར་འགོད་པ་རང་ཤག་ཏུ་སྐད་བཏང་ནས་ཕྱི་ལོ ༢༠༡༢ ལོར་བཞུགས་སྒར་དྷ་རམ་ས་ལར ༧གོང་ས ༧རྒྱལ་བ་རིན་པོ་ཆེ་མཆོག་དང་མཇལ་འཕྲད་གནང་བའི་བརྙན་པར་ཞིག་དང་། དེ་མིན་ཁོང་གི་མཆོད་ཁང་ནང༧གོང་ས་མཆོག་གི་སྐུ་པར་བཤམས་ཡོད་པ་སོགས་ཕྱིར་བསྒྲགས་པར་གཞིགས་ན། གཅིག་བགྱིས་ན་ཞི་ཅིན་ཕེང་གིས་བོད་དོན་ཐད་ཅང་ཙེ་མེན་དང་ཧོའོ་ཅིན་ཐའོ་དང་མ་འདྲ་བ་ལྟ་བ་ཞིག་འཛིན་ཡང་སྲིད། མ་མཐའ་ཡང་རྒྱ་རིགས་འབྱོར་ལྡན་པའི་ཁྲོད༧གོང་ས་མཆོག་ལ་དད་གུས་བྱེད་མཁན་ཡོད་པ་དང་། དེ་ཚོས་མངོན་གསལ་དོད་པོས་འབྲེལ་བ་དེ་ཕྱིར་འདོན་རྒྱུའི་ཁོར་ཡུག་ཅིག་ཡོད་པར་ངོས་འཛིན་བྱ་རུང་།
གང་ལྟར་ཨོ་བྷ་མས༧གོང་ས་མཆོག་ལ་ཡོངས་ཁྱབ་སྡིངས་ཆའི་སྟེང“ངའི་གྲོགས་མཆོག”ཅེས་ཆེ་བསྟོད་དང་གུས་འདུད་ཞུས་པ་དེས་རྒྱ་ནག་ལ་བརྡ་གསལ་བོ་ཞིག་བསྟན་པར་ངོས་འཛིན་བྱས་ཆོག་ལ། རྒྱལ་ཞེན་དང་ལྷག་བསམ་ཅན་གྱི་བོད་པ་ཚོར་མཚོན་ན། དེ་ནི་རྒྱལ་ཁ་ཞིག་ཅི་ལ་མིན།
ཆེ་བསྟོད་དེ་ཆེ་བསྟོད་ཙམ་མིན།
ཕྱི་ལོ ༢༠༡༥ཟླ ༢ ཚེས ༥། རེས་གཟའ་ཕུར་བུའི་ཉིན། ཨ་རིའི་རྒྱལ་ས་ཝ་ཞིན་ཊིན་དུ་མངོན་པར་མཐོར་བཏགས་ཀྱི་ལོ་འཁོར་རྒྱལ་ཡོངས་ཞོགས་ཇའི་སྨོན་ལམ་ལྷན་ཚོགས་སྟེང་། སྲིད་འཛིན་ཨོ་བྷ་མ་མཆོག་གིས༧གོང་ས་རྒྱལ་བ་རིན་པོ་ཆེ་མཆོག་ལ་ཆེ་བསྟོད་གནང་བ་ལས། དངོས་སུ་མཇལ་འཕྲད་གནང་མེད། དེ་འདྲའི་བཀོད་སྒྲིག་ནི་རྒྱ་ནག་དང་ཨ་རིའི་འབྲེལ་བར་འགལ་ཟླ་ཆེར་མི་ལྷགས་པ་བྱས་པར་ངོས་འཛིན་བྱས་ཆོག


text:
མཚོ་སྔོན་ཞིང་ཆེན་བོད་སྨན་ཁང་གི་མཚན་འཛིན་ཡོན་ཀྲང་ངམ་སྨན་པ་འབུམ་རམས་པ། ཀྲུང་གོའི་བོད་སྨན་དབུ་བཞུགས་ཆེད་མཁས་པ་དགེ་རྒན་ཆེན་མོ་ཉི་མ་ལགས།
ཀྲུང་གོ་བོད་ཀྱི་དྲ་བའི་འཕྲིན། ཟླ6པའི་ཚེས29ཉིན། རྒྱལ་ཁབ་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་དང་། རྒྱལ་ཁབ་འཕྲོད་བསྟེན་འཆར་ལྡན་བུ་སྐྱེ་ཨུ་ཡོན་ལྷན་ཁང་། རྒྱལ་ཁབ་ཀྲུང་ལུགས་གསོ་རིག་སྨན་རྫས་དོ་དམ་ཅུས་བཅས་ཀྱིས་མཉམ་འབྲེལ་སྒོས་པེ་ཅིན་དུ་རྒྱལ་སྨན་ཆེན་མོའམ་རྒྱལ་ཡོངས་ཀྱི་ཀྲུང་ལུགས་སྨན་པ་མིང་གྲགས་ཅན་གྱི་གཟེངས་བསྟོད་ཚོགས་ཆེན་བསྡུས། ཞིང་ཆེན་བོད་སྨན་ཁང་གི་མཚན་འཛིན་ཡོན་ཀྲང་ངམ་སྨན་པ་འབུམ་རམས་པ། ཀྲུང་གོའི་བོད་སྨན་དབུ་བཞུགས་ཆེད་མཁས་པ་དགེ་རྒན་ཆེན་མོ་ཉི་མར“རྒྱལ་སྨན་ཆེན་མོ”ཡི་མཚན་སྙན་ཐོབ་སྟེ་རྒྱལ་སྨན་ཆེན་མོའི་བྱ་དགའ་ཐོབ་པའི་མཚོ་སྔོན་གྱི་མི་ཐོག་མར་གྱུར།
སྐབས་དང་པོའི“རྒྱལ་སྨན་ཆེན་མོ” དཔྱད་བསྡུར་འདེམ་བསྐོ་བྱ་བ་ནི༢༠༠༨ལོར་དངོས་སུ་མགོ་བརྩམས་པ་དང་། ད་ལོ་ནི་སྐབས་གསུམ་པ་རེད། སྐབས་འདིའི་དཔྱད་བསྡུར་འདེམ་བསྐོ་ནི་འོག་ནས་གོང་གི་རིམ་པ་ལྟར་འོས་སྦྱོར་བྱས་རྗེས་ཆེད་མཁས་པས་ཞིབ་དཔྱད་བྱེད་པ་དང་། སྤྱི་ཚོགས་ཡོངས་ལ་སྤྱི་བསྒྲགས་བྱེད་པ་བཅས་ཀྱི་གོ་རིམ་བརྒྱུད། རྒྱལ་ཡོངས་ནས“རྒྱལ་སྨན་ཆེན་མོ”མི༣༠དཔྱད་བསྡུར་འདེམ་བསྐོ་བྱས། གཟེངས་བསྟོད་ཐོབ་པའི “རྒྱལ་སྨན་ཆེན་མོ”ཚང་མ་ནི། ཞིང་ཆེན་རིམ་པའི་ཀྲུང་ལུགས་སྨན་པ་མིང་གྲགས་ཅན་ནམ་རྒྱལ་ཡོངས་ཀྱི་ཀྲུང་ལུགས་གསོ་རིག་སྨན་བཅོས་ཆེད་མཁས་རིག་གཞུང་ཉམས་མྱོང་རྒྱུན་འཛིན་བྱ་བའི་མཛུབ་སྟོན་དགེ་རྒན་རྒན་པ་རྐྱང་རྐྱང་ཡིན་ལ། ཀྲུང་སྨན་དང(མི་རིགས་ཀྱི་སྨན་དང་སྨན་བཅོས)ནད་ཐོག་སྨན་བཅོས་སམ་སྨན་འདུལ་བ། གསལ་འབྱེད་བཅས་ཀྱི་ཀྲུང་སྨན་ནད་ཐོག་སྨན་བཅོས་ཀྱི་བེད་སྤྱོད་དང་འབྲེལ་བའི་བྱ་བ་ལོ་ངོ༥༠ཡན་ལ་བསྒྲུབས་མྱོང་མཁན་ཡིན་དགོས། ཐོག་མཐའ་བར་གསུམ་དུ་ནད་ཐོག་སྨན་བཅོས་རྒྱུན་འཁྱོངས་བྱེད་པ་དང་། ཉམས་མྱོང་ཕུན་སུམ་ཚོགས་པ། ལག་རྩལ་ཕུལ་བྱུང་ཡིན་པ། ཀྲུང་སྨན་དང་སྨན་བཅོས(མི་རིགས་ཀྱི་སྨན་དང་སྨན་བཅོས)གཞུང་ལུགས་ཀྱི་ཆུ་ཚད་གཏིང་ཟབ་པ། རིག་གཞུང་གྲུབ་འབྲས་ཁྱད་དུ་འཕགས་པ། རིག་གཞུང་གི་ལྟ་ཚུལ་དང་ལག་རྩལ། ཉམས་མྱོང་བཅས་གཞན་དང་མི་འདྲ་བ། རིག་གཞུང་རྒྱུན་འཛིན་དང་རྒྱུན་འཛིན་པ་གསོ་སྐྱོང་བྱེད་པའི་ཕྱོགས་ལ་བྱས་རྗེས་བཞག་པ། ཀྲུང་སྨན་དང་སྨན་བཅོས(མི་རིགས་ཀྱི་སྨན་དང་སྨན་བཅོས)ཀྱི་འཕེལ་རྒྱས་ཐད་ཁྱད་འཕགས་བྱས་རྗེས་བཞག་པ་ཞིག་ཡིན་དགོས།
ད་ལོར་དགུང་ལོ༨༤བཞེས་པའི་དགེ་རྒན་ཆེན་མོ་ཉི་མས་ཀྲུང་བོད་སྨན་དང་སྨན་བཅོས་བྱ་བ་ལོ་ངོ༦༠ལྷག་ལ་བསྒྲུབས་པ་དང་། ཀྲུང་ཧྭ་ཀྲུང་སྨན་དང་སྨན་བཅོས་རིག་གཞུང་ལྷན་ཚོགས་ཀྱི་ཚེ་གང་ལས་འཛིན་པ་དང་། སྐོར་དང་པོ་དང་གཉིས་པ། གསུམ་པ་དང་བཞི་པ། ལྔ་པ་བཅས་ཀྱི་རྒྱལ་ཡོངས་ཀྱི་ཀྲུང་ལུགས་གསོ་རིག་སྨན་བཅོས་ཆེད་མཁས་རིག་གཞུང་ཉམས་མྱོང་རྒྱུན་འཛིན་གྱི་མཛུབ་སྟོན་དགེ་རྒན་རྒན་པ་ཡིན།“མཚོ་སྔོན་ཞིང་ཆེན་གྱི་ཕུལ་བྱུང་ཆེད་མཁས་པ”དང“མཚོ་སྔོན་ཞིང་ཆེན་གྱི་ཀྲུང་ལུགས་སྨན་པ་མིང་གྲགས་ཅན”“ཀྲུང་ཧྭའི་གསོ་རིག་སྨན་བཅོས་རིག་གཞུང་ལྷན་ཚོགས་ཀྱི་གྲུབ་འབྲས་བྱ་དགའ།” “ང་རང་ཆེས་དགའ་བའི་བདེ་ཐང་སྐུ་སྲུང་པ།” “སྐོར་དང་པོའི་ཀྲུང་ཧྭའི་མངོན་མིན་ཤུལ་བཞག་རིག་གནས་ཀྱི་རྒྱུན་འཛིན་མཁན་ལ་གནང་བའི་རྒྱུད་སྤེལ་བྱ་དགའ”བཅས་ཀྱི་གཟི་བརྗིད་མཚན་སྙན་མང་པོ་ཐོབ་མྱོང་། ཁོང་གིས་མངོན་པར་མཐོ་བའི་འདུ་ཤེས་དང་ཕུལ་དུ་བྱུང་བའི་སྨན་བཅོས་ལག་རྩལ་གྱིས་ནད་པ་ཁྲི༣༥ལྷག་ལ་སྲོག་སྐྱོབ་སྨན་བཅོས་བྱས་པ་དང་། ཐོག་དང་པོར་བོད་ཀྱི་སྨན་དང་སྨན་བཅོས་ཀྱི་གསུང་རབ་ཏུ་བཀོད་པའི་གནའི་ནུས་ཐོན་བཅོས་ཐབས་སྤྱད་དེ། བོད་སྨན་གྱི་ཁྱད་འཕགས་ཕྱི་བཅོས་བཅོས་ཐབས་གསར་སྐྲུན་དང་ཁྱབ་སྤེལ་བྱས་ཤིང་བོད་ཀྱི་སྨན་དང་སྨན་བཅོས་ཀྱིས་སྐྲན་ནད་ལ་ནད་བརྟག་སྨན་བཅོས་བྱེད་པར་ཚད་བརྒལ་རང་བཞིན་ལྡན་པའི་འཕེལ་རྒྱས་འབྱུང་དུ་བཅུག་པ་དང་། བོད་ཀྱི་སྨན་དང་སྨན་བཅོས་ལས་རིགས་ཐད་རིན་ཐང་གཞལ་དུ་མེད་པའི་རིག་གཞུང་གི་ལྟ་བ་དང་ནད་བརྟག་སྨན་བཅོས་ཀྱི་ཉམས་མྱོང་བཞག བོད་ཀྱི་སྨན་དང་སྨན་བཅོས་ཀྱི་ཤེས་ལྡན་པ་ཕུལ་དུ་བྱུང་བ་གསོ་སྐྱོང་བྱས། རང་རྒྱལ་བོད་ཀྱི་སྨན་དང་སྨན་བཅོས་འཕེལ་རྒྱས་ཀྱི་ལོ་རྒྱུས་ཁྲོད་གོ་གནས་གལ་ཆེན་ཟིན་ཡོད་པ་དང་། གཏིང་ཟབ་ལ་ཡུན་རིང་བའི་ཤུགས་རྐྱེན་ཐེབས་སུ་བཅུག་ཡོད། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373605 位访客


text:
རྩོམ་པ་པོ། འཇམ་དབྱངས་ནོར་བུ།
སྒྱུར་བ་པོ། རྫ་སྲས་བདེ་ཆེན།
ལོ་སྔོན་མར་གསུམ་བཅུའི་དུས་དྲན་སྐོར་གྱི་དྲན་རྟེན་ཕྱོགས་གཅིག་ཏུ་བསྡུས་པའི་དྲྭ་ཚིགས་བཟོ་སྐབས། བདག་ལ་ཕྲད་པའི་དཀའ་ངལ་ཆེ་ཤོས་ནི། ང་ཚོའི་ཉེ་རབས་ལོ་རྒྱུས་ཁྲོད་ཀྱི་ཛ་དྲག་གི་དུས་ཚིགས་འདིའི་སྐབས་ཀྱི་འདྲ་པར་དང་བརྙན་ཐུང་རག་རྒྱུ་མེད་པ་དེ་རེད་ལ། འདིའི་སྐབས་ཀྱི་འདྲ་པར་གང་ཡོད་པ་དེ་དག་ནི། གསུམ་པའི་ཚེས་བཅུ་ཡི་ཞོགས་པར་བྱུང་བའི་མི་དམངས་སྒེར་ལངས་ཀྱི་འདྲ་པར་སྐྱ་བོ་དེ་གསུམ་རེད།འདྲ་པར་དེ་གསུམ་གྱི་ནང་གི་བསྐྱར་སྤེལ་ཤུགས་ཆེར་བྱུང་བའི་པར་ནི། ཕལ་ཆེར་ནོར་གླིང་ཕོ་བྲང་གི་ཤར་སྒོ་ནས་འཛོམས་པའི་མི་ཚོགས་གཏོས་ཆེན་པོའི་འདྲ་པར་འདི་རེད། པར་འདིའི་མདུན་ཕྱོགས་ཏག་ཏག་ནས་གངས་སེང་གི་གཟུགས་བརྙན་མངོན་ཞིང་། རྒྱབ་ཕྱོགས་ནས་སྣང་བའི་ཡུལ་ལྗོངས་དེ་ལྷ་ས་དང་ནོར་གླིང་གི་བར་ཁར་ཡོད་པའི་ཆན་གོ་ཟམ་པའི་ཉེ་འགྲམ་རེད།འདྲ་པར་གཉིས་པའི་ནང་དུ། འདུ་འཛོམས་འདི་ལ་མཉམ་ཞུགས་བྱེད་པར་ལྷ་ས་ནས་མི་དམངས་མུ་མཐུད་ནས་འོང་བཞིན་པ་སྣང་བར་མ་ཟད། འདུ་འཛོམས་ཀྱི་ངོས་ཀྱང་རྒྱ་ཆེན་པོར་གསལ་ལ། ད་དུང་ལྕགས་པོ་རི་ཡང་རྒྱང་རིང་ནས་མངོན། འདྲ་པར་གསུམ་པ་ནི་ཡིད་གདུང་སྟེར་བྱེད་ཅིག་སྟེ། འདིར་སྒོ་ཆེན་མདུན་གྱི་སངྒེ་གཉིས་ཀྱི་གཅིག་གི་རྒྱབ་ན་ཤ་རྙོག་རུས་རྙོག་ཏུ་བཏང་བའི་འཕགས་པ་ལྷ་མཁན་ཆུང་བསོད་ནམས་རྒྱལ་མཚན་གྱི་ལུས་པོའི་ཆ་ཤས་ཤིག་སྣང་ཞིང་། སངྒེའི་གཟུགས་བརྙན་འདི་ཉིད་ལག་ཏུ་རལ་གྲི་དང་། གྲི་ཐུང་། ཐ་ན་སྟ་རེ་ཚུན་ཆད་འཕྱར་བའི་མི་དམངས་ཀྱིས་སྐོར་འདུགམི་རེ་ཟུང་ཞིག་གིས་སྒོ་ཆེན་གྱི་ཐོག་གི་ཟུར་གཅིག་ནས་མངོན་གསལ་དོད་པོའི་ངང་འདྲ་པར་ལེན་བཞིན་པའི་པར་པ་ལ་ཡར་ལྟ་བཞིན་འདུག གངས་སེང་གི་མགོ་གཡོན་ལ་ཕྱོགས་འདུག་པར་བལྟས་ན། པར་ལེན་ས་ནི་ཕལ་ཆེར་སྒོ་ཆེན་གྱི་གཡས་ཕྱོགས་ཡིན་ཚོད་རེད་ལ། འདྲ་པར་གསུམ་པོར་མཐོང་ཕྱོགས་གཅིག་ཡིན་པར་བལྟས་ན། ཕལ་ཆེར་པར་འདི་གསུམ་གྱི་པར་པ་གཅིག་ཡིན་ཚོད་འདུགངའི་ཚོད་དཔག་ལྟར་ན། པར་པ་འདི་ཕལ་ཆེར་ཕྲེང་རིང་འཇིགས་མེད་རེད། མི་ཚོས་ཁོང་ ༧གོང་ས་མཆོག་གི་གཞུང་འབྲེལ་པར་པ་ཡིན་པ་ཤེས་ཀྱི་ཡོད་ལ། འདི་ནི་མི་དམངས་ཀྱིས་ཁོ་དམིགས་བསལ་གྱིས་དགྲ་རུ་མ་བཟུང་བའི་རྒྱུ་མཚན་ཡིན་སྲིད། གཞན་དུ་ན་ཉི་མ་དེར་མི་དམངས་ཁོང་ཁྲོ་དྲག་ཏུ་ལངས་ནས་ཐ་ན་འཚེ་བའི་ལས་ཚུན་ཆད་བྱས་ཡོད། པར་འདི་དག་རྒྱག་མཁན་ཕྲེང་རིང་འཇིགས་མེད་ཡིན་པ་ཏག་ཏག་བཤད་མི་ཐུབ་པ་སྨོས་ཅི་དགོས་ཀྱང་། ངས་ད་བར་དུ་སྐབས་དེར་པར་འདི་དག་རྒྱག་སྲིད་མཁན་གྱི་གཞུང་ཞབས་པ་གཞན་ཞིག་ཡོད་པའི་སྐོར་གོ་མྱོང་མེད།ད་དུང་ཕོ་བྲང་པོ་ཏཱ་ལའི་མདུན་གྱི་འབྲས་བུ་གཡུལ་ཁ་ཐང་ (སྔོན་ཆད་གཞུང་གི་ནས་ཀྱི་ཚར་མ་རྡུང་ས) གི་བུད་མེད་སྒེར་ལངས་ཀྱི་འདྲ་པར་གཉིས་ཀྱང་ཕལ་ཆེར་ཁོང་གིས་བརྒྱབས་པ་ཡིན་ཚོད་རེད།ཕྲེང་རིང་འཇིགས་མེད་ཀྱི་པར། པར་པ Chen Zongl ཤིན་ཧྭ་གསར་ཁང་ནས།
གསུམ་བཅུའི་དུས་དྲན་གྱི་རྗེས་སུ་ཕྲེང་རིང་འཇིགས་མེད་ནོར་བུ་གླིང་གའི་ནང་ལ་ཡོད་དུས་མེད་དུས་གཉིས་ཀ་ཡོད་ཀྱང་། མེ་སྒྱོགས་བར་མེད་དུ་གཡུགས་པའི་མཚན་མོ་དེ་དང་། དེའི་ཕྱིར་ཉིན་བཅིངས་གྲོལ་དམག་མིས་བཙན་འཛུལ་བྱེད་སྐབས། ཁོ་ནོར་བུ་གླིང་གར་ཡོད་པ་གསལ་པོ་རེད། དེར་བརྟེན། གཤམ་གསལ་ནོར་གླིང་གི་གྱང་རའི་ཕྱི་ནང་གཉིས་ནས་བརྒྱབས་པའི་མཚོན་ཆ་ཅན་གྱི་དྭང་བླངས་ཀྱི་རྒོལ་འཛིང་པ་རྣམས་ཀྱི་འདྲ་པར་ཚོན་ཁྲ་ཅན་རྣམས་ཀྱང་ཁོང་གིས་བརྒྱབས་པ་ཡིན་ངེས་ལ། ཚོན་ལྡན་གྱི་འདྲ་པར་འདི་དག་རྒྱག་བྱེད་ནི། སྔར་ཁོང་གིས ༧གོང་ས་མཆོག་གི་དགེ་བཤེས་དམ་བཅའ་པར་དུ་ལེན་བྱེད་ཀྱི་གཞུང་གི་གློག་བརྙན་པར་ཆས་དེ་ཡིན་ཚོད་རེད།༧གོང་ས་མཆོག་གིས་དགེ་བཤེས་རྒྱུགས་སྤྲོད་གནང་བཞིན་པ། པར་པ་ཕྲེང་རིང་འཇིགས་མེད།
ཁོང་གིས་སྤྱིན་ཤོག་ལྷག་མ་རྣམས་བཀོལ་ནས་ནོར་བུ་གླིང་གའི་སྣང་ཚུལ་འདི་དག་པར་དུ་བླངས་བ་ཡིན་པ་འདྲ་ལ། ད་ལྟ་ང་ཚོས་ཤེས་པ་ནི་དུས་ཟིང་གི་སྐབས་སུ་ཕྲེང་རིང་འཇིགས་མེད་ཀྱིས་གློག་བརྙན་པར་ཆས་དེ་ནོར་གླིང་གི་གཞུང་ཞབས་གཞོན་སྐྱེས་ཤིག་གི་ལག་ལ་བཞག་པ་དེ་རེད། དེའི་གཞུག་ལ་པར་ཆས་དང་བརྙན་རྣམས་རྒྱ་མིས་རག་པ་ཕལ་ཆེར་བརྒྱ་ཆ་བརྒྱ་རེད། རྗེས་སུ་རྒྱ་མིའི་དྲིལ་སྒྲོག་ཁྲོད་ནས་ཕྲེང་རིང་གིས་བླངས་བའི་ཚོན་མེད་བརྙན་ཐུང་འགའ་བཏོན་སོང་ལ། དེ་ལ “བོད་ནང་ནས་ངོ་ལོག་པས་མགོ་འདོགས་བྱེད་པ” ཞེས་བསྙད། སྐབས་དེར་རྒྱ་ནག་དྲིལ་སྒྲོག་ལྷན་ཁང་གིས་ཚོན་མེད་བརྙན་རིས་བཀོལ་སྤྱོད་གཏོང་བཞིན་ཡོད་ཀྱང་། ལོ་གཅིག་གཉིས་ཤིག་གི་རྗེས་ཙམ་ནས་ཁོ་ཚོས “ལྷ་སའི་གཙང་འགྲམ” ཞེས་པའི་དངོས་བྲིས་གློག་བརྙན་གྱི་ཆེད་དུ་ཚོད་ལྡན་བརྙན་རིས་བཀོལ་སྤྱོད་བྱས་ཡོད། ཕྲེང་རིང་གིས་བླངས་བའི་ཚོན་ལྡན་བརྙན་ཐུང་རྣམས་དངོས་བྲིས་གཞན་དག་གི་ཁྲོད་ནས་ཀྱང་ཐོན་སོང་། འདི་དག་ཕར་ཆེར་དེང་སང་པེ་ཅིན་ན་ཡོད་རྒྱུ་རེད།
གཤམ་གསལ་གྱི་འདྲ་པར་རྣམས་ནི། ཚོན་ལྡན་བརྙན་རིས་ཅན་གྱི་གློག་བརྙན་ཞིག་ལས་པར་དུ་བླངས་བ་ཡིན་ལ། པར་དང་པོའི་མདུན་གྱི་གཡས་ཕྱོགས་སུ་བསྡད་པའི་མི་དེ་སྡེ་དགེའི་འཇུ་ཆེན་ཐུབ་བསྟན་རྣམ་རྒྱལ་ལ་ཧ་ཅང་འདྲ་བོ་འདུག་ལ། ཁོང་གིས་རང་ཉིད་ཀྱི་མི་ཚེའི་ལོ་རྒྱུས་གླེགས་བམ་ཉེར་གཉིས་ཅན་དུ་ཁོ་རང་ནོར་བུ་གླིང་གའི་དྭང་བླངས་དམག་མི་ཞིག་ཡིན་པར་བཤད་འདུག ང་ཚོས་ཏག་ཏག་ཅིག་བཤད་མི་བཏུབ་ཀྱང་། པར་རྗེས་མ་འདི་གསུམ་ཕལ་ཆེར་ནོར་བུ་གླིང་གའི་ཕྱི་ནང་ནས་བླངས་བ་ཡིན་ཚོད་འདུག པར་གཉིས་པ་དང་གསུམ་པའི་ནང་གི་གྱང་སྤུས་གཙང་དེ་ནོར་གླིང་གི་ཕྱི་ར་ཡིན་པ་འདྲ་ལ། པར་བཞི་པའི་ནང་གི་གྱང་སེར་པོ་དེ་ཚོན་སེར་པོ་བྱུག་སྲོལ་ཡོད་པའི་ནང་གི་སྒོ་ར་ཡིན་པ་འདྲ།
རྒྱ་མིས་ཀྱང་ནོར་གླིང་གི་ཕྱི་ལོག་ནས་བོད་ཀྱི་དྭང་བླངས་དམག་མི་རྣམས་བརྙན་དུ་བླངས་བའི་ཚོན་མེད་ཀྱི་བརྙན་འགའ་ཤས་འདུག་ཀྱང་། ཤེས་གསལ་ལྟར་དེ་དག་ཐག་རིང་ནས་བླངས་བ་རེད་འདུག ཚེས་བཅུ་དྲུག་ཉིན་རྒྱ་མི་ཧྲན་ ཁྲོ (Shan Chao) ① ཟེར་བའི་གསར་འགོད་པ་ཞིག་དམག་མིའི་རླངས་འཁོར་གསུམ་ཁྲིད་ནས་བཅིངས་གྲོལ་དམག་འགའ་དང་ལྷན་ཏུ་གྱེན་ལོག་པ་རྣམས་ཀྱིས་བཟོས་པའི་སྒུག་དོང་དང་སྒུག་ར་ལ་རྟོག་ཞིབ་བྱེད་དུ་བསྐྱོད་ཅིང་། རྒྱ་ནག་དྲིལ་བསྒྲགས་ལྷན་ཁང་གི་པར་བ་ཞིག་གིས་སྣང་ཚུལ་འདི་བརྙན་དུ་བསྐྲུན་འདུག མདོར་ན། ངས་རྩོམ་འདི་སྙིང་སྟོབས་ཅན་གྱི་པར་པ་ཕྲེང་རིང་འཇིགས་མེད་ཀྱི་རྗེས་དྲན་དུ་འབུལ་འདོད། སྤྱི་ལོ 1959 ལོའི་ཟླ་གསུམ་པར་ཁོང་༧གོང་ས་མཆོག་ལ་ཞབས་ཞུ་དང་སྲུང་སྐྱོབ་བྱེད་པར་ནོར་བུ་གླིང་གར་བསྐྱོད་ཡོད་ལ། ༧གོང་ས་མཆོག་བྲོལ་བྱོལ་དུ་ཕེབས་སྐབས་དང་། དེའི་རྗེས་ཀྱི་ཟིང་འཁྲུག་གི་སྐབས་སུ་ཁོང་དེར་བསྡད་པ་རེད།
གྲྭ་བ་གཞུང་ཞབས་པ་རྩེ་དྲུང་བསྟན་པ་བཟོད་པའི་མི་ཚེའི་ལོ་རྒྱུས་② ནང་དུ། མེ་སྒྱོགས་མཚམས་མི་ཆད་པར་འཕེན་པའི་ཛ་དྲག་གི་སྐབས་སུ་ཁོ་ཕྲེང་རིང་འཇིགས་མེད་ལ་ཐུག་པར་བརྗོད།
དེ་ཡང་། ཁོས “ང་ཕྲེང་རིང་ཛ་སག་ལ་ཐུག་ཅིང་། ཁོང་གིས་ང་ལ་རོགས་པ་བྱོས་ཟེར་ནས། ངེད་གཉིས་ཕོ་བྲང་གསར་པར་ཕྱིན། ཕོ་བྲང་གི་ཤེལ་སྒོ་ཚང་མ་གཏོར་ཅིང་། ནང་ལོག་གི་ས་ངོས་ཤེལ་ཆག་གིས་ཁེངས་འདུག ཁོང་གིས་ཕོ་བྲང་གི་ཁང་མིག་འོག་མ་ཞིག་ནས་པར་ཆས་ཤིག(གློག་བརྙན་པར་ཆས་དེ་ཡིན་ནམ) དང་སྤྱིན་ཤོག་འགའ་བླངས་ཏེ། ཁོང་གིས་རང་གི་མེ་མདའ་རང་གི་མགོ་ལ་གཏོད་ཀྱིན་ ‘འདི་ལྟར་ཇེ་སྡུག་མ་གཏོགས་མེད་ན། འགྲོ་འཇོག’ ཅེས་ལས་ཅི་ཡང་བྱེད་མི་ཐུབ་ན། ང་ཚོས་རང་ཤི་རྒྱག་དགོས་རྒྱུ་ཡིན་པ་གསལ་པོར་བཤད་སོང་། ངེད་གཉིས་ཕོ་བྲང་གི་ཕྱི་ལ་བུད་སྐབས། ཉེ་འགྲམ་ནས་མེ་སྒྱོགས་ཤིག་སར་ལྷུངས་ནས་གད་སོང་ལ། དུད་སྨུག་དྭངས་རྗེས་ཛ་སག་ཕྲེང་རིང་མཐོང་ཡུལ་ན་མི་འདུག” ཅེས་བཀོད།
བཙན་བྱོལ་ནས་ལྕམ་ཕྲེང་རིང③་གིས་མོ་རང་གི་ཁྱོ་གས་མོ་ལ་འདི་ལྟར་བཤད་པར་བརྗོད། ཁོས་༧གོང་ས་མཆོག་གི་ཕོ་བྲང་ནས་གློག་བརྙན་པར་ཆས་དེ་ཁྱེར་ནས་དམག་འཁྲུག་དང་མེ་སྒྱོགས་ཕངས་བ་པར་དུ་བླངས་ཤིང་། དེ་ནས་ཁོས་པར་ཆས་དེ་གཞུང་ཞབས་གཞོན་ནུ་ཞིག་ལ་བདག་ཉར་བྱེད་དུ་བཅོལ། འོན་ཀྱང་། ཁོ་ལ་ཡང་བསྐྱར་ཐུག་མ་སོང་། དེ་ནས་ཁོས་མེ་མདའ་བཀོལ་མི་ཤེས་པའི་གཞུང་ཞབས་ཤིག་གི་ལག་ནས་མེ་མདའ་ཁུར་ཏེ་དམག་འཁྲུག་ལ་ཞུགས་ཤིང་། མཐར་དམག་མི་པ་སངས་དོན་འགྲུབ་ཀྱིས་བྲོས་བྱོལ་བྱ་ཐབས་གནང་ཞིང་། “རྒྱ་མིའི་མནར་གཅོད་ལ་གཡོལ་ཆེད། ཁོ་གཉིས་ཀྱི་སུ་ཞིག་ལ་མེ་སྒྱོགས་ཕོག་ན། རྨས་མ་དེ་གསོད་རྒྱུའི་ཁ་དན་བཞག” འོན་ཀྱང་། ཁོ་གཉིས་ཀ་བྲོས་ནས་ཐར་ཡོད། “བྲོས་བྱོལ་སྐབས། ཁོ་ལ་པར་ཆས་ཤིག་དང་། པར་འགའ་ཤིག རྒྱང་ཤེལ་གཅིག བོའུ་ཐུང་ཞིག་བཅས་མ་གཏོགས་གང་ཡང་མེད།”
ཁོ་ལྷོ་ཕྱོགས་སུ་འོངས་བའི་ལམ་ཁར། ཆུ་བཞི་སྒང་དྲུག་གི་དམག་མིས་བཀག་ཀྱང་། ཁོས་རང་ཉིད་ཕྲེང་རིང་ཛ་སག་ཡིན་པ་དང་། ཁོའི་པར་ཆས་ནང་གི་པར་རྩ་ཆེན་རྣམས་༧གོང་ས་མཆོག་ལ་འབུལ་དགོས་པར་བརྗོད་པས། ཁོ་ཚོས་འགྲོ་རུ་བཅུག པར་ཆས་འདི་ཕལ་ཆེར་རྩོམ་འདིའི་མགོར་གླེང་བའི་འདྲ་པར་སྐྱ་པོ་རྣམས་(ད་དུང་བུད་མེད་སྒེར་ལངས་ཀྱི་འདྲ་པར) རྡེབ་བྱེད་ཀྱི་ཁོང་གི་ཚོན་མེད་པར་ཆས་དེ་ཡིན་པ་འདྲ་ལ། འདྲ་པར་འདི་དག་གིས་ང་ཚོའི་ལོ་རྒྱུས་དང་འཐབ་རྩོད་ལ་ཕན་ཐོགས་ཚད་མེད་པ་བྱུང་ཡོད།
མཆན།
1.བསྟན་པ་བཟོད་པ།  > (20 Years of my life in China’s death comp) Author House, Blooming IN, 2008, ཤོག་ངོས ༣༠
- ཧྲན་ཁྲོ (Shan Chao),  > (Sunshine After Rain: From a Lhasa Diary) Peking Review 5, 1959 No: 18, Special Tibet Number
- ཧྲན་ཁྲོ (Shan Chao),  > (Sunshine After Rain: From a Lhasa Diary) Peking Review 5, 1959 No: 18, Special Tibet Number
- ཕྲེང་རིང་རིན་ཆེན་སྒྲོལ་མ།  > (Daughter of Tibet), John Murray, London, 1970, ཤོག་ངོས ༢༩༧ ནས ༢༩༨ བར།
མ་རྩོམ་གྱི་འབྲེལ་ཐག http://www.jamyangnorbu.com/blog/2017/03/08/the-mystery-of-the-march-10-photographer/


text:
ཧན་ཉི་པ།
ཧན་ཉི་པ་སི་པན་ནས་ལམ་ལ་ཆས་ཏེ་ཧྥ་རན་སི་བརྒྱུད་ཅིང་ཨ་ཨེར་པི་སི་རི་བོ་བརྒལ་ནས་ཨི་ཊ་ལིའི་མངའ་ཁོངས་ལ་བརྒྱབ་རྗེས། ལྷོ་ཕྱོགས་སུ་བསྐྱོད་ཅིང་ཁོ་ལུའོ་ཐུའོ་ནེ་ནས་མཚོ་ལམ་བརྒྱུད་དེ་ཀྲ་མ་རུ་སླེབས།
ནང་དོན།
མིང་འབྱུང་ཚུལ།[རྩོམ་སྒྲིག]
མི་ཚེ།[རྩོམ་སྒྲིག]
ཅ་ཐའེ་ཅིའི་མིས་ཕམ་ཉེས་ཚབས་ཆེན་གྱིbལས་དབང་དེ་དང་ལེན་བྱེད་དཀའ་བར་གྱུར་ཅིང་། གཡུལ་འགྱེད་ལས་ཕམ་པའི་སྡུག་བསྔལ་ལས་སྔ་མོ་ནས་ཐར་ཏེ་སྔར་གྱི་གཟི་རྔམས་སླར་གསོ་བྱེད་ཆེད། བཙན་དབང་སླར་གསོ་བྱེད་པའི་རེ་བ་སི་ཕེན་གྱི་ཕྱོགས་སུ་གཏད། དེ་ནི་སི་པན་དུ་དངུལ་གཏེར་ཧ་ཅང་མང་ལ་ལྷག་པར་དུ་དེའི་འཐབ་ཇུས་ཐོག་གི་གོ་གནས་གལ་ཆེན་ཡིན་པའི་རྐྱེན་གྱིས་རེད། ས་དབུས་རྒྱ་མཚོའི་འགྲམ་རྒྱུད་ཀྱི་སྟོབས་ལྡན་རྒྱལ་ཁབ་འདི་གཉིས་ཀྱིས་ཕ་རོལ་བ་ཕམ་པར་བཟོས་རྗེས་ད་གཟོད་མཚམས་འཇོག་པར་བསམ་བཞིན་མཆིས། དམག་དཔོན་ཧ་སྨི་ཨེར་ཁ་པ་ཁ་ནི་ཅ་ཐའེ་ཅི་ཡི་དབང་གྲགས་ཆེ་བའི་དཔོན་རྒྱུད་ཞིག་ཏུ་སྐྱེས། ཁོ་རང་སི་པན་བདག་གཉེར་དང་བཅོས་སྐྱོང་བྱེད་པའི་འགན་འཁུར་ཡོངས་འགྲུབ་བྱེད་པར་མངགས། ཧ་སྨི་ཨེར་ཁ་ཡིས་ཁོའི་ཤུལ་འཛིན་མཁན་མག་པ་ཧ་སི་ཏེ་ལུའུ་པཱ་དང་མཉམ་དུ་ཅ་ཐའེ་ཅི་ཡི་དབང་སྒྱུར་མངའ་ཁོངས་བྱང་ཕྱོགས་ཀྱི་ཀྲི་པུའུ་ལུའོ་ཐུའོ་དང་ཨའེ་པུའུ་ལུའོ་ཆུ་བོའི་བར་གྱི་དབྱི་པི་ལི་ཡ་གླིང་ཕྲན་ཕྱེད་མའི་འགྲན་རྒྱུད་དུ་རྒྱ་བསྐྱེད། སྤྱི་ལོའི་སྔོན་གྱི་༢༢༡ལོར་ཧ་སྨི་ཨེར་ཁ་གཡུལ་འགྱེད་ཁྲོད་དུ་ཤི། དེའི་བུ་ཧན་ཉི་པ་སྟེ་རོ་མ་བའི་དགྲ་ཟླ་གཙོ་བོས་རོ་མ་བ་དང་རྒྱལ་ཕམ་གྱི་དབྱེ་བ་འབྱེད་པར་སེམས་ཐག་བཅད། སྤྱི་ལོའི་སྔོན་གྱི་༢༡༨ལོར། ཧན་ཉི་པ་ཡིས་དམག་སྣ་དྲངས་ཏེ་རོ་མས་སི་ཕེན་དུ་ལནའ་འབྲེལ་ལ་ཞུགས་པའི་གྲོང་ཁྱེར་ས་གུང་ཐུའོ་བླངས་པས་པུའུ་ཉི་གཡུལ་འགྱེད་ཐེངས་གཉིས་པ་བྱུང་། རོ་མ་བྶ་སི་ཕེན་དུ་དམག་མངགས་པར་གྲ་སྒྲིག་བྱེད་པའི་སྐབས་སུ། ཧན་ཉི་པ་ཡིས་མགྱོགས་མྱུར་དང་པི་ལི་ཉིའུ་སི་རི་རྒྱུད་བརྒལ་ཞིང་ཧྥ་རན་སི་བརྒྱུད་དེ་ཨ་ཨེར་པི་སི་རི་བོ་བརྒལ་ནས་དམག་མངགས་ཏེ་ཨི་ཊ་ལིའི་མངའ་ཁོངས་ལ་བརྒྱབ། ཧན་ཉི་པ་ཡི་འཆར་གཞིས་རོ་མ་བའི་བ་ཀོད་སྒྲིག་ཡོད་ཚད་རང་ཞིག་ཏུ་སོང་བས་རྣམ་པར་རྒྱལ་བའི་གདེང་ཚོད་ཆེ་མོད། འོན་ཀྱང་ཧན་ཉི་པ་ལ་སྐབས་དེར་ནོར་འཁྲུལ་ཆེན་པོ་ཞིག་བྱུང་། ཁོས་ཐན་ཀར་རོ་ས་བར་རྐོལ་རྡུང་མ་བྱས་པར་ལྷོ་རུ་བསྐྱོད་དེ་རོ་མའི་ཆེས་ཆེ་བའི་མནའ་གྲོགས་ཁོ་རང་ལ་རྒྱབ་རྟེན་བཅོལ་བར་གོ་སྐོན་བློ་འགུགས་བྱས་པས། མཇུག་མཐར་དམག་འཐབ་ཀྱི་གོ་སྐབས་ཤོར་བར་གྱུར། ནོར་འཁྲུལ་འདེས་གཡུལ་འགྱེད་ཀྱི་མཇུག་འབྲས་ཐག་གཅོད་བྱས། དེས་རོ་མའི་དམག་དཔུང་གིས་འགོག་སྲུང་བྱེད་པར་རྩ་འཛུགས་དང་ཕྱིར་རྒོལ་གྱི་གྲྭ་སྒྲིག་བྱེད་པར་དུས་ཚོད་ཡོད་པར་གྱུར་པས། རོ་མ་བས་ཧྥེ་པི་ཨ་སི་མ་ཁོ་ཞི་མུའུ་སི་སྒེར་གཅོད་ཀྱི་དབང་ཆ་ཚང་མ་ཡོད་པའི་དཔོན་པོར་བསྐོས། ཁོས་རང་ཉིད་ཀྱི་སྟོབས་ཤུགས་གསོག་འཇོག་བྱེད་ཆེད། ཅ་ཐའེ་ཅིའི་མི་དང་དྲང་ཐད་དུ་གཡུལ་འགྱེད་མ་བྱས་པར་འགོར་འགྱངས་དང་ཟད་གྲོན་གྱི་འཐབ་རྩལ་སྤྱད་དེ་དགྲ་བོའི་དམག་དཔུང་ཕམ་པར་བཟོ་བར་འདོད། ད་དུང་རྒྱུན་དུ་གློ་བུར་བའི་འཇབ་རྒོལ་བྱས་ཏེ་དགྲ་བོའི་སྡོད་གནས་ལ་ཟིང་ཆ་བསླངས། ཧྥེ་པི་ཨ་སི་ཡི་འགན་ཁུར་བའི་དུས་ཡུན་ལོངས་རྗེས་དེའི་གོ་ས་འཛིན་མཁན་གྱིས་ཏག་ཏག་དེ་དང་འགལ་བ་ལྟག་སྦྲོད་དུ་གྱུར་བའི་འཐབ་རྩལ་སྤྱད་པས། སྤྱི་ལོའི་སྔོན་གྱི་༢༡༦ལོར། ཨ་ཕུའུ་ལི་ཡ་ཡི་གཡུལ་འགྱེད་ཆེན་མོའི་ཁྲོད་དུ་ཕལ་ཆེར་རོ་མའི་དམག་ཡོངས་རྩ་མེད་དུ་བཏང་། རོ་མའི་དལག་གིས་ཡང་བསྐྱར་ཧྥེ་པི་ཨ་སིའི་འཐབ་རྩལ་སྤྱད་དེ་ཅ་ཐའེ་ཅི་དང་རྒྱབ་གཏོད་བྱེད་པའི་ཨི་ཊ་ལིའི་གྲོང་ཁྱེར་གང་མང་ལ་ཁ་གཏད་འཇལ། དེ་དང་མཉམ་དུ། ཧན་ཉི་པ་ཡི་རྒྱབ་རོགས་མེད་པར་བཟོས་ཏེ་རོ་མས་སི་ཕེན་དུ་འཐབ་ཕྱོགས་གསར་བ་ཞིག་བཟོས། ལོ་ངོ་འགའ་ལས་མ་འགོར་བར་པ་པུའུ་ལི་ཨ་སི་ཁོ་ཉི་ལི་ཨུ་སི་ཞི་པི་ཨ་ཡིས་དམག་དཔུང་དྲངས་ཏེ་ཅ་ཐའེ་ཅིའི་མི་སི་པན་གྱི་ཕྱི་རུ་བསྐྲད། དེའི་རྗེས་སུ་ཧན་ཉི་པ་ཨི་ཊ་ལིའི་མཐའ་རུ་སྐྲོད་ཆེད་ཁོས་དམག་དཔུང་དྲངས་ཏེ་ཨ་ཧྥེ་རི་ཀར་རྒྱང་སྐྱོད་བྱས་ནས་ཅ་ཐའེ་ཅི་ལ་དཔུང་འཇུག་བྱས། ཞི་པི་ཨ་སྟེ་ཕྱིས་ཀྱི་ཨ་ཧྥེ་རི་ཀ་ནུའུ་སི(ཨ་ཧྥེ་རི་ཀ་དབང་དུ་བསྡུ་མཁན་གྱི་དོན)ཡིས་སྤྱི་ལོའི་སྔོན་གྱི་༢༠༢ལོར་རོ་མའི་དམག་དཔུང་དྲངས་ཏེ་ཀྲ་མ་ཡི་འཐབ་འཛིང་ལ་ཐག་གཅོད་རང་བཞིན་གྱི་རྒྱལ་ཁ་བླངས། ཕྱོགས་གཉིས་ཀྱིས་ཆིངས་ཡིག་བྲིས་ཏེ་ཅ་ཐའེ་ཅི་ཡིས་ཨ་ཧྥེ་རི་ཀ་ལས་གཞན་པའི་མངའ་ཁོངས་ཡོད་ཚད་བསྐྱུར་བ་དང་རོ་མར་དངུལ་ཚབ་འབོར་ཆེན་ཞིག་སྤྲོད་དགོས་པར་མ་ཟན། རོ་མའི་ཆོག་མཆན་མ་ཐོབ་པར་རྒྱལ་ཁབ་གང་རུང་ལའང་གཡུལ་འབྱེད་མི་བྱེད་པ་ཁག་ཐེག་བྱས།[༡]
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
- ↑ "ལོ་ཆུང་བྱིས་པའི་ཤེས་བྱའི་གཏེར་མཛོད།" ༼གནའ་བོའི་རོ་མའི་དར་རྒྱུད།༽ མི་རིགས་དཔེ་སྐྲུན་ཁང་། ༢༠༠༦


text:
1992ལོར་ཁོ་བོས་བོད་ལྗོངས་གསོ་རིག་སློབ་གླིང་ནས་སློབ་མཐར་ཕྱིན་པའི་འབྲས་རྟགས་སུ་བྲིས་པའི་《བོད་ལུགས་གསོ་རིག་གི་སེམས་ཁམས་རིག་པ་དུས་རབས་ཁྱེའུ་གསར་བུའི་རང་མདངས་》ཞེས་པའི་ཆེད་རྩོམ་གྱི་མ་ཕྱི་གྲུབ་འཕྲལ་སྣུམ་པར་དུ་བཏབ་ནས་སློབ་གླིང་ཕྱི་ནང་གི་མཁས་དབང་དུ་མའི་སྤྱན་སྔར་ཞིབ་དཔྱོད་དུ་ཕུལ་བ་བརྒྱུད་གཟུར་གནས་ཚོས་རང་རང་གི་ལྟ་ཚུལ་དང་རིན་ཐང་བྲལ་བའི་དགོངས་འཆར་གང་ལེགས་གནང་བྱུང་ཞིང་། དེ་ཡང་བོད་རིག་པའི་ཁྱུ་མཆོག་དུང་དཀར་རིན་པོ་ཆེ་ལགས་ཀྱི་སྤྱན་སྔར་སོན་ནས“གསོ་རིག་ནོར་བུའི་བང་མཛོད་ཀྱི་ལྡེ་མིག་སྒོ་སྐྱེལ་དུ་འབྱོར་བ་”ཞེས་དགའ་ཚོར་ཆེན་པོས་དེར་ཐུན་མོང་མ་ཡིན་ཞིང་མངོན་གསལ་དོད་པོའི་ཁྱད་ཆོས་ཡོད་ཚུལ་གཅིག་འཕྲོར་བགྲངས་ནས། “མདོར་ན་ན་གཞོན་ཚེ་རིག་འཛིན་པ་ཞིག་ལ་མཚོན་ན་ཕུལ་དུ་བྱུང་བའི་གྲུབ་འབྲས་གཟེངས་སུ་ཐོན་པ་ཞིག་རེད་”ཅེས་བསྔགས་བརྗོད་དཔྱད་གཏམ་ཆེད་སྤེལ་གནང་བར་མ་ཟད། དེ་བས་ཀྱང་གལ་ཆེ་བ་ནི་ཁོང་གིས་ཆེད་རྩོམ་དེར་ཐུགས་ཁུར་དང་རྒྱབ་སྐྱོར་གྱི་ཀུན་སློང་བཟང་པོས་དགོངས་འཆར་བརྗེ་རེས་ཀྱི་ཚུལ་དུ་དོགས་གནད་ཡོད་པ་སྐོར་ཞིག་ལ་ལོགས་སུ་དྲི་བ་བཏོན་བྱུང་།
གཤམ་དུ་ཐོག་མར་ཁོང་གི་དྲི་བ་ཁ་ཚང་ཇི་བཞིན་དུ་དཔྱོད་ལྡན་རྣམས་ཀྱི་གཟིགས་མོར་འགྲེམ་པ་ལ། “ང་རང་གི་བློ་གྲོས་ཉམས་ཆུང་ཁབ་ཀྱི་བུག་པ་ནས་ལྟ་སྐབས་དཔྱད་བརྗོད་འགའ་ཞིག་འཚམ་པོ་རང་མ་བྱུང་སྙམ་པ་དང་། དོགས་གནད་ཡོད་པའི་རིགས་འགའ་ཞིག་མཐོང་བ་གཤམ་གསལ།
༡་ཚེ་སྲོག་ནི་འབྱུང་བ་རླུང་མཁྲིས་བད་ཀན་གསུམ་གྱི་རྣམ་པར་གནས་ཞེས་པ། བོད་ཀྱི་གསོ་བ་རིག་པའི་བཤད་ཚུལ་ཡིན་ནམ་རྩོམ་པ་པོས་གསར་དུ་བཏོན་པའི་ལྟ་བ་ཡིན། གང་ལྟར་བཤད་ཚུལ་དེ་ནང་བ་སངས་རྒྱས་ཆོས་ལུགས་ཀྱི་མདོ་སྔགས་གཉིས་གང་དང་ཡང་མི་མཐུན་པའི་ལྟ་ཚུལ་ཞིག་རེད། ནང་བསྟན་ཆོས་ལུགས་ཀྱི་མདོ་ཕྱོགས་མངོན་པ་གོང་འོག་གཉིས་ནས་གསུངས་པ་ལྟར་ན། སྲོག་དང་ཚེ་གཉིས་དོན་གཅིག་མིང་གི་རྣམ་གྲངས་ཡིན་པ་དང་། དེ་ཡང་དྲོད་དང་རྣམ་ཤེས་གཉིས་གནས་པའི་རྟེན་གཞི་བྱེད་པའི་ཁམས་ཞིག་ཡིན་ཞེས་རགས་བཤད་ཙམ་དུ་གསུངས་ཤིང་། ནང་བསྟན་གསང་སྔགས་བླ་མེད་ཀྱི་གཞུང་རྣམས་ལས། གོང་གསལ་བཤད་ཚུལ་དེ་ལས་གོམ་གང་མདུན་སྤོས་ཀྱིས་གསལ་བཤད་གནང་སྟེ། སྲོག་ནི་རླུང་དང་དབུགས་ཀྱི་དོན་ཡིན་པ་དང་། དབུགས་འགྲོ་འོང་གཉིས་ཀྱི་རྒྱུ་བ་དང་དལ་མྱུར་ཆ་སྙོམས་པར་གནས་པ་དང་། དེ་གོམས་པའི་སྟོབས་ཀྱིས་རྒྱུ་བ་རིང་དུ་བཏང་སྟེ་ཚོད་འཛིན་བྱེད་པ་ནི་ཚེ་རིང་དུ་གནས་པར་བྱེད་པའི་ཐབས་ཤེས་མཆོག་ཏུ་གྱུར་པ་སྲོག་སྩོལ་གྱི་མན་ངག་ཡིན་པའི་རྒྱུ་མཚན་ཞིབ་ཅིང་རྒྱས་པར་གསུངས་ཡོད་པས། དེ་འདྲའི་རླུང་ངམ་སྲོག་དེ་མཁྲིས་པ་དང་བད་ཀན་གྱི་རྣམ་པར་གནས་མི་སྲིད་པ་ཞིག་རེད། (རླུང་ཁམས་གཉིས་ངོ་བོ་ཐ་དད་ཡིན།)
༢.ལུས་སེམས་གཉིས་ཀྱི་ནང་གི་སེམས་དེ་འབྱུང་བ་བཞི་ལས་སྐྱེད་ཅེས་འཁོད་འདུག་པ་དེ་བོད་ཀྱི་གསོ་བ་རིག་པའི་གཞུང་གང་དུ་བཤད། དེ་ལ་རྒྱུ་མཚན་གང་ཡོད། ང་རང་གི་བསམ་ཚུལ་ནི་ནང་བསྟན་ཆོས་ལུགས་ཀྱི་གསང་སྔགས་བླ་མེད་ཀྱི་གཞུང་ལས་གསུངས་པ་ལྟར་མིའི་ལུས་ལ་གནས་པའི་རྩ་བདུན་ཁྲི་ཉིས་སྟོང་གི་ནང་རྒྱུ་བའི་རླུང་དང་མཉམ་དུ། ཁམས་སོ་སོ། བད་ཀན།མཁྲིས་པ་སོགས་འབབ་པ་ཡིན་ཞིང་། སེམས་ཁམས་དྲུག་ནི་རྩ་ནང་དུ་རྒྱུ་བའི་རླུང་གི་གྲོགས་ལ་བརྟེན་ནས་སྐྱེས་པ་ཡིན་པས། རླུང་ལ་རང་དབང་ཐོབ་ན་སེམས་ལ་རང་དབང་ཐོབ་སྟེ་མཐར་སྐུ་ཐུགས་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པ་ཡིན་ཅིང་། དེའི་ཚེ་ཕུང་བོའི་བདུད་དང་། ཉོན་མོངས་པའི་བདུད། རྣམ་གཡེང་ལྷའི་བུའི་བདུད། འཆི་བདག་གི་བདུད་བཅས་བཞི་བཅོམ་ནས་ཡོན་ཏན་བཞི་དང་ལྡན་པའི་སངས་རྒྱས་བཅོམ་ལྡན་འདས་ཟེར་བའི་གོ་དོན་དེ་ལྟར་ཡིན་པའི་ཁུངས་དང་རྒྱུ་མཚན་ཞིབ་ཕྲ་བཤད་རྒྱུ་ཡོད།
༣.རྩ་དབུ་རྐྱང་རོ་གསུམ་གྱི་བཤད་ཚུལ་ངེས་དོན་ཐུན་མོང་མ་ཡིན་པའི་དགོངས་པ་ཡིན་པ་ལས། ཐུན་མོང་ཐ་མལ་པའི་ལུས་ལ་མངོན་སུམ་དུ་སྣང་རྒྱུ་མེད་པ་ལྟ་བུར་བཤད་པ་དེ། གསོ་རིག་འཛིན་པའི་མཁས་པ་རྣམས་ཀྱིས་ངོས་འཛིན་མ་ཐུབ་པའི་དབང་གིས་མེད་ཅེས་ཐག་བཅད་པ་ཞིག་ཡིན་ནམ། མེད་པའི་རྒྱུ་མཚན་ལུང་དང་རིགས་པ་མངོན་སུམ་གསུམ་གྱི་སྒོ་ནས་བཤད་རྒྱུ་ཡོད། ཡོད་ན་གསོ་རིག་འཛིན་པ་རྣམས་ཀྱིས་ངོས་འཛིན་ཐུབ་པས་ཁྱབ་པ་དང་། གསོ་རིག་པས་ངོས་འཛིན་མ་ཐུབ་ན་མེད་པས་ཁྱབ་པ་དེ་འདྲ་རང་ཨེ་ཡིན།
༤.བོད་ལུགས་གསོ་རིག་གི་རྨི་ལམ་གྱི་རྣམ་བཤད་ཅེས་པའི་ནང་། བོད་ཀྱི་བཀའ་བསྟན་མདོ་རྒྱུད་གཞུང་ལུགས་སོགས་སུ་རྨི་ལམ་འབྱུང་ཚུལ་དང་། མཚན་ལྟས་སོགས་རྒྱས་པར་གསུངས་ཞེས་ཟུར་ཙམ་བསྟན་པ་ལས། རྨི་ལམ་འབྱུང་བའི་རྒྱུ་མཚན་དང་། རྨི་ལམ་གྱི་ནུས་པ། རྨི་ལམ་གྱི་ཁྱད་ཆོས། རྨི་ལམ་སྐབས་ཀྱི་རླུང་སེམས་ཀྱི་འབྲེལ་བ། དེ་གཞིར་བཟུང་ནས་རྨི་ལམ་བེད་སྤྱོད་བྱ་ཚུལ། རྨི་ལམ་སྦྱོང་བརྡར་བྱ་ཚུལ་ལ་སོགས་པ་ཞིབ་ཕྲ་གསུངས་པ་རྣམས་ཀྱི་མིང་ཐོ་ཙམ་ཡང་འཁོད་མི་འདུག་པ་དེ་སྐོར་གཟིགས་ཞིབ་གནང་མ་མྱོང་བའམ། ཐུགས་རྒྱུས་ཉམས་ཞིབ་ཚོད་ལྟ་གནང་མ་མྱོང་བ་ཡིན་ནམ། འདིར་མདོ་རྒྱུད་བསྟན་བཅོས་ནང་གསུངས་པའི་སྤྱིར་བཏང་གི་རྨི་ལམ་བཤད་ཚུལ་གྱི་ཡན་ལག་ཆ་ཤས་ནང་གི་ཆ་ཤས་རེ་གཉིས་ཀྱི་མིང་བཀོད་པ་ལས། གོང་དུ་གསལ་བའི་གལ་ཆེའི་ནང་དོན་ཁག་གི་མིང་ཙམ་ཡང་བཀོད་གནང་མ་མཛད་པ་ནི། བོད་ཀྱི་གསོ་བ་རིག་པའི་གཞུང་གི་ཆེ་བ་འདོན་པའི་ཆེད་དུ་གསུངས་པ་ཡིན་སྲིད།
ང་རང་གི་ལྟ་ཚུལ་ལ། གོང་གསལ་ནང་པ་སངས་རྒྱས་ཆོས་ལུགས་ཀྱི་གསང་སྔགས་བླ་ན་མེད་པའི་གཞུང་ལས་གསུངས་པའི་རྨི་ལམ་གྱི་སྐོར་རྣམས་རང་ཅག་བོད་ཀྱི་གསོ་བ་རིག་པའི་གཞུང་དང་ཟུང་འབྲེལ་བས་ན་སྨན་བཅོས་ཐོག་ཕན་ནུས་ཆེན་པོ་ཐོན་ཐུབ་པར་མ་ཟད། རིགས་པའི་གཞུང་ལུགས་ཀྱི་ཐོག་ནས་སྔར་ལས་ཆ་ཚང་བ་དང་། ཕུན་སུམ་ཚོགས་པ། ཚན་རིག་གི་རང་བཞིན་ལྡན་པ་ཞིག་ཏུ་གོང་མཐོར་འགྲོ་ཐུབ་ངེས་ཡིན་པར་ངོས་འཛིན་བྱེད་ཀྱི་ཡོད་པ་བཅས་ཁྱེད་ཉིད་རང་རིགས་ཀྱི་གསོ་བ་རིག་པའི་རྒྱུན་སྲོལ་འཛིན་སྐྱོང་སྤེལ་གསུམ་གྱི་མཛད་རྗེས་རླབས་ཆེན་ཞིག་འཇོག་པའི་འཕྲིན་ལས་ཀྱི་ཞབས་འདེགས་སུ་འགྱུར་སྲིད་སྙམ་ནས་གང་དྲན་ཐོལ་བྱུང་གི་དྲི་ཚིག་འདི་བཞིན་ཉམས་ཞིབ་གནང་རྒྱུ།” ཞེས་གནད་ལ་འཁེལ་ཞིང་ཁྱབ་རྒྱ་ཆེ་ལ་གཏིང་ཟབ་པའི་དྲི་ཚིག་འདི་ལྟ་བུ་གནང་བྱུང་བ་ནི། བོད་ཀྱི་རིག་གནས་ལ་གཞན་དྲིང་མི་འཇོག་པའི་མཁས་དབང་རྒན་རབས་པ་ཞིག་གིས་རང་རེའི་ཚེག་རིག་གི་མ་འོངས་ལས་དབང་ལ་རབ་ཏུ་དཀར་བའི་ལྷག་བསམ་མཚོན་ཆེད་དུ་བློ་གྲོས་ཀྱི་དྭངས་མ་ལས་བྱུང་བའི་དགོངས་འཆར་དང་། ལྷག་ཏུ་བདག་ཅག་ཚེ་རིག་འཛིན་མཁན་གཞོན་རབས་པའི་བློ་མིག་འབྱེད་པའི་གསེར་ཐུར་ཞིག་ལགས་པས་ཁོང་ལ་སྙིང་ཐག་པ་ནས་བཀའ་དྲིན་ཆེ་ཞུ་བ་དང་སྦྲགས། རྩོམ་འདི་སྤེལ་བའི་དམིགས་ཡུལ་ཙམ་ཞུ་བར། མཁས་དབང་གང་གི་དྲི་ཚིག་རྒྱ་ཆེ་བ་འདི་ཉིད་དུས་དེབ་ཏུ་དངོས་སུ་བཀྲམ་པ་བརྒྱུད་གསོ་རིག་དོན་གཉེར་ཅན་མང་པོའི་བློ་རྒྱ་དང་རིགས་སྒོ་འབྱེད་པར་སྨན་ཐོགས་པ་དང་གཅིག རིག་པའི་རྣམ་དཔྱོད་ཅན་ལ་ལས་དྲི་ཚིག་དེར་བློ་རྣོན་པོས་ཉམས་ཞིབ་གནང་སྟེ་གནད་དམ་པའི་སྒོ་འཕར་ཡངས་པོར་ཕྱེ་སྲིད་ཨེ་ཡོང་སྙམ་པ་དང་གཉིས། བོས་ལ་ཨ་ལན་མེད་ན་ལྐུགས་པ་ཞེས་པ་ལྟར་ཐེངས་འདིར་ཕྲན་ནས་མི་ཤེས་ཤེས་མདོག་དང་རྨོངས་བློར་ཤར་ཚོད་ཀྱིས་ལན་ཙམ་འདེབས་ཁུལ་བྱས་ཏེ་སོ་འཕང་གཡང་འདྲེན་གྱི་དཔེ་བཞིན་རྗེས་སོར་དོགས་གནད་འདིའི་ཐད་ཀྱི་དཔྱད་པ་གཅིག་ལས་གཅིག་ལྷག་འབྱུང་ཐུབ་པའི་སྨོན་འདུན་དང་གསུམ་བཅས་ཀྱིས་བློ་སྣ་དྲངས་ཏེ་རྩོམ་འདི་བྲིས་པ་ལགས་ལ། དེའང་འཇིག་རྟེན་ཐོག་གི་རིག་གཞུང་ཚན་ཁག་གང་དང་གང་ཡིན་རུང་ཚང་མར་རང་རང་གི་ཁྱད་ཆོས་དང་ཁྱབ་ཁོངས། ཞིབ་འཇུག་བྱ་ཡུལ་དང་བྱ་ཐབས། དེ་བཞིན་དགོས་པ་དང་དགོངས་གཞི་སོགས་སོ་སོའམ་ཐ་དད་ཅིག་ཡོད་པ་བཞིན། བོད་ཀྱི་གསོ་རིག་ལའང་གཞན་དང་མི་འདྲ་བའི་རང་གི་རིགས་པའི་གཞུང་ལུགས་དང་ལྟ་བའི་ཁྱབ་ཁོངས་ངེས་ཅན་ཞིག་ཡོད་པ་སྨོས་མ་དགོས་ལ། བདག་གིས་འདིར་དྲིས་ལན་སྤྲོ་སྐབས་ཀྱང་གཙོ་བོ་གསོ་རིག་རང་གི་ཁྱབ་ཁོངས་དང་མཐུན་པའི་སྒོ་ནས་དཔྱད་འདོད་པ་ནི་ཁོ་བོའི་ཐེངས་འདིའི་བསམ་བློའི་མཛུབ་སྟོན་ནམ་རིག་པའི་རྩ་དོན་ཡིན།
ད་ནི་སྐབས་སུ་བབས་པའི་དངོས་གཞི་སྟེ་དཔྱད་ལན་འབུལ་བ་ལ་གོང་གི་དྲི་ཚིག་གི་རིམ་པ་ལྟར་ས་བཅད་བཞིའི་སྒོ་ནས་སྤྲོ་བར་བྱ་སྟེ།
གཅིག ཚེ་སྲོག་ནི་འབྱུང་བ་རླུང་མཁྲིས་བད་གསུམ་གྱི་རྣམ་པར་གནས་ཞེས་པ་ནི་བོད་ཀྱི་གསོ་རིག་གི་གཞུང་དུ་ཡོད་པའི་དགོངས་དོན་ལ་འགྲེལ་པའི་བརྗོད་སྟངས་གསར་བ་ཞིག་ཡིན།
ཚེ་དང་སྲོག་དང་འཚོ་བ་རྣམས་དོན་གཅིག་མིང་གི་རྣམ་གྲངས་ཡིན་ཞིང་། སྤྱིར་ཚེ་སྲོག་ཅེས་པ་ནི་ཁམས་རང་རང་གི་རྟེན་རྣམས་འཚོ་ཞིང་འཛིན་པ་དེར་བ་སྟེ་སྲོག་ལྡན་གང་ལ་གཞན་དང་མི་འདྲ་བའི་འཚོ་སྐྱེས་ཀྱི་ནུས་སྟོབས་ཁྱད་པར་བ་ཞིག་ཡོད་པ་དེའི་མིང་དང་། བྱེ་བྲག་རླུང་སེམས་དབྱེར་མེད་ཀྱི་ཆ་དེ་ལ་བྱ་བ་བཅས་ནི་ནང་བསྟན་མདོ་སྔགས་དང་གསོ་དཔྱད་རང་ལུགས་གང་གི་སྒོ་དང་ཡང་མཐུན་པའི་ལྟ་ཚུལ་ཞིག་རེད། དེ་ལྟར་ཚེ་སྲོག་གི་ངོ་བོའམ་གོ་དོན་ཐད་གང་ཉིད་དང་ཕྲན་ཆུང་གཉིས་ཀྱི་ལྟ་བའི་གཞི་གཅིག་ཏུ་མཐུན་པས་འདིར་དཔྱད་པའི་དགོས་པ་མ་མཆིས།
འོ་ན་དྲི་ཚིག་འདིའི་དཔྱད་གཞི་གང་ཞེ་ན། གོང་དུ་སྨོས་མ་ཐག་པ་དེ་ལྟ་བུའི་ཚེ་སྲོག་ཉིད་འབྱུང་བ་རླུང་མཁྲིས་བད་ཀན་གསུམ་གྱི་རྣམ་པར་གནས་སྲིད་མིན་ཏེ། ཚེ་སྲོག་གི་རྣམ་པའི་གནས་སྟངས་ཉིད་ལགས།
དེ་ལ་ཐོག་མར་འབྱུང་བ་རླུང་མཁྲིས་བད་ཀན་ཞེས་པའི་གོ་དོན་རགས་ཙམ་སྨྲ་བ་ལ། རླུང་(གཡོ་བའི་དོན)ཞེས་པ་ནི་བྱེད་ལས་སམ་མཚན་ཉིད་ལ་བལྟོས་ནས་བཏགས་པའི་ལུས་ཀྱི་གཡོ་བའི་ཁམས་ཀྱི་མིང་དང་། མཁྲིས་པ་(མེའམ་འབར་བའི་དོན)ནི་ངོ་བོ་ལ་བལྟོས་ནས་བཏགས་པའི་ལུས་ཀྱི་དྲོད་ཁམས་ཀྱི་མིང་དང་། བད་(ཆུའི་དོན་)ཀན་(སའི་དོན་)ནི་ངོ་བོའི་སྒོ་ནས་བཏགས་པའི་ལུས་ཀྱི་ས་ཆུའི་ཁམས་ཀྱི་མིང་སྟེ། དེ་གསུམ་ནི་ལུས་ཁམས་འགྲུབ་བྱེད་ཀྱི་དངོས་པོའི་རྨང་གཞི་ཡིན་ལ། ཚེ་སྲོག་འགུལ་སྐྱོད་ཀྱི་བྱེད་ནུས་དང་རྨང་གཞིའང་ཡིན། མིའི་ལུས་པོར་ཕྱིའི་འབྱུང་བ་ས་ཆུ་མེ་རླུང་བཅས་དངོས་སུ་ཡོད་པ་མ་ཡིན་ཡང་དེ་དག་དང་ཆ་མཐུན་ཙམ་གྱི་མཚན་ཉིད་འཛིན་ཞིང་རང་བཞིན་གསལ་བས་ན་འབྱུང་བཞིའི་ཁམས་སམ་ཉེས་གསུམ་ལུས་ཞེས་སུ་བརྗོད་པ་དང་། སྐབས་འདིའི་ས་ཁམས་ཞེས་པར་མཚོན་ན་ཕྱིའི་འབྱུང་བ་སའི་ཕུང་པོ་ཙམ་གྱི་གོ་དོན་ལས་རྣམ་པར་བརྒལ་ཏེ་རྫས་གང་འགྲུབ་བྱེད་ཀྱི་རྒྱུ་ཕྲ་མོ་སྲ་བའི་ཆ་ཤས་ཀྱི་གཟུགས་ཀྱི་རང་བཞིན་ཞིག་ལ་གོ་དགོས་པ་དང་། ཆུ་ཁམས་ཞེས་པ་གཟུགས་ཉིད་གཅིག་ཏུ་སྡུད་པའི་གཤེར་བའི་ཆ་ཤས་ཀྱི་རྣམ་པ་ཞིག་དང་། མེ་ཁམས་ཞེས་པ་རྫས་གང་སྨིན་ནམ་འཚར་བར་བྱེད་པའི་དྲོད་ཀྱི་ཆ་ཤས་ཤིག་དང་། རླུང་ཁམས་ཞེས་པ་གཡོ་བ་སྟེ་འགུལ་སྐྱོད་ཀྱི་ནུས་པའི་རང་བཞིན་ཞིག་དང་། དེ་བཞིན་འབྱུང་བཞིའི་ཤུགས་བསྟན་ནམ་མཁའི་ཁམས་ཞེས་པ་གཟུགས་སུ་འགྲུབ་པར་གོ་འབྱེད་པའི་ནུས་པ་ཐོན་པ་ཞིག་ཏུ་ཤེས་དགོས། ཉེས་པ་རླུང་མཁྲིས་བད་ཀན་གསུམ་ཕན་ཚུན་རམ་འདེགས་དང་འབྲེལ་བ་ཡོད་ལ། ཕན་ཚུན་འགལ་བ་དང་འཐབ་རྩོད་ཀྱང་ཡོད་པ་ཞིག་ཡིན། དེ་བས་ཕྱི་ནང་གི་རྒྱུ་རྐྱེན་ངེས་ཅན་འོག་ཕན་ཚུན་སྙོམས་སྒྲིག་བྱས་ཏེ་ལུས་སེམས་ཆགས་གནས་འཇིག་གསུམ་གྱི་རྩ་བར་གྱུར་ཡོད།
དེ་ལྟར་ལུས་སེམས་ཆགས་གནས་འཇིག་གསུམ་གྱི་གཞི་རྩར་གྱུར་པའི་རླུང་མཁྲིས་བད་གསུམ་གྱི་རྣམ་པར་ཚེ་སྲོག་གནས་པའི་ཚུལ་ཇི་ལྟར་ཞེ་ན། དབུགས་ཀྱི་རྒྱུ་བ་དང་། ལུས་པོའི་དྲོད་འཇམ། གཟུགས་ཀྱི་བཀྲག་མདངས། རྩ་ཡི་འཕར་ལྡང་སོགས་ང་ཚོ་སུས་ཀྱང་དངོས་སུ་ཚོར་ཐུབ་པའི་ཚེ་སྲོག་གི་ཁྱད་རྟགས་དེ་རྣམས་ལ་མཚོན་ན། ཉེས་པའི་ལས་ཏེ་རླུང་གིས་དབུགས་འབྱིན་རྔུབ་བྱེད་ཅིང་ཁྲག་སོགས་གནོད་བྱ་རྒྱུ་བ། མཁྲིས་པས་ལུས་དྲོད་འཛིན་ཞིང་པགས་མདོག་གསལ་བ། བད་ཀན་འཇམ་དང་སྣུམ་གཤེར་བྱེད་པ་སོགས་ཉེས་པའི་བྱེད་ལས་དེ་དག་ལས་ཐོན་པའི་མངོན་རྟགས་འབའ་ཞིག་ཡིན་པས། ཚེ་སྲོག་གི་ཁྱད་རྟགས་དེ་རྣམས་དོན་ལ་ཉེས་གསུམ་གྱི་རྣམ་པའི་སྟེང་ནས་ལུས་ཕྱིར་མངོན་པ་མ་ཡིན་ནམ། ཅིའི་ཕྱིར་ན་ཁམས་རང་རང་གི་རྟེན་རྣམས་འཚོ་ཞིང་འཛིན་པ་དེ་ཚེ་སྲོག་ཡིན་ན། ཁམས་རང་རང་གི་རྟེན་རྣམས་འཚོ་ཞིང་འཛིན་པའི་དམིགས་བསལ་གྱི་ལས་དབུགས་རྒྱུ་དྲོད་འཕེལ་གཟུགས་འཛིན་པ་སོགས་ནི་མི་མངོན་པའི་འབྱུང་བའམ་ཉེས་པའི་ནུས་པ་ཡིན་པ་དང་། ནུས་པ་དེ་སྐྱེས་བུས་འབྱུང་ལྔའི་ཟས་སྐོམ་སོགས་བསྟེན་པའི་སྟོབས་ལས་བྱུང་བ་བཅས་ཚེ་སྲོག་དང་ཤིན་ཏུ་ཕྲ་བའི་འབྱུང་སྟོབས་གཉིས་ཕན་ཚུན་རེས་མོས་དང་། རྟེན་དང་བརྟེན་པ། ཡང་ན་ཆུ་དང་འོ་མ་འདྲེས་པ་ལྟ་བུའི་ངོ་བོ་དབྱེར་མེད་ཀྱི་འབྲེལ་བ་ཡིན་ཕྱིར། ཚེ་སྲོག་དེ་འབྱུང་བ་རླུང་མཁྲིས་བད་གསུམ་གྱི་རྣམ་པར་མི་གནས་ཐབས་མེད་ཡིན། དེ་བཞིན་རྒྱུད་ལས། ས་ནུས་ཆུ་ལ་ཐིམ་པས་གཟུགས་མི་མཐོང་། །ཆུ་ནུས་མེ་ལ་ཐིམ་པས་བུ་ག་སྐམ། །མེ་ནུས་རླུང་ལ་ཐིམ་པས་དྲོད་རྣམས་སྡུད། །རླུང་ནུས་མཁའ་ལ་ཐིམ་པས་ཕྱི་དབུགས་ཆད། །ཅེས་པ་ལྟར་འབྱུང་བ་ལྔའི་རང་བཞིན་ལས་གྲུབ་པའི་ལུས་ཀྱི་ཕུང་བོ་འདི་ཉིད་ཚེ་འཕོ་བའམ་འཆི་བ་ལ་མངོན་དུ་ཕྱོགས་པའི་ཚེ་ན། འབྱུང་བའམ་ཉེས་པའི་ནུས་པ་རྣམས་རིམ་པ་བཞིན་དུ་སྔ་མ་སྔ་མ་རྣམས་ཕྱི་མ་ཕྱི་མར་ཐིམ་པར་འགྱུར་བ་ལ་བརྟེན་ནས་ཚེ་སྲོག་གི་ཁྱད་ནུས་དག་ཀྱང་རིམ་བཞིན་འགག་པའི་ཚུལ་བསྟན་པ་དེར་ང་ཚོས་ལན་ཙམ་དཔྱད་པས་ཀྱང་མིའི་ཚེ་སྲོག་དེ་འབྱུང་བ་རླུང་མཁྲིས་བད་གསུམ་གྱི་རྣམ་པའི་སྟེང་དུ་གནས་ཡོད་ཚུལ་རྟོགས་ཐུབ། གཞན་སྤྱིར་བཏང་བའི་དབང་དུ་བཤད་ན། ལུས་སྲོག་གཉིས་ཀྱི་འབྲེལ་བ་ནི་དབང་བསྒྱུར་བྱ་དང་དབང་སྒྱུར་མཁན་གྱི་འབྲེལ་བ་སྟེ་ལུས་ནི་སྲོག་གི་དབང་བསྒྱུར་བྱ་དང་སྲོག་ནི་ལུས་ཀྱི་དབང་སྒྱུར་མཁན་ཡིན་ལ། རྟེན་གཞི་ལུས་དང་བརྟེན་པ་སྲོག་ཡིན་ཙ་ན་རྟེན་དང་བརྟེན་པའི་འབྲེལ་བའང་ཡིན། དེ་ལྟར་སྲོག་ཉིད་ལུས་ལ་བརྟེན་ནས་གནས་པ་དང་། ལུས་ཉིད་འབྱུང་བའི་རང་བཞིན་གྱི་ཉེས་གསུམ་ལས་གྲུབ་ཅིང་ཉེས་གསུམ་གྱིས་བཟུང་ཡོད་པས་ན། ཚེ་སྲོག་དང་མི་མངོན་པའི་འབྱུང་ནུས་གཉིས་བདག་གཅིག་གི་ངོ་བོར་གྲུབ་ཡོད་པའང་དཔག་ནུས་སོ། །
བྱེ་བྲག་རླུང་སེམས་དབྱེར་མེད་ཀྱི་ཆ་དེ་ལ་ཚེ་སྲོག་ཅེས་བྱ་སྟེ། མཛོད་ལས། སྲོག་ནི་ཚེ་ཡིན་དྲོད་དང་ནི། །རྣམ་ཤེས་རྟེན་གང་ཡིན་པའོ། །ཞེས་གསུངས་པ་དང་། དེ་ཡང་རྟེན་གྱི་སྒོ་ནས་བཤད་ན་ལུས་ཀུན་ལ་ཁྱབ་པའི་སྲོག་རྩ་དཀར་པོ་སྤྱི་དང་། དེར་རྒྱུ་བའི་རླུང་སྲོག་འཛིན་དང་། སྲོག་རྩ་ནག་པོ་ཁྲག་རླུང་གཉིས་འདོམས་ཀྱི་འཕར་རྩ་སྙིང་དང་འབྲེལ་ནས་ལུས་ཀུན་ལ་ཁྱབ་པ་དང་། མགོ་ལུས་ཀུན་ལ་ཁྱབ་པའི་བླ་རྩ། སྣ་སྒོ་ནས་སོར་བཅུ་དྲུག་ཕྱིར་རྒྱུ་ཞིང་དེ་ནས་ནང་དུ་འཇུག་པའི་དབུགས་སོགས་ཡིན། ཞེས་པ་ལྟར་དང་། དེ་བཞིན་དུང་དཀར་རིན་པོ་ཆེས། གསང་སྔགས་བླ་མེད་ཀྱི་གཞུང་རྣམས་ལས་སྲོག་ནི་རླུང་དང་དབུགས་ཀྱི་དོན་ཡིན་པར་གསུངས་ཡོད། ཅེས་དང་། བཤད་རྒྱུད་ལས། རླུང་ཁྲག་རྒྱུ་བའི་བུ་ག་ཕྱི་ནང་ཀུན། །འབྲེལ་བྱས་ལས་ནི་སྐྱེད་ཅིང་གནས་པ་དང་། །སྲོག་གི་རྩ་བ་ཡིན་ཕྱིར་རྩ་ཞེས་བྱ། །ཞེས་དང་། མན་ངག་རྒྱུད་ལས། གྱེས་ཚུལ་ལུས་ཀུན་རྩ་བ་རྩས་སྐྱེད་དེ། །སྲོག་གི་རྩ་བར་གྱུར་པའི་རྩ་རིགས་གཉིས། །སྲོག་རྩ་ལས་བྱུང་རྩ་ནག་གྱེན་དུ་གྱེས། །ཀླད་པ་ལས་བྱུང་རྩ་དཀར་ཐུར་དུ་ཟུག །ཅེས་དང་། སྟག་ཚང་ལོ་ཙཱ་བས། ཀླད་པ་ལ་བརྟེན་རྩ་དཀར་དང་། །སྙིང་ལ་བརྟེན་པའི་རྩ་ནག་གཉིས། །སྲོག་གནས་རྩ་བ་བྱེད་པའི་ཕྱིར། །རྩ་ཞེས་རྒྱུ་མཚན་ལྡན་པས་བཏགས། །ཞེས་དང་། ལུས་ཐིག་ཤེལ་དཀར་མེ་ལོང་ལས། ཀླད་པ་དང་འབྲེལ་སྲོག་གནས་རྩ་བྱེད་ཅིང་། །ནང་དུ་མདོག་དཀར་(རླུང་རྒྱུ་)སྲོག་རྩ་དཀར་པོར་བཤད། །སྙིང་དང་འབྲེལ་ནས་སྲོག་གནས་རྩ་བྱེད་ཅིང་། །ནང་དུ་ཁྲག་རྒྱུ་(མདོག་ནག)སྲོག་རྩ་ནག་པོར་བཤད། །ཅེས་ནང་བསྟན་མདོ་སྔགས་གཉིས་དང་གསོ་རིག་གི་གཞུང་རྣམས་སུ་ཚེ་སྲོག་ཅེས་པ་བྱེ་བྲག་ཏུ་རྩ་དང་། དབུགས། དྲོད། རླུང་སོགས་ལ་ངོས་འཛིན་པའམ་ཡང་ན་དེ་དག་སྲོག་རྟེན་དུ་གསུངས་ཡོད་པ་དེའི་ཐད་ནས་ཅུང་ཟད་དཔྱད་པ་ལ། རྩ་དབུགས་དྲོད་རླུང་སོགས་གང་ཡང་རླུང་མཁྲིས་བད་ཀན་ཏེ་འབྱུང་བཞིའི་ནུས་པས་མ་ཁྱབ་པ་གཅིག་ཀྱང་མེད་པ་དང་། སྤྱིར་རླུང་མཁྲིས་བད་ཀན་ཞེས་པའང་འབྱུང་བའི་ནུས་པ་ཤས་ཆེ་ཆུང་དབང་གིས་མིང་དེ་ལྟར་བཏགས་པ་མ་གཏོགས་བ་སྤུའི་བུ་ག་ཕྲ་མོ་ཙམ་ལའང་འབྱུང་བཞིའི་ནུས་པས་ཁྱབ་ལ་ཚེ་སྲོག་གམ་འཚོ་སྐྱེས་ཀྱི་ནུས་སྟོབས་ཀྱང་ཡོད་པ་ཡིན། དེ་བས་རྩ་དབུགས་དྲོད་རླུང་བཅས་རེ་རེ་བཞིན་རིགས་པས་ལེགས་པར་བརྟགས་ན། རྩ་ཞེས་པར་སའི་རང་བཞིན་གྱི་གཟུགས་སམ་བུ་ག་དང་། ཆུའི་རང་བཞིན་ཏེ་འཇམ་ཞིང་གཤེར་བའི་ཆ། མེའི་རང་བཞིན་ཏེ་དྲོད་ཀྱི་ཆ། རླུང་གི་རང་བཞིན་གྱི་འགུལ་སྐྱོད་དེ་ཁྲག་སོགས་གཡོ་ཞིང་རྒྱུ་བའི་ཆ་བཅས་ཉེས་གསུམ་གྱི་ནུས་པས་ཁྱབ་པ་དང་། དབུགས་ལའང་གཡོ་ཞིང་འགུལ་བའི་རླུང་ཁམས་ཡོད་པ་གཞིར་བྱས། དེར་གཟུགས་རྒྱུ་ཕྲ་མོ་དང་། རླན་གཤེར། དྲོད་ཀྱི་རང་བཞིན་བཅས་ཅི་ཡང་མེད་པར་དབུགས་ཞེས་རླུང་རྐྱང་བ་ཁོ་ན་ཉིད་ཡན་གར་གནས་མི་སྲིད་དེ། ཚོད་འཛིན་དང་སྙོམས་སྒྲིག་གི་ནུས་པ་བྲལ་བའི་ཕྱིར། དེ་བཞིན་དྲོད་ཞེས་པར་ཡང་མེ་ཁམས་ལས་གཞན་པའི་ཤིན་ཏུ་ཕྲ་བའམ་མི་མངོན་པའི་འབྱུང་བ་ས་ཆུ་རླུང་གསུམ་གྱི་ནུས་པ་མེད་ན་ཐམས་ཅད་བསྲེགས་པར་གྱུར་ནས་ལུས་སེམས་ཅི་ལྟར་འཇིན། གཞན་རླུང་སེམས་དབྱེར་མེད་ཅེས་པའི་རླུང་དང་ཉེས་པའི་རླུང་གཉིས་ནི་ཕྲ་རགས་སམ་སྤྱི་བྱེ་བྲག་གི་ཁྱད་པར་ཏེ་ཉེས་པའི་རླུང་ཡིན་ན་སྲོག་གི་རླུང་ཡིན་པའི་ཁྱབ་པ་དང་སྲོག་རླུང་ཡིན་ན་ཉེས་པའི་རླུང་ཡིན་པའི་མ་ཁྱབ་བོ། །དེ་ལྟར་ནང་བསྟན་གཞུང་དང་གསོ་རིག་རྣམས་སུ་བྱེ་བྲག་ཏུ་ངོས་འཛིན་པའི་ཚེ་སྲོག་སྟེ་རྩ་དབུགས་དྲོད་རླུང་སོགས་ཀྱང་མཐར་གཏུགས་ནས་བཤད་ན་ཉེས་པའི་ནུས་པ་འབའ་ཞིག་ལགས་པས། ཚེ་སྲོག་ནི་འབྱུང་བ་རླུང་མཁྲིས་བད་གསུམ་གྱི་རྣམ་པར་མི་གནས་རང་གནས་ཡིན་སྙམ།
གཞན། དེང་གི་རིག་གསར་གྱི་བཤད་ཚུལ་ལ། ཆུང་བ་ཕྲ་ཕུང་ནས་ཆེ་བ་གཟུགས་ཕུང་གང་ལའང་ཚེ་སྲོག་གི་གྲུབ་ཆ་ཡོད་ཅིང་། ཚེ་སྲོག་འགྲུབ་པའི་གཞི་རྩའི་དངོས་པོ་ནི་སྤྲི་དཀར་རྫས་(蛋白质)དང་། ཚེ་སྲོག་ནི་སྤྲི་དཀར་རྫས་ཀྱི་གནས་སྟངས་ཤིག་ཡིན་ལ། དེའི་གཞི་རྩའི་ཁྱད་ཆོས་ནི་རྙིང་ཚབ་གསར་བྱེད་དེ། ལུས་ཁམས་དང་ཉེ་མཐའི་ཡུལ་ཁམས་བར་དངོས་རྫས་བརྗེ་རེས་བྱེད་པའི་གོ་རིམ་ལ་བརྟེན་ནས་རྒྱུན་ཆད་མེད་པར་ལུས་པོར་ཟས་སྐོམ་དང་མཁའ་རླུང་སོགས་ཀྱི་དྭངས་མའམ་ཉིང་བཅུད་ཚུར་སྡུད་ལེན་དང་སྙིགས་མ་ཕྱིར་དོར་ནས་ཚེ་སྲོག་འགུལ་སྐྱོད་ལ་ནུས་ཚད་མཁོ་འདོན་བྱེད་བཞིན་ཡོད་ཅིང་། གལ་སྲིད་རྙིང་ཚབ་གསར་བྱེད་ཀྱི་རྒྱུན་ཆད་ཚེ། ཚེ་སྲོག་གི་རྒྱུ་བ་ཆད་འགྲོ་ལ། སྤྲི་དཀར་རྫས་ཀྱང་རང་བཞིན་གྱིས་འཇིག་པ་སྟེ་བཤིག་པར་འགྱུར་སྐད།
ཕྲན་གྱིས་མ་རྟོགས་པ་མིན་ན། དེང་གི་བཤད་ཚུལ་གྱི་ཕྲ་ཕུང་དང་། ཡོན་སུའོ། ཡོན་ཙི། ཧྥུན་ཙི་སོགས་གང་ཡང་མཐར་གཏུགས་ན་ཤིན་ཏུ་ཕྲ་བའི་འབྱུང་བའི་ནུས་པ་དང་དེའི་རང་བཞིན་གྱི་ཆར་མ་གཏོགས་པ་ཅི་ཡང་མེད་སྙམ་ལ། ཚེ་སྲོག་གི་རྨང་གཞིར་གྱུར་པའི་སྤྲི་དཀར་རྫས་ལ་མཚོན་ནའང་རབ་ཏུ་ཕྲ་བའི་འབྱུང་བའི་ནུས་སྟོབས་ཤིག་ཡིན་དགོས་ཤིང་། འབྱུང་ནུས་དེས་རྙིང་ཚབ་གསར་བྱེད་དང་མཚུངས་པའི་ཕྱི་ནང་གི་རྒྱུ་རྐྱེན་ལ་བརྟེན་ནས་འབྱུང་ལྔའི་ཡོན་ཏན་ལྡན་པའི་ཟས་སྐོམ་གྱི་སྟོབས་ལས་བྱུང་བའི་དབུགས་དང་། དྲོད། རླན་གཤེར་སོགས་གཏོང་འཛིན་གྱིས་ལུས་སྲོག་གི་འབྱུང་ལྔ་རྒྱས་པར་བྱེད་བཞིན་ཡོད་ལ། གལ་ཏེ་མི་འཕྲོད་པའི་རྐྱེན་ལ་བརྟེན་ནས་འབྱུང་བའམ་ཉེས་པའི་བྱེད་ལས་ཡོངས་སུ་ཉམས་ཚེ་མིའི་ཚེ་སྲོག་གི་རྒྱུ་བ་ཆད་པར་ངེས་ཤིང་། སྤྲི་དཀར་རྫས་དང་མཚུངས་པའི་རབ་ཕྲའི་འབྱུང་སྟོབས་ཀྱང་སོ་སོ་ནས་འཇིག་པ་སྟེ། དེའི་རྟགས་སུ་ཆུ་མེ་རླུང་གསུམ་གྱི་ཁམས་བཤིག་པས་ལུས་སུ་ཁྲག་སོགས་ཆུ་དང་དྲོད་དབུགས་མི་འབྱུང་བ་དང་། སའི་ཁམས་བཤིག་པས་ལྕི་བའི་ཆ་དང་བྲལ་ཏེ་ལུས་ཕུང་ཆུའི་ཁར་ལྡིང་བ་ལྟ་བུའོ། །ང་ཚོས་དེ་འདྲའི་དཔྱད་སྟངས་བཀོལ་ནས་མང་དུ་གཞིགས་ན། དེང་རབས་ཚན་རིག་དང་བོད་ལུགས་གསོ་རིག་གཉིས་བར་འདྲ་བའི་ཆ་མི་ཉུང་བ་ཡོད་པ་རྟོགས་ཐུབ་ལ། ཚེ་སྲོག་ནི་སྤྲི་དཀར་རྫས་ཀྱི་གནས་སྟངས་ཤིག་གམ་དེའི་རྣམ་པར་གནས་སྲིད་པ་དེ་བཞིན་དུ་ཚེ་སྲོག་ནི་འབྱུང་བ་རླུང་མཁྲིས་བད་གསུམ་གྱི་རྣམ་པར་གནས་སྲིད་པའི་ལྟ་བ་དེར་ཡང་ཚན་རིག་གི་བདེན་དཔང་ཐོབ་ནུས་སོ། །
མདོར་ན་ཚེ་སྲོག་ནི་འབྱུང་བ་རླུང་མཁྲིས་བད་ཀན་གསུམ་གྱི་རྣམ་པར་གནས་ཞེས་པའི་ལྟ་བ་ནི་བོད་ཀྱི་གསོ་བ་རིག་པའི་གཞུང་དུ་སྔ་མོ་ནས་ཡོད་པའི་དགོངས་དོན་ཡིན་པ་ལ། གུས་ཆུང་བདག་གིས་སྐད་ཆའི་བཤད་ཚུལ་ལམ་ངག་གི་བརྗོད་སྟངས་གསར་བ་ཞིག་བཏོན་པའི་ཁུལ་ལགས་སོ།།
གཉིས། ལུས་སེམས་གཉིས་སུ་ཕྱེ་བའི་ནང་གི་སེམས་དེའང་འབྱུང་བ་བཞི་ལས་སྐྱེད་ཅེས་པ་ནི་གསོ་དཔྱད་ཀྱི་རིགས་ལམ་བཀོལ་ནས་གསར་དུ་སྒྲུབ་པའི་རང་གི་ལྟ་ཚུལ་ཡིན།
མ་གཞི་སེམས་དྲི་མ་མེད་པའི་ངོ་བོ་ནི་སེམས་ཅན་ཐམས་ཅད་ཀྱི་རྒྱུད་ལ་རང་བཞིན་གྱིས་གནས་པའི་སྟོང་གསལ་རིག་པའི་ཆ་སྟེ། མཐར་ཐུག་པའི་ངོ་བོ་འདུས་མ་བྱས་པ་དང་། མི་ཤིགས་པ། རྒྱུན་མི་ཆད་པ། ཐོག་མཐའ་མེད་པ། སྐྱེ་འགག་གནས་གསུམ་དང་བྲལ་བ་ཞིག་ཡིན་ཙ་ན། དེ་ལྟ་བུའི་སེམས་དེ་རྒྱུ་རྐྱེན་འདུས་པའི་འབྱུང་བ་ལས་སྐྱེད་པ་ཞིག་ཤེས་བར་མི་སྲིད་ཅིང་དགོད་བྲོའི་བྱིས་པའི་ལབ་བརྡོལ་ལས་མ་འདས་མོད། འོན་ཀྱང་མ་རིག་སྲིད་པའི་ལུས་རྟེན་ཏེ་ཟག་བཅས་ཉེར་ལེན་གྱི་ཕུང་པོ་སྡུག་བསྔལ་རང་བཞིན་དུ་གནས་པའི་གང་ཟག་ཐ་མལ་སྐབས་ཀྱི་སེམས་ཉིད་ཉོན་སྒྲིབ་ཏུ་གནས་པས། རྡོ་རྗེ་ལུས་ཀྱི་སྦས་བཤད་ལས། རྒྱུ་སེམས་ཅན་གྱི་དུས་ན་ཉོན་མོངས་པ་ལྔ། འབྲས་བུ་སངས་རྒྱས་ཀྱི་དུས་ན་ཡེ་ཤེས་ལྔའོ། །ཞེས་དང་། རྡོ་རྗེའི་མགུར་ལས། སེམས་ཅན་རྣམས་ནི་སངས་རྒྱས་ཏེ། །འོན་ཀྱང་གློ་བུར་དྲི་མས་བསྒྲིབས། །དྲི་མ་དེ་བསལ་སངས་རྒྱས་དངོས། །ཞེས་ཡེ་ནས་གནས་པའི་ཤེས་པ་དྭངས་མའི་བདག་ཉིད་ཅན་དེ་གློ་བུར་རམ་གནས་སྐབས་སེམས་ཅན་གྱི་དུས་ན་ཉོན་མོངས་དྲི་མས་བསྒྲིབས་ཡོད་པའི་ཆ་དེར་རབ་ཕྲའི་འབྱུང་བའི་རང་བཞིན་དུ་ངོས་འཛིན་བྱས་ཀྱང་མི་ཆོག་པ་མེད་སྙམ་སྟེ། ཅིའི་ཕྱིར་ན་མ་རིག་ཉོན་མོངས་པའི་དྲི་མ་ཉིད་འདུས་བྱས་ཀྱི་ཆོས་སུ་གྲུབ་པ་དང་། འདུས་བྱས་ཀྱི་དངོས་པོ་ཐམས་ཅད་སྐྱེ་འཇིག་གནས་གསུམ་བྱེད་པའི་རྒྱུ་ཡི་གཙོ་བོ་དེར་འབྱུང་བ་ཟེར་བས་སོ། །རྡོ་རྗེ་གདན་བཞི་ལས། ཆུ་ནི་སེམས་ལས་འབྱུང་བས་ན། །རྣམ་པར་ཤེས་པ་ཆུ་ཡི་ཁམས། །རྣམ་ཤེས་མེ་རུ་འབྱུང་བས་ན། །ལུས་ལ་དྲོ་བ་ཉིད་དུ་ངེས། །རྣམ་ཤེས་རླུང་གི་ལུས་དག་ལ། །འབྱུང་འཇུག་དབུགས་ནི་དུ་བ་འདྲ། །སེམས་ནི་ས་རུ་འབྱུང་བས་ན། །ལྕི་བ་རུ་ནི་སྣང་བ་ཉིད། །ཅེས་སེམས་ཀྱི་གནས་སྐབས་རང་བཞིན་ནམ་རྣམ་པར་ཤེས་པ་ཉིད་འབྱུང་བཞིའི་ཁམས་ཀྱི་རང་བཞིན་དུ་གནས་པ་དངོས་ཤུགས་དྲང་ངེས་གང་རུང་ལས་ཟུར་ཙམ་བསྟན་པ་དང་། དེ་བཞིན་རྣལ་འབྱོར་སྙིང་ཐིག་ལས། སེམས་ཉིད་རྣམ་རྟོག་གི་རང་གཟུགས་འབྱུང་བ་ལྔར་ཤར་ལ་ཞེས་པའང་རྒྱུ་སེམས་ཅན་དུས་ཀྱི་སེམས་ཉིད་མ་རིག་བདག་འཛིན་གྱི་དྲི་མས་གཡོགས་ཡོད་པའི་ངོས་ནས་འབྱུང་བཞིའི་རང་བཞིན་ནམ་དེའི་གཟུགས་སུ་ཤར་བ་ཡིན་ཞེས་པར་སེམས་སོ། །
ལྷག་དོན་གསོ་རིག་གི་གཞུང་ལྟར་ན། རྒྱུད་ཀྱི་ཆགས་ཚུལ་ལེའུ་ལས། དང་པོ་ཕ་མའི་ཁུ་ཁྲག་སྐྱོན་མེད་པ། །རྣམ་ཤེས་ལས་དང་ཉོན་མོངས་ཀྱིས་བསྐུལ་ནས། །འབྱུང་ལྔ་ཚོགས་པ་མངལ་དུ་ཆགས་པའི་རྒྱུ། །ཞེས་པར་ཟུར་མཁར་བློ་གྲོས་རྒྱལ་པོས་ནན་བཤད་ཀྱི་ཚུལ་དུ། འདིའི་སྐབས་ཀྱི་འབྱུང་ལྔ་ཞེས་པ་ནི། སྤྱིར་ཁུ་ཁྲག་སེམས་གསུམ་རང་རང་གི་ཆ་ལ་གནས་པའི་འབྱུང་ལྔའི་ཁ་ཤས་རྣམས་ལ་ཟེར་བ་ཡིན་ཀྱང་། ཁྱད་པར་དུ་བར་དོའི་རྣམ་པར་ཤེས་པ་དང་ལྷན་ཅིག་ཏུ་གནས་པའི་འབྱུང་བ་ཤིན་ཏུ་ཕྲ་བའི་ཆ་ཞིག་ཡོད་པ་དེ་ལ་བྱ་ཞིང་། དེ་ཡང་གཞན་རྣམས་དང་མཉམ་དུ་ཚོགས་པར་རུང་བ་ཞིག་གི་དོན་ཡིན་ཞེས་་གསུངས་པ་ལྟར། ལུས་ཆགས་པའི་རྒྱུ་ཕའི་ཁུ་བ་དང་། མའི་ཁམས་དམར་གཉིས་ནི་འབྱུང་བ་བཞིའམ་ལྔའི་རང་བཞིན་ལས་གྲུབ་ཅིང་སྐྱེད་པ་ཡིན་པ་རྩོད་མེད་གཞིར་བཞག་ལ། སྐབས་འདིའི་བརྗོད་གནད་དེ་སྔ་ལུས་བོར་ནས་ཕྱི་ལུས་མ་ཐོབ་པའི་བར་དོའི་རྣམ་ཤེས་ལ་མཚོན་ནའང་། མ་རིག་ཆགས་སྡང་བཅས་ཉོན་སྒྲིབ་ལས་འདའ་ཐུབ་མེད་པའི་ཆ་དེར་གཞིགས་ནས་དབང་པོ་ཡུལ་ལས་འདས་པའི་ཤིན་ཏུ་ཕྲ་བའི་འབྱུང་ལྔའི་རང་བཞིན་གནས་པ་ཡིན་ཞེས་པར་སེམས་ལ། དེའང་ཁུ་ཁྲག་སེམས་གསུམ་པོའི་འབྱུང་ལྔའི་ཆ་ཤས་གཅིག་མེད་ནའང་མངལ་དུ་བུ་ཆགས་མི་ཐུབ་པར་བསྟན་ཏོ། །འདི་ལ་ཁ་ཅིག་གིས། ཁུ་ཁྲག་སེམས་གསུམ་ལ་རང་ཆས་སུ་འབྱུང་བ་ཕྲ་མོའི་གནས་ཚུལ་བཤད་ཡོད་པ་དེ་ནི། མའི་མངལ་དུ་ལུས་ཐོག་མར་ཆགས་པའི་རྒྱུའི་སྐབས་ལས་གཞན་ལུས་དངོས་པོའི་གནས་ལུགས་གྲུབ་ཟིན་པའི་དུས་ན་གསུང་མེད་པ་དང་། དེ་ཡང་བར་དོའི་རྣམ་ཤེས་དང་ལྷན་དུ་རབ་ཕྲའི་འབྱུང་ལྔའི་ཆ་ཤས་གནས་ཞེས་པ་ལས་སེམས་དེ་འབྱུང་བས་སྐྱེད་ཅིང་གྲུབ་ཅེས་པ་ཞིག་གསོ་དཔྱད་ཀྱི་གཞུང་གང་དུའང་བསྟན་མེད་དོ་ཞེ་ན། སྔ་མ་མི་འཐད་དེ། སེམས་སམ་རྣམ་པར་ཤེས་པ་ལ་འབྱུང་ལྔའི་ཆ་ཡོད་ཚུལ་དེ་ལུས་ཐོག་མར་ཆགས་དུས་མ་གཏོགས་སྐབས་གཞན་གང་དུའང་བསྟན་མེད་པ་ནི་བདེན་མོད། དེས་ལུས་གནས་ལུགས་གྲུབ་ཟིན་པའི་སེམས་ཀྱི་ཆར་འབྱུང་བའི་ཆ་མེད་ཚུལ་བསྒྲུབ་མི་ཐུབ་སྟེ། རྒྱུ་ས་བོན་ལ་གནས་པའི་གྲུབ་ཆ་དེ་མཐར་འབྲས་བུའི་དུས་ནའང་ཡོད་ངེས་པ་ནི་རྒྱུ་འབྲས་བསླུ་མེད་ཀྱི་ཆོས་ཉིད་ཡིན་པས་སོ། །ཕྱི་མ་ནི་བདེན་ཏེ། སེམས་ཉིད་འབྱུང་བའི་རང་བཞིན་ལས་སྐྱེད་ཅིང་གྲུབ་ཅེས་པ་ཞིག་གཞུང་འགྲེལ་གང་དུའང་དངོས་སུ་གསལ་ཁ་དོད་མེད་པ་ནི་ཕྲན་གྱི་ལྟ་ཚུལ་ཡིན་པ་ལ། ཐོག་མར་ཐུན་མོང་གསོ་དཔྱད་གཞུང་གི་དགོས་པ་དང་དགོངས་གཞི་དེ་བཞིན་གདུལ་བྱ་སོགས་ངོས་འཛིན་བགྱིད་དགོས་ཤིང་། གསོ་བ་རིག་པའི་མདོ་དོན་ནམ་གདུལ་བྱ་ནི། འདུ་བ་འཕེལ་ཟད་འཁྲུགས་གསུམ་ལས་བྱུང་བའི་ནད་རིགས་ཇི་སྙིད་ཀྱིས་གཟེར་བའི་སེམས་ཅན་ནམ་དུག་གསུམ་འབྱུང་བ་བཞི་ལས་གྲུབ་པའི་ལུས་ཅན་ཐ་མལ་བ་རྣམས་ཀྱི་ན་བ་གསོས་ཏེ་ཡུན་རིང་དུ་འཚོ་བར་བྱ་བ་ཉིད་ཡིན་ཞིང་། ཚིག་གཞན་གྱིས་བརྗོད་ན། སྨན་དཔྱད་ཀྱིས་གསོ་བར་བྱ་བའི་ཡུལ་ནི་མ་རིག་ཉོན་མོངས་དབང་གིས་ཟག་བཅས་ཉེར་ལེན་གྱི་ཕུང་བོ་སྡུག་བསྔལ་ཅན་དུ་གྲུབ་པའི་གདོས་བཅས་ཐུན་མོང་པའི་མི་ལུས་ཉིད་ཡིན་ཞེས་པའོ། །དེ་ལྟར་མིའི་ཡིད་ངོར་ནད་རྣམས་ཀུན་གྱི་ཐོག་མའི་རྒྱུ་གཅིག་པུ་མ་རིག་ཉོན་མོངས་ཅན་ནག་ནོག་དྲི་མའི་གཟུགས་སུ་བསྒྲིབས་ནས་གནས་པ་ནི་སོ་སྐྱེས་ཐ་མལ་པའི་སྐབས་ཏེ། བདག་འཛིན་མ་རིག་པ་ལས་ཉོན་མོངས་དུག་གསུམ་བྱུང་ཞིང་། དེ་ལས་རྣམ་པར་མ་གྱུར་པའི་འབྱུང་བཞིའི་རང་བཞིན་གྱི་ཉེས་གསུམ་བསྐྱེད་དེ་ནད་ཀྱི་ཉེ་རྒྱུ་བྱེད་ལ་དུས་གདོན་རྐྱེན་གྱིས་རྣམ་པར་གྱུར་ན་ནད་ཀྱི་ངོ་བོའོ། །ཉོན་མོངས་ཀུན་གྱི་རྩ་བ་མ་རིག་པ་ལས་བྱུང་བའི་དུག་གསུམ་ནི་ཉེས་པ་རླུང་མཁྲིས་བད་ཀན་སྐྱེད་པའི་རྒྱུ་དང་། ནད་སྤྱི་དང་སྒོས་སུ་སེམས་ཁམས་ཀྱི་ནད་རིགས་ཡོད་དོ་ཅོག་གི་རྩ་བ། ལྷག་ཏུ་བོད་ལུགས་གསོ་རིག་གི་རྨང་གཞི་ཨ་མ་སྟེ་འབྱུང་ལྔ་རིག་པ་དང་དམ་པོར་འབྲེལ་ཡོད་པས་ན། སེམས་བྱུང་འདོད་ཁྲོ་གཏི་གསུམ་ལ་ངེས་པར་དུ་གསོ་རིག་རང་གཞུང་དང་མཐུན་པའམ་དེའི་རིགས་ལམ་བཀོལ་ནས་དཔྱད་ན་གཞུང་འདིའི་ཁྱད་ཆོས་ཏེ་ལག་ལེན་བེད་སྤྱོད་ཀྱི་རང་བཞིན་མཐོ་རུ་འགྲོ་ཐུབ་སེམས། དེ་ཡང་ཕྱི་སྣོད་ཀྱི་འཇིག་རྟེན་ཐམས་ཅད་ས་ཆུ་མེ་རླུང་སྟེ་འབྱུང་བ་བཞི་ལས་སྐྱེད་པ་ཁོ་ན་ཡིན་ལ། ནང་བཅུད་ཀྱི་སེམས་ཅན་གྱི་ཤ་རུས་གདོས་བཅས་ཀྱི་ཕུང་བོ་འདི་ཡང་འབྱུང་བཞིའམ་ཉེས་གསུམ་ལས་གྲུབ་པ་ཡིན་ཚུལ་ཀུན་གྱིས་མཁྱེན་གསལ་དང་། དེ་བཞིན་ལུས་སེམས་གཉིས་སུ་ཕྱེ་བའི་ཐ་མལ་མིའི་སེམས་དེའང་རབ་ཏུ་ཕྲ་བའི་མི་མངོན་པའི་འབྱུང་བཞིའི་རང་བཞིན་ལས་སྐྱེད་པ་ཡིན་པར་ངོས་འཛིན་བྱས་ཆོག་སེམས་ཏེ། ཅིའི་ཕྱིར་ཞེ་ན། མིའི་སེམས་སུ་གནས་པའི་ཉོན་མོངས་དུག་གསུམ་གྱིས་འབྱུང་བཞིའི་མཚན་ཉིད་འཛིན་པ་སྟེ། འདོད་ཆགས་ནི་ཕྱི་རོལ་ཡུལ་གྱི་འབྱུང་བ་རླུང་དང་མཚུངས་པར་གཡོ་བའི་རང་བཞིན་གྱི་མཚན་ཉིད་དང་།ཞེ་སྡང་ནི་ཕྱི་རོལ་ཡུལ་གྱི་འབྱུང་བ་མེ་དང་འདྲ་བར་འབར་བའི་རང་བཞིན་གྱི་མཚན་ཉིད། གཏི་མུག་ནི་ཕྱི་རོལ་ཡུལ་གྱི་འབྱུང་བ་ས་ཆུ་གཉིས་དང་མཐུན་པར་ལྕི་འཐིབས་རང་བཞིན་གྱི་མཚན་ཉིད་བཅས་ཡིན། རྒྱུ་མཚན་འདིའི་ཐད་ནས་བཤད་ན་བོད་ཀྱི་གསོ་རིག་གཞུང་དུ་ནད་སྐྱེད་པའི་རིང་རྒྱུར་དགོངས་ནས་ཐ་མལ་མིའི་ཡིད་སེམས་ཉིད་འདོད་ཆགས་ཞེ་སྡང་གཏི་མུག་སྟེ་དུག་གསུམ་གྱིས་གྲུབ་པར་བཞེད་ཡོད་ཅེས་བསྙད་ཀྱང་མི་འགྲིག་པ་མེད་སྙམ། གཞན་མིའི་ཡིད་ངོར་གྲུབ་པའི་འདོད་ཆགས་དང་ལུས་སུ་གྲུབ་པའི་རླུང་གཉིས་ཀ་གཡོ་བའི་རང་བཞིན་ཏེ་འབྱུང་བའི་མཚན་ཉིད་མཐུན་པའི་ཆ་ནས་ཕན་ཚུན་བདག་རྐྱེན་ནམ་གཅིག་རྐྱེན་དུ་གཅིག་གྱུར་ཡོད་པས་ན། གཞུང་ལུགས་སུ་འདོད་ཆགས་དང་རླུང་གཉིས་ཕན་ཚུན་སྦྱར་བ་ཡིན་ལ། གལ་ཏེ་འདོད་ཆགས་ཉིད་གཡོ་བ་མ་ཡིན་པར་བརྟན་པའི་རང་བཞིན་ཅན་ཞིག་ཡིན་ཚེ་རླུང་དང་འདོད་ཆགས་གཉིས་ཕན་ཚུན་ཆ་རྐྱེན་དུ་འགྲུབ་མི་ཐུབ་ཅིང་། གཉིད་སྲབ་ཅིང་གང་སར་འགྲོ་སྐྱོད་མང་ལ་གླུ་དང་དགོད་ལ་དགའ་བ་སོགས་མི་གཤིས་སེམས་ཁམས་ཏེ་རང་བཞིན་མི་འདྲ་བའི་བྱ་རྒོད་ཁ་ལྦའི་མཚན་ཉིད་ཅིག་ཀྱང་འབྱུང་མི་སྲིད། དེ་བཞིན་གཏི་མུག་དང་བད་ཀན་གྱི་དབང་དུ་བཏང་ན་གཉིས་ཀ་འབྱུང་བ་ས་ཆུའི་རང་བཞིན་དང་མཚུངས་པར་ལྕི་རྟུལ་འཇམ་བརྟན་གྱི་མཚན་ཉིད་དང་ལྡན་པས། འབྲས་བུ་འཕྲལ་འཕྲལ་མི་སྣང་ཡང་ཡུན་གྱིས་ཡོངས་རྫོགས་བརླག་པར་བྱེད་པ་སྟེ་གཏི་མུག་ནི་མ་རིག་པའམ་ཕྱིན་ཅི་ལོག་པའི་ལྟ་བ་དགེ་རྩ་ཀུན་ཆད་པར་འགྱུར་པས་དུག་གསུམ་གྱི་རྩ་བ་ལྟ་བུ་དང་། བད་ཀན་ནི་རྒྱུད་ལས། ས་འདྲ་གཉེན་པོའི་ཁ་ན་ལྕི་བའི་ཕྱིར། །ལན་རེས་མི་སེལ་ཡུན་དུ་བསྟེན་པ་གཅེས། །ཞེས་བད་ཀན་གྱི་ནད་མགྱོགས་པོར་བཅོས་མི་ཐུབ་ཅིང་སོས་དལ་བའོ། །དེ་ལྟར་ཞེ་སྡང་དང་མཁྲིས་པ་གཉིས་ཀྱི་འབྲེལ་བའང་རིགས་བསྒྲེས་པས་རྟོགས་ཤིང་འདོད་ཁྲོ་གཏི་གསུམ་དང་རླུང་མཁྲིས་བད་གསུམ་བཅས་རིམ་པ་བཞིན་དུ་ཕན་ཚུན་གྱི་འབྱུང་བའི་རང་བཞིན་བདག་ཉིད་གཅིག་དུ་འབྲེལ་ཚུལ་སོགས་ཁོ་བོའི་《སེམས་རིག》ལས་ཅུང་གསལ་བར་བསྟན་ཟིན་པས་འདིར་བསྐྱར་བཟློས་མི་བྱེད།
ནད་གསོ་ཚུལ་གྱི་རྩ་དོན་ལྟར་ན། ཤེས་པ་རང་བབས་སུ་མི་གནས་ཤིང་སྒོ་གསུམ་གྱི་སྤྱོད་པ་འགྱུར་བའི་སེམས་ཁམས་ཀྱི་ནད་རིགས་གང་ཡང་སེམས་སུ་གྲུབ་པའི་འདོད་ཁྲོ་གཏི་གསུམ་ལ་འབྲེལ་བ་ཡོད་པས་སྤྱིར་བཏང་མིའི་སེམས་ཁམས་སྙོམས་མ་སྙོམས་ཞེས་པའང་དོན་དུ་འདོད་ཁྲོ་གཏི་གསུམ་ཕན་ཚུན་གྱི་ཆ་སྙོམས་མ་སྙོམས་ལ་རག་ལས་པ་དང་། དེའང་མཐར་གཏུགས་ན་སེམས་སུ་གྲུབ་པའི་དུག་གསུམ་གྱི་འབྱུང་བའི་རང་བཞིན་ཆ་མ་སྙོམས་པ་ཡིན་པས། ལུས་སེམས་ནད་རིགས་གང་ཡང་གསོ་བཅོས་བྱེད་སྐབས་སུ་འབྱུང་བཞིའི་ངོ་བོ་ཆ་སྙོམས་པར་བྱེད་རྒྱུ་དེ་ནི་བོད་ལུགས་སྨན་བཅོས་ཀྱི་རྩ་བའི་ཐབས་ཤེས་སུ་འཛིན་བཞིན་ཡོད། དཔེར་ན་འབྱུང་ཁམས་འཕེལ་ཟད་འཁྲུགས་གསུམ་གང་རུང་དུ་གྱུར་པའི་སེམས་ཀྱི་ནད་རིགས་གང་ལ་འབྱུང་བའི་གཉེན་པོ་སྨན་རྫས་གང་ཞིག་བསྟེན་པས་སེམས་འབྱུང་བའི་ཁམས་སྙོམས་པར་གྱུར་ཏེ་ནད་གཞི་སངས་དྲག་ཏུ་འགྲོ་བ་སྨན་བཅོས་ལག་ལེན་ཁྲོད་དངོས་མཐོང་ལག་ཟིན་ཡིན་པ་དེས། ཐ་མལ་མིའི་ཡིད་སེམས་ཉིད་འབྱུང་བའི་རང་བཞིན་དུ་ངེས་པ་དོན་དངོས་ཀྱི་ར་སྤྲོད་བྱུང་བ་མ་ཡིན་ནམ།
དེ་བས་ཚིག་བསྡུས་ནས་བརྗོད་ན། གསོ་རིག་གི་གདུལ་བྱར་གྱུར་པའི་ཐུན་མོང་ཐ་མལ་པའི་སེམས་ཅན་གྱི་སྐབས་ན་ངོ་བོ་འདུས་མ་བྱས་པའི་སེམས་ཉིད་མ་རིག་ཉོན་མོངས་ཀྱིས་བསྒྲིབས་ནས་གནས་ཤིང་། དེའང་དུག་གསུམ་སྟེ་ནད་སྐྱེད་པའི་ཁྱད་པར་གྱི་རྒྱུ་འདོད་ཁྲོ་གཏི་མུག་གསུམ་དུ་འདུ་བ་དང་། སེམས་བྱུང་འདོད་ཁྲོ་གཏི་གསུམ་ནི་རིམ་བཞིན་ཡང་ཞིང་གཡོ་བ་དང་། རྣོ་ཞིང་ཚ་བ། ལྕི་ཞིང་རྟུལ་བ་སྟེ་འབྱུང་བ་ས་ཆུ་མེ་རླུང་བཞིའི་གཟུགས་སུ་ཤར་ཡོད་པ་དེར་གཞིགས་ནས་ཕྲན་གྱིས་ཐ་མལ་མིའི་སེམས་དེ་འབྱུང་བ་བཞིའི་རང་བཞིན་ལས་སྐྱེད་ཅིང་གནས་ཞེས་པ་ཡིན་པ་ལ། དོན་དངོས་གཏན་ཚིགས་སམ་ཕྱི་དོན་གནས་ལུགས་དང་མཐུན་མིན་སླད་གཟུར་གནས་དག་གིས་དཔྱད་པར་ཞུ།
གསུམ། རྩ་དབུ་རྐྱང་རོ་གསུམ་གྱི་བཤད་ཚུལ་དེ་ངེས་དོན་ཐུན་མོང་མ་ཡིན་པའི་དགོངས་པ་ཡིན་པ་ལས། ཐུན་མོང་ཐ་མལ་བའི་ལུས་ལ་མངོན་སུམ་དུ་སྣང་རྒྱུ་མེད་པ་ལྟ་བུར་བཤད་པ་དེ་ནི་ཐུན་མོང་རིག་གནས་ཏེ་གསོ་རིག་རང་གཞུང་དང་གང་མཐུན་གཙོ་བོར་བྱས་པ་ཡིན།
ལར་དུས་འཁོར་དང་གསང་སྔགས་ཀྱི་རྒྱུད་སྡེ་རྣམས་སུ་རྩ་འཁོར་དང་ལྷག་ཏུ་དབུ་རྐྱང་རོ་གསུམ་གྱི་བཤད་གཞི་ཧ་ཅང་རྒྱ་ཆེ་ལ་ལུས་ཀྱི་ཁམས་སོགས་ཆེས་ཕྲ་ཞིང་ཞིབ་པའི་སྒོ་ནས་གསུངས་ཡོད། དེ་ཡང་ཡིན་ཏེ། ཚིག་གཅིག་གིས་ཐད་ཀར་དྲིལ་ནས་བརྗོད་ན། སངས་རྒྱས་པའི་མཐར་ཐུག་པའི་དམིགས་ཡུལ་ནི་མར་གྱུར་སེམས་ཅན་ཀུན་གྱི་ཡིད་སེམས་ཡོངས་སུ་བཏུལ་ནས་མངོན་པར་འཚང་རྒྱ་བའི་ཆེད་ཡིན་པ་དང་། དེ་ལྟའི་གོ་འཕང་ཐོབ་དགོས་ན་རླུང་སེམས་ལ་རང་དབང་ཐོབ་དགོས་པ་དང་། རླུང་སེམས་ལ་རང་དབང་ཐོབ་དགོས་ན་ལུས་ལ་གནས་པའི་རྩ་བདུན་ཁྲི་ཉིས་སྟོང་གི་ནང་རྒྱུ་བའི་རླུང་ཉིད་སྒོམ་སྟོབས་ཀྱིས་མཐའ་གཉིས་སྤང་བའི་དབུ་མར་བསྡུ་དགོས་པ་ཡིན་ཙ་ན། གསང་སྔགས་བླ་མེད་གཞུང་གི་སྤྲོས་གཞིའི་སྙིང་པོར་གྱུར་པའི་རྩ་རིགས་གསུམ་པོའི་རྣམ་པར་བཞག་པ་རླུང་སྦྱོར་ཞི་སྒོམ་ལ་དམིགས་ནས་ནང་བསྟན་སྔགས་ཕྱོགས་སུ་རྒྱས་པར་གསུངས་ཡོད་ལ་དགོས་གལ་ཡང་ཤིན་ཏུ་ཆེ་སྙམ། ལུས་ཀྱི་དངོས་པོའི་གནས་ལུགས་ངེས་པ་དོན་གྱི་དབང་དུ་བྱས་ནས་གསུངས་པའི་རྩ་དེ་གསུམ་མིའི་ལུས་ཕུང་སྟེང་ཆུ་བུར་མིག་གིས་དངོས་སུ་མཐོང་དཀའ་ཡང་དོན་དམ་དུ་དངོས་པོའི་གཤིས་ཀྱི་གནས་ལུགས་སྐྱེ་འགག་སོགས་སྤྲོས་པ་དང་བྲལ་བས་ན་ཡོད་མེད་ཀྱི་ཐེ་ཚོམ་ཟ་བའམ་རྩོད་གཞིགས་བྱེད་པ་ནི་ངལ་བའི་ལས་ཡིན་པ་སྨོས་ཅི་དགོས།
འོན་ཏེ། ཟུར་མཁར་བློ་གྲོས་རྒྱལ་པོས། རང་ཅག་རྣམས་ཀྱི་གཞུང་ལུགས་ཆེན་པོ་འདི་ཕྱི་ནང་གི་ཁམས་ཉིད་གཙོ་བོར་སྟོན་པ་ཡིན་པས་འདི་དང་གང་མཐུན་པ་ཁོ་ན་གཙོ་བོར་གཟུང་དགོས། ཞེས་གསུངས་པ་བཞིན་གསོ་རིག་གི་སྐབས་འདིར་གཙོ་བོ་ནད་གསོ་བ་ལ་དགོངས་དགོས་པས་སྨན་བཅོས་ཀྱིས་གསོ་ནུས་པའི་ནད་དམ། སྐྱེ་བོ་རང་གི་ཚོར་སྣང་གིས་ཤེས་ཐུབ་པའི་ནད་རགས་པ་ཡིན་སྟབས། ལུས་ཀྱི་གནས་ལུགས་སོགས་ཐུན་མོང་བའི་ལུས་ལ་མངོན་སུམ་དུ་སྣང་བའི་དྲང་དོན་གཙིགས་སུ་འཛིན་དགོས་ཏེ། ཚེ་རིག་འདིའི་མཐར་ཐུག་གི་ལས་འགན་ནམ་དམིགས་ཡུལ་ནི་ན་བ་གསོ་བ་ཉིད་ཡིན་ལ། ལུས་ནད་གཉེན་པོ་གང་ཡང་ཕྱི་ནང་གི་ཁམས་རགས་པ་སྟེ་འབྱུང་བཞིའི་བདག་ཉིད་ཁོ་ནར་འབྲེལ་བའི་རྒྱུ་མཚན་གྱིས། མདོ་སྔགས་ལས་གསུངས་པའི་རྡོ་རྗེ་ལུས་ཀྱི་གནས་ལུགས་རྒྱས་ཞིབ་ཕྲ་མོ་རྣམས་གསོ་བ་རིག་པའི་དྲི་བརྟག་དཔྱད་གསུམ་གྱི་སྤྱོད་ཡུལ་མ་ཡིན་ཞིང་སྨན་བཅོས་ལག་ལེན་ཏུ་ངོས་འཛིན་མི་ནུས་པ་དང་། ལྷག་ཏུ་སྨན་དཔྱད་གཞུང་དུ་ནད་གསོ་བར་དགོངས་པ་ལས་རླུང་སྦྱོར་ཞི་གནས་སྒོམ་པའི་དམིགས་ཡུལ་མ་ཡིན་ཕྱིར་དབུ་རྐྱང་རོ་གསུམ་བཤད་པའི་དགོས་པའང་མེད་སྙམ། དེ་བས། རང་རེའི་དཔལ་ལྡན་རྒྱུད་ཀྱི་རྩ་བའི་ཚིག་ཏུ་རྩ་དབུ་རྐྱང་རོ་གསུམ་གྱི་ཐ་སྙད་དང་རྣམ་གཞག་ཅིག་དངོས་སུ་མ་གསུངས་པ་དང་། རྒྱུད་འགྲེལ་མན་ངག་རྣམས་སུའང་ཤུགས་བསྟན་ནམ་འཕྲོས་པའི་ཚུལ་དུ་མ་གཏོགས་དངོས་སུ་བསྟན་ཡོད་པ་ཤིན་ཏུ་ཉུང་། གལ་སྲིད་སྔ་འགྲེལ་འགར་ཡོད་ཀྱང་དེ་ནི་ལུས་ཀྱི་གནས་ལུགས་ངེས་དོན་དབང་དུ་བྱས་པའི་རྩ་དབུ་རྐྱང་རོ་གསུམ་དང་།ཐུན་མོང་གསོ་རིག་གཞུང་གི་རླུང་རྩ་ཁྲག་རྩ་རླུང་ཁྲག་གཉིས་འདོམས་ཀྱི་འཕར་རྩ་གསུམ་ཕན་ཚུན་སྦྱར་ཏེ་འདྲ་མཚུངས་ཙམ་བསྟན་ནས་གསང་སྔགས་ལ་བག་ཆགས་ཕྲ་མོ་འཇོག་ཐུབ་པའི་ཆེད་ཡིན་པ་ལས་ནད་ཐོག་ལག་ལེན་ཁྲོད་དུ་ངོས་འཛིན་གནང་ཐུབ་ཅེས་པ་ག་ལ་ཡིན།
གང་ལྟར་མདོར་ན་གསོ་རིག་གཞུང་དུ་རྩ་དབུ་རྐྱང་རོ་གསུམ་གྱི་རྣམ་གཞག་མཛད་པ་ནི། རྩ་དེ་གསུམ་ཡོད་མེད་དང་ངོས་འཛིན་བྱེད་ཐུབ་མིན། ཡང་ན་མཁྱེན་པའི་ཡེ་ཤེས་ཀྱི་གཟིགས་ངོར་གསལ་མིན་སོགས་ཀྱི་རྒྱུ་མཚན་མ་ཡིན་པར། གསོ་བ་རིག་པའི་སྐབས་འདིར་མི་ལུས་ཐ་མལ་འདི་ཉིད་ཆགས་གནས་འཇིག་གསུམ་གྱི་ཚུལ་དང་། ནད་མེད་བདེ་བར་གནས་པའི་ཐབས་གཙོ་བོར་སྟོན་པ་ཞིག་ཡིན་པའི་དོན་གྱིས་ཐུན་མོང་བའི་ལུས་ལ་མངོན་སུམ་དུ་སྣང་བའི་གནས་ལུགས་འབའ་ཞིག་སྟེ་ཕྱི་ནང་གི་ཁམས་རགས་པ་སྟོན་པའི་གསོ་དཔྱད་རང་གཞུང་དང་གང་མཐུན་པ་ཁོ་ན་གཙོ་བོར་བཟུང་བ་ཡིན་ལ་འཛིན་རྒྱུའང་ཤིན་ཏུ་གལ་བར་བདག་གིས་འདོད་དོ། །
གཞན་ཡང་། བོད་ལུགས་གསོ་རིག་གི་རྨི་ལམ་གྱི་རྣམ་བཤད་ཅེས་པའི་ནང་དུ། ནང་བའི་བཀའ་བསྟན་མདོ་རྒྱུད་གཞུང་ལུགས་སོགས་སུ་རྨི་ལམ་གྱི་བརྗོད་བྱ་ཞིབ་ཕྲ་མཆིས་པ་རྣམས་ཀྱི་ཆ་ཤས་སམ་མིང་ཐོ་ཙམ་ཡང་བཀོད་མེད་པ་དེ་ནི། གཙོ་བོ་རང་ཉིད་ལ་བཀའ་བསྟན་མདོ་རྒྱུད་ན་གསལ་བའི་རྨི་ལམ་གྱི་འབྱུང་རྐྱེན་དང་། ནུས་པ། ཁྱད་ཆོས། རྨི་ལམ་སྐབས་ཀྱི་རླུང་སེམས་ཀྱི་འབྲེལ་བ། དེ་གཞིར་བཟུང་ནས་རྨི་ལམ་བེད་སྤྱོད་བྱ་ཚུལ་དང་སྦྱོང་བརྡར་བྱ་ཚུལ་ལ་སོགས་པ་རྣམས་རྒྱུས་ལོན་ཉམས་ཞིབ་བྱེད་པ་ལྟ་ཅི་དེ་དག་མིག་བསོད་དུ་གྱུར་པའི་སྐལ་བ་མ་ལྡན་པ་དང་། དེ་མིན་བོད་ལུགས་གསོ་རིག་གི་སེམས་རིག་ཅེས་པའི་སྐབས་འདིར་དེའི་ཆེ་བའམ་དགེ་མཚན་འདོན་རྒྱུར་དམིགས་ནས་བློ་རྩེ་མཐའ་གཅིག་ཏུ་གསོ་རིག་གཞུང་ཁོ་ནར་གཏད་ཆེ་བས་ལན་པ་ཡིན་པས། གང་ཉིད་ཀྱིས་གསུངས་པ་ལྟར་སངས་རྒྱས་ཆོས་ལུགས་ཀྱི་གསང་སྔགས་བླ་ན་མེད་པའི་གཞུང་ལས་བསྟན་པའི་རྨི་ལམ་གྱི་སྐོར་རྣམས་རང་རེའི་གསོ་དཔྱད་གཞུང་དང་ཟུང་འབྲེལ་བྱེད་ཐུབ་ཚེ་སྨན་བཅོས་སྟེང་ཕན་ནུས་ཆེན་པོ་ཐོན་ཞིང་ལྷག་ཏུ་རིགས་པའི་གཞུང་ལུགས་ཀྱི་ཐོག་ནས་སྔར་ལས་ཆ་ཚང་བ་དང་། ཕུན་སུམ་ཚོགས་པ། ཚན་རིག་གི་རང་བཞིན་ལྡན་པ་ཞིག་ཏུ་གོང་མཐོར་འགྲོ་ཐུབ་ངེས་ལགས་ན། ཁོ་བོའང་དེ་སྔ་རང་ཉིད་ནས་ནང་བསྟན་གཞུང་ལས་གསོ་རིག་དང་འབྲེལ་ཆེ་བའི་སྐོར་ལ་ལྟ་ཞིབ་ཀྱི་སྐལ་བ་མ་ལྡན་པ་དེར་བློ་ཕམ་བྱེད་བཞིན་པ་དང་ཆབས་ཅིག་རྗེས་སོར་གོ་སྐབས་བཙལ་ནས་ཆེད་ལས་མཁས་པར་བཀའ་འདྲི་ཞུ་བ་གཙོར་བྱས། མུ་མཐུད་འབད་ཤུགས་ཆེན་པོས་གསང་སྔགས་གཞུང་གི་རྡོ་རྗེ་ལུས་ཀྱི་ངོ་བོའི་གནས་ལུགས་དང་། རྩ་ཡི་རྣམ་གཞག རླུང་སེམས་ཕྲ་རགས་ཀྱི་བཤད་པ། རྨི་ལམ་གྱི་སྐོར་སོགས་ལ་ཉམས་ཞིབ་བྱས་ཏེ་གངས་ལྗོངས་གསོ་རིག་དང་གསོ་རིག་སེམས་ཁམས་རིག་པ་འདི་ཉིད་སྔར་ལས་འཐུས་ཚང་དང་རྒྱས་ལེགས་ཞིབ་གསུམ་ཏུ་གཏོང་འདོད་པའི་འདུན་པ་ནི་ཕྲན་གྱི་བསམ་པའི་ངོས་སུ་འཁོར་བའི་རྐང་དྲུག་གི་གཤོག་འགྱུར་ལགས།
དེ་ལྟར་ནང་བསྟན་མདོ་སྔགས་ཀྱི་དགོངས་པ་ལས་དྲངས་པའི་མིའི་ལུས་སེམས་དངོས་པོའི་གནས་ལུགས་ཐད་ཀྱི་དྲི་ཚིག་རྒྱ་ཆེ་བ་དེ་དག་ལ། གསོ་རིག་གི་ལྟ་བའི་ཁྱབ་ཁོངས་དང་གཞི་རྩའི་གཏན་ཚིགས་ཀྱི་སྒོ་ནས་ལན་ཙམ་འདེབས་ཁུལ་བྱས་པ་འདི་ནི། རང་གི་ནུས་ཚོད་དང་བསྟུན་ནས་རྨོངས་བློར་ཤར་བའི་ལྟ་ཚུལ་ཕྲན་བུ་ཐོག་མའི་སྐྱ་ཐིག་གི་ཚུལ་དུ་ཀུན་སློང་རྣམ་དག་གིས་ཞུས་པ་ལ། ནོར་འཆུག་ནོངས་འགལ་ཅི་རིགས་མཆིས་པ་མཁས་དབང་རྣམ་པའི་སྤྱན་སྔར་མཐོལ་ལོར་བཤགས་སུ་གསོལ། རེ་བར་དཔྱོད་ལྡན་ཚོས་རིན་ཐང་བྲལ་བའི་དགོངས་འཆར་དཔྱིད་ཀྱི་གྲུ་ཆར་བཞིན་འཇོ་བའི་ཐུགས་རྗེ་མི་དམན་པ་མཁྱེན།
དཔྱད་གཞིའི་ཡིག་ཆ།
①《ཚན་རིག་པ་ཞིག་གིས་སངས་རྒྱས་ཆོས་ལུགས་ལ་ཞིབ་འཇུག་བྱས་པའི་སྙན་ཞུ་ཞེས་བྱ་བའི་གཞུང་གི་བརྗོད་དོན་》 P44དུ་གསལ། (ལྕགས་པར)
②《གསང་ཆེན་ཐབས་ལམ་ཉེར་མཁོ་རྣལ་འབྱོར་སྙིང་ནོར་》 P49དུ་གསལ། མི་རིགས་དཔེ་སྐྲུན་ཁང་།1991ལོའི་པར་གཞི་དང་པོ།
③《གསོ་རིག་རྒྱུད་བཞིའི་འགྲེལ་པ་མེས་པོའི་ཞལ་ལུང་》སྟོད་ཆ་P368དུ་གསལ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་།1989ལོའི་པར་གཞི་དང་པོ།
རྩོམ་སྒྲིག་པའི་མཆན།
ལྗགས་རྩོམ་འདི་ནི་མཁས་དབང་དུང་དཀར་བློ་བཟང་འཕྲིན་ལས་མཆོག་གིས་《བོད་ལུགས་གསོ་རིག་གི་སེམས་ཁམས་རིག་པ་》ཞེས་པའི་དཔྱད་རྩོམ་ལ་ཆེད་དུ་མགོ་བརྗོད་དཔྱད་གཏམ་སྤེལ་བ་དང་ལྷན་དུ་དཔེ་དེབ་དེའི་ནང་གི་ལུས་སེམས་དངོས་པོའི་གནས་ལུགས་ཐད་ཀྱི་དཔྱད་བརྗོད་འགའ་ཞིག་ལ་དོགས་སློང་གི་ཚུལ་དུ་ལོགས་སུ་དྲི་བ་བཏོན་གནང་བར་རྩོམ་པ་པོས་ཀུན་སློང་རྣམ་དག་གིས་གསོ་རིག་གི་ལྟ་བའི་ཁྱབ་ཁོངས་དང་གཞི་རྩའི་གཏན་ཚིགས་ཀྱི་སྒོ་ནས་དྲིས་ལན་བསྐྱོན་པའི་དཔྱོད་གླེང་བརྩམས་ཆོས་ཤིག་རེད། དེ་ཡང་གང་ཉིད་ཞལ་བཞུགས་དུས་རྩོམ་པ་པོ་དང་ཁོང་གཉིས་དྲིས་ལན་འདིའི་ཐད་ལ་ཡི་གེའི་ལམ་ནས་བགྲོ་གླེང་བརྒྱུད་དེ་དུས་དེབ་ཏུ་འགོད་པར་ཞལ་འཆེས་པར་མ་ཟད། ད་དུང་རྗེས་སོར་མུ་མཐུད་དོགས་གནད་འདིའི་སྐོར་གྱི་བགྲོ་གླེང་རྩོམ་ཡིག་དྲི་བ་དྲིས་ལན་གྱི་ཚུལ་དུ་རྒྱ་ཆེའི་ཀློག་པ་པོའི་གཟིགས་མོར་འགྲེམ་པའི་དགོངས་གཞི་འཆར་དུ་བཀོད་ན་ཡང་། ཡིད་ཕངས་པ་ཞིག་ལ་མཁས་དབང་གང་ཉིད་གློ་བུར་དུ་དགོངས་པ་ཆོས་དབྱིངས་སུ་གཤེགས་པས་བསམ་དོན་ཐུགས་དགོངས་བཞིན་འགྲུབ་མ་ནུས། ད་རེས་ང་ཚོས་དྲིས་ལན་འདི་དུས་དེབ་ཏུ་བཀོད་པའི་དམིགས་ཡུལ་ནི་རྩོམ་པ་པོས་གོང་དུ་བརྗོད་ཡོད་པ་ཇི་བཞིན་ནོ། །


text:
༢༠༡༨ ཟླ་ ༥ ཚེས་ ༡༦ རེས་གཟའ་ལྷག་པ།
༄༅། །ལོ་ལྟར་བོད་ཟླ་ ༤ ཚེས་ ༡ ཉིན་བོད་མི་ཚོས་ས་ག་ཟླ་བ་ཞེས་བདག་ཅག་གི་སྟོན་པ་ཤཱཀྱ་ཐུབ་པའི་མཛད་པ་ཁྱད་པར་ཅན་དང་འབྲེལ་ནས་དཀོན་མཆོག་ལ་མཆོད་ཅིང་ངན་སློང་ལ་སྦྱིན་པ་གཏོང་རྒྱུས་མཚོན་ཕྱག་འཚལ་སྐོར་སྦྱོང་སོགས་སྡིག་སྤོང་དགེ་སྒྲུབ་ཀྱི་ལས་ལ་གཞོལ་བཞིན་ཡོད། འོན་ཀྱང་ཐབས་སྐྱོ་བ་ཞིག་ལ་འདི་ལོར་བོད་རང་སྐྱོང་ལྗོངས་སློབ་གསོ་ལས་དོན་ལྷན་ཁང་དང་གྲོང་ཁྱེར་མི་དམངས་སྲིད་གཞུང་། དེ་བཞིན་གྲོང་ཁྱེར་སློབ་གསོ་ལས་ཁུངས་བཅས་ཀྱི་བཀོད་ཁྱབ་གཞིར་བཟུང་བོད་རང་སྐྱོང་ལྗོངས་ཞེས་འབོད་པའི་ཁྱབ་ཁོངས་སུ་ཡོད་པའི་ཆབ་མདོ་གྲོང་ཁྱེར་གྱི་བྱིས་གསོ་ཁང་(སྔོན་འགྲོའི་སློབ་གྲྭ)གཉིས་པའི་ཕྲུ་གུའི་ཁྱིམ་བདག་ཡོངས་ལ་བརྡ་ཁྱབ་སྤེལ་ཏེ། ས་ག་ཟླ་བའི་སྐབས་སུ་ས་གནས་ཀྱི་ཕ་མ་ཚོས་རང་གི་བུ་ཕྲུག་དགོན་པར་མཆོད་མཇལ་ལ་ཁྲིད་མི་ཆོག་པ་དང་། ཆོས་ཕྱོགས་བྱེད་སྒོར་མཉམ་ཞུགས་མི་ཆོག་པ་མ་ཟད། ཕ་མ་རང་ཉིད་ཀྱང་ཆོས་ཕྱོགས་ཀྱི་བྱེད་སྒོར་སྐྱོད་མི་ཆོག་ཅེས་བཤད་འདུག
ཐེངས་འདིར་རྒྱ་ནག་གཞུང་གིས་བོད་མིའི་ཁྲོད་བཙན་བཀའ་བཏང་བ་དེ་ནི་དེ་སྔོན་ཁ་ཆེ་ཡུ་གུར་བ་ཚོར་རཱམ་ཛན་ Ramzan ཞེས་ཆོས་ཕྱོགས་ཀྱི་དུས་ཆེན་རྩ་ཆེའི་སྐབས་ཆོས་ཕྱོགས་ཀྱི་བྱེད་སྒོ་སྤེལ་རྒྱུར་དམ་བསྒྲགས་བྱས་པ་དང་གཉིས་སུ་མེད།


text:
༄༅།།རིག་གནས་དང་ཡུལ་སྐོར་པུས་2018ལོའི་རྒྱལ་ཡོངས་ཡུལ་སྐོར་ཁྲོམ་རའི་སྒྲིག་ལམ་
བཅོས་སྒྲིག་བྱ་སྤྱོད་སྤེལ་འགོ་ཚུགས་པ།
གསར་འགྱུར་སྤེལ་དུས། (2018ལོའི་ཟླ་ 04ཚེས་23ཉིན། 10:49) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། གསར་འགོད་པར་རིག་གནས་དང་ཡུལ་སྐོར་པུའུ་ནས་ཤེས་རྟོགས་བྱུང་བར། ཡུལ་སྐོར་ཁྲོམ་རའི་སྒྲིག་ལམ་བཅོས་སྒྲིག་བྱེད་ཤུགས་སྔར་བས་ཆེ་རུ་བཏང་ནས་ཡུལ་སྐོར་བའི་ཁྲིམས་མཐུན་ཁེ་དབང་སྲུང་སྐྱོང་ཏན་ཏིག་བྱ་ཆེད། 2018ལོར་རིག་གནས་དང་ཡུལ་སྐོར་པུས་རྒྱལ་ཡོངས་ཁྱབ་ཁོངས་སུ་ཡུལ་སྐོར་ཁྲོམ་རའི་སྒྲིག་ལམ་བཅོས་སྒྲིག་བྱ་སྤྱོད་མུ་མཐུད་སྤེལ་རྒྱུ་ཡིན་པ་སྟེ། ལས་རིགས་ཀྱི་བཅོས་དཀའ་བའི་གནད་དོན་རིགས་ལ་དམིགས་ནས་དམིགས་སའི་རང་བཞིན་ལྡན་པའི་བྱེད་ཐབས་སྔར་བས་ཞིབ་ཕྲ་དང་སྔར་བས་གནད་འཁེལ་སྤྱད་དེ་ཡུལ་སྐོར་བའི་ཁྲིམས་མཐུན་ཁེ་དབང་ལ་གནོད་འཚེ་གཏོང་བའི་གནད་དོན་མངོན་གསལ་དོད་རིགས་གཙོ་གནད་ཐོག་བཅོས་སྒྲིག་གིས་སྤུས་ལེགས་ཡུལ་སྐོར་འཕེལ་རྒྱས་ལ་སྐུལ་འདེད་བཏང་ནས། རྒྱ་ཆེའི་ཡུལ་སྐོར་བ་ཚོའི་ཡུལ་སྐོར་གྱི་ཐོབ་ཚོར་དང་བདེ་སྐྱིད་ཚོར་སེམས་རྒྱུན་ཆད་མེད་པར་ཆེ་རུ་གཏོང་རྒྱུ་ཡིན་པ་རེད།
ངོ་སྤྲོད་བྱས་པར་གཞིགས་ན། ཟླ་དང་པོ་ནས་གསུམ་པའི་བར། གཙོ་གནད་ཡུལ་སྐོར་ས་ཁུལ་ཁ་ཤས་སུ་ཐོན་པའི་ཡུལ་སྐོར་སྣེ་ཤན་པས་ཡུལ་སྐོར་བར་བཙན་གྱིས་འཛད་སྤྱོད་བྱེད་དུ་བཅུག་པའམ་ཡང་ན་རྣམ་པ་བསྒྱུར་ནས་བཙན་གྱིས་འཛད་སྤྱོད་བྱེད་དུ་བཅུག་པ་དང་། ལག་ཁྱེར་མེད་པའི་ཡུལ་སྐོར་སྣེ་ཤན་པས་ཡུལ་སྐོར་བར་ཉེས་རྡུང་བཏང་བ་སོགས་ཀྱི་གནས་ཚུལ་ཚབས་ཆེན་རིགས་ལ་དམིགས་ནས། རིག་གནས་དང་ཡུལ་སྐོར་པུས་བཙན་གྱིས་འཛད་སྤྱོད་བྱེད་དུ་འཇུག་མཁན་དང་དེ་བཞིན་ཁྲིམས་འགལ་ངང་ཡུལ་སྐོར་སྣེ་ཤན་པའི་ལས་གཉེར་བྱེད་སྒོ་སྤེལ་མཁན་ལ་རྡུང་རྡེག་གཏོང་རྒྱུ་གཙོ་གནད་དུ་བྱས་པའི་ཡུལ་སྐོར་ཁྲོམ་རའི་སྒྲིག་ལམ་ཆེད་དོན་བཅོས་སྒྲིག་བྱ་སྤྱོད་སྤེལ་བ་དང་། དེའི་རིང་། རིག་གནས་དང་ཡུལ་སྐོར་པུས་ལྟ་བཤེར་ཚོགས་ཆུང་ལྔ་སྔ་རྗེས་སུ་ཧུའུ་ནན་དང་། ཁྲུང་ཆིང་། ཨན་ཧུའེ། ཅང་ཤིས། ཧྲའན་ཤིས་སོགས་སུ་མངགས་ནས་ས་གནས་དེ་གའི་ཡུལ་སྐོར་གཙོ་གཉེར་སྡེ་ཚན་ལ་ཆེད་དོན་བཅོས་སྒྲིག་གི“རལ་གྲི་རྣོན་པོའི་བྱ་སྤྱོད”ཏན་ཏིག་སྤེལ་རྒྱུའི་མཛུབ་ཁྲིད་བྱས་པ་དེ་ནི་ན་ནིང་གི“དུས་བཞིའི་བྱ་སྤྱོད”སྤེལ་རྗེས་ཡུལ་སྐོར་ཁྲོམ་རར་ཡང་བསྐྱར་སྤེལ་བའི་ཆེད་དོན་བཅོས་སྒྲིག་བྱ་སྤྱོད་ཅིག་ཡིན་པ་རེད། ཟླ་གསུམ་པའི་ཟླ་མཇུག་བར། ས་ཁུལ་ཁག་གིས་ཁྱོན་ཡུལ་སྐོར་ཁེ་ལས་11253དང་། ཡུལ་སྐོར་ཚོགས་པ་2942 ཡུལ་སྐོར་འགྲུལ་སྐྱེལ་རླངས་འཁོར་ཐེངས་800 ཡུལ་སྐོར་སྣེ་ཤན་པ་མི་ཐེངས་8596བཅས་ལ་ཞིབ་བཤེར་བྱས་རྗེས་གྱོད་གཞི་172ཐོ་འགོད་བྱས་ནས་ཡུལ་སྐོར་སྣེ་ཤན་པ་དང་ཁྲིམས་འགལ་ལས་ཞུགས་མི་སྣ་70ལ་ཆད་པ་བཅད་པ་དང་། དངུལ་ཆད་དང་ཁྲིམས་འགལ་ཐོབ་ཆ་སྒོར་ཁྲི་326.05གཞུང་བཞེས་བཏང་ཡོད་པ་རེད།
ཡུལ་སྐོར་སྣེ་ཤན་པའི(རུ་འདྲེན་པ)ལས་གཉེར་ལ་ཞིབ་བཤེར་ཆེན་པོ་བྱས་ནས“ཡུལ་སྐོར་སྣེ་ཤན་པ་ངན་པར”ནན་བཤེར་བྱས་པ། ས་ཁུལ་ཁག་གིས་ཡུལ་སྐོར་མཛེས་ལྗོངས་ཁུལ་དང་། ཡུལ་སྐོར་བསྡུ་འགྲེམ་ལྟེ་གནས། ཡུལ་སྐོར་བ་མང་པོ་ཡོད་པའི་ཡུལ་སྐོར་ལམ་ཐིག་རྒྱུད། སྤྱི་པའི་འགྲིམ་འགྲུལ་ལྟེ་གནས་བཅས་སུ་ཡུལ་སྐོར་ཚོགས་པ་ཁྲིད་མཁན་ཡུལ་སྐོར་སྣེ་ཤན་པར་ལེབ་བཤེར་བྱས་པ་དང་སྦྲགས་ཤེས་རྟོགས་བྱུང་བའི་ཁྲིམས་འགལ་སྒྲིག་འགལ་གྱི་གནད་དོན་ཁྲིམས་ལྟར་ཞིབ་གཅོད་བྱས་པ་རེད།
ཡུལ་སྐོར་སྣེ་ཤན་པའི་ཁྲིམས་འགལ་གྱོད་གཞི་དང་འབྲེལ་བའི་ཡུལ་སྐོར་ལས་དོན་ཁང་ལ་ཞིབ་གཅོད་ནན་པོ་བྱས་པ། ས་ཁུལ་ཁག་གིས་ཁྲིམས་འགལ་ཡུལ་སྐོར་སྣེ་ཤན་པར(རུ་འདྲེན་པ)རྩད་ཞིབ་བྱེད་པ་དང་ཆབས་ཅིག ཡུལ་སྐོར་སྣེ་ཤན་པའི་ལག་ཁྱེར་མེད་མཁན་མངགས་ནས་ཡུལ་སྐོར་སྣེ་ཤན་ཞབས་ཞུ་བྱེད་དུ་འཇུག་པའམ་ཡང་ན་རུ་འདྲེན་པའི་ཆ་རྐྱེན་མི་འཛོམས་མཁན་བཀོད་སྒྲིག་བྱས་ནས་རུ་འདྲེན་ཞབས་ཞུ་བྱེད་དུ་འཇུག་མཁན་ཡུལ་སྐོར་ལས་དོན་ཁང་རྩད་ཞིབ་བྱས་ནས་ཁྲིམས་ལྟར་ཆད་པ་ནན་པོ་བཅད་པ་རེད།
“ལག་ཁྱེར་མེད་པའི་ཚོང་ཁང”དང་། “ལག་ཁྱེར་མེད་པའི་ཡུལ་སྐོར་ལས་དོན་ཁང” “ལག་ཁྱེར་མེད་པའི་ཡུལ་སྐོར་རླངས་འཁོར”བཅས་ལ་ཆད་པ་ནན་པོ་བཅད་པ། ས་ཁུལ་ཁག་གི་ཡུལ་སྐོར་གཙོ་གཉེར་སྡེ་ཚན་གྱིས་འབྲེལ་ཡོད་སྡེ་ཚན་དང་རང་འགུལ་སྒོ་ནས་མཐུན་སྦྱོར་བྱས་ནས། བཙན་གྱིས་འཛད་སྤྱོད་བྱེད་དུ་བཅུག་པའི་གྱོད་གཞི་དང་འབྲེལ་བའི་ཚོང་ཁང་སོགས་དངོས་ཟོག་ཉོ་སར་རྡུང་རྡེག་ནན་པོ་བཏང་བ་དང་སྦྲགས་ཡུལ་སྐོར་ལས་དོན་ཁང་གི་ལས་སྒོ་གཉེར་སྐྱོང་ཆོག་འཐུས་མ་ཐོབ་པའི་སྤྱི་ཚོགས་རྩ་འཛུགས་སམ་མི་སྒེར་གྱི་ཁྲིམས་འགལ་རྩ་འཛུགས་ཀྱིས་ཡུལ་སྐོར་ཚོགས་པར་སྣེ་ལེན་ཞུ་བའི་བྱེད་སྤྱོད་ཞིབ་གཅོད་བྱེད་ཤུགས་ཆེ་རུ་ཡང་བཏང་བ་རེད།


text:
ང་ནི་རང་ཉིད་ཀྱི་བདེ་སྡུག་ལ་རྡོག་རོལ་དང་སྣང་ཆུང་གཏོང་མཁན་དེ་མིན།
- །
- པ་སངས།, 17 ཟླ་གསུམ་པ། 2017 14:49
- ། རྩོམ་རིག་མེ་ལོང་། པདྨ་ཆོས་སྒྲོན།
རང་ཉིད་ལ་མཚོན་ན། དེ་ནི་ལོ་ཚོད་ཀྱི་དབང་གིས་གཅིག་པུ་མ་ཡིན་པར། སོ་སོ་དང་དེར་འབྲེལ་གྱི་ཚོར་བ། སྤྱི་ཚོགས་སོགས་ནི་རྩོམ་གྱི་ནང་དོན་ལྟ་བུ་དང་། ལྷག་པར་སོ་སོའི་བདེ་སྡུག་དྲང་མོ་འབྲི་རྒྱུ་དང་བཤད་རྒྱུ་ནི། གལ་སྲིད་རྩོམ་ཟེར་བ་དེ་འདྲ་ཞིག་ཡིན་ན།
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་བ་རྣམས་སུ་བོད་ཀྱི་རྩོམ་རིག་སྐོར་ལ་བཅར་འདྲི་ཞུ་བཞིན་པ་ལས་པདྨ་ཆོས་སྒྲོན་གྱིས་དྲིས་ལན་གནང་བ་གཤམ་གསལ་ཏུ་གཟིགས་པར་གྱིས།
༡ ཁྱོད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲར་འཕྲད་མྱོང་ངམ།
ལན། ཤ་དར་ཁྲག་དར་གྱི་དུས་སྐབས་དེར་རྩོམ་བྲིས་པ་ནི་དགའ་མོས་ཤིག་དང་། དགའ་མོས་ལ་གྲུབ་འབྲས་ཅུང་ཙམ་བྱུང་ནས། རང་ཉིད་གྲགས་འདོད་དང་། ཅུང་ཟད་སྐད་གྲགས་འདྲ་ཞིག་སོང་ན། རང་སྣང་དག་པའམ་ང་ཅིག་ཡིན་སེམས་པའི་སྣང་བ་ཞིག་བྱུང་གི་ཡོད་པ་རེད། དེ་ལས་བརྒལ་བའི་དམིགས་ཡུལ་ཞིག་མེད་པ་ལྟ་བུ། ཡིན་ནའང་། ཕྱི་རྒྱལ་གྱི་གྲགས་ཅན་རྩོམ་ཡིག་ཁག་ཀློག་གིན་རང་ཉིད་ཀྱི་རྩོམ་ཡིན་ཟེར་བ་ཁག་སྐབས་རེར་ཅི་ཡང་མིན་པ་དང་། སྐབས་རེར་རེ་བ་འདྲ་ཞིག་མཐོང་ནས། རང་ཉིད་ཀྱི་བསམ་བློ་དང་རྩོམ་གྱི་སྤུས་ཚད། རྩོམ་གྱི་ཁ་ཕྱོགས་དང་དམིགས་འབེན་སོགས་ཡར་རྒྱས་གཏོང་སེམས་ཤིག་ཤུགས་ཀྱིས་བྱུང་བ་རེད། དེར་འབད་བརྩོན་འདྲའང་བྱས་པ་ཡིན། ཡིན་ནའང་། ཁྱིམ་ཚང་དང་བུ་ཕྲུག་གཙོས་ཕྱི་ནང་གི་རྐྱེན་གང་མང་ཞིག་གིས། ངའི་ཡར་རྒྱས་ལ་མཚམས་ཆད་པའམ་རང་འཇགས་བསྡད་པ། རྒྱ་སྐད་དུ་原地踏步བྱས་ནས་བསྡད་པ། ང་ལ་མཚོན་ན། འདི་ནི་དངོས་བྱུང་སྣང་ཚུལ་ཡིན་ངེས་་་་
༢ ཁྱོད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཅི་འདྲ་བཟུང་ཡོད།
ལན། ད་སྔ་གང་ཡིན་ནའང་། ངས་བོད་ཀྱི་རྩོམ་རིག་གི་གཞུང་ལུགས་སྦྱངས་པ་དང་། བལྟས་ནས་རང་ཉིད་རྩོམ་ཡིག་ཟེར་བའི་ལམ་ཀ་འདི་ལ་ཞུགས་པ་ཞིག་མིན་ཙང་། སྙན་ངག་མེ་ལོང་མ་སོགས་རྩོམ་གཞུང་ཁག་ནི་སློབ་མའི་སྐབས་ཀྱི་མི་འདོད་པའི་ནང་ལས་ཞིག་ལས། རྩོམ་ལུགས་ལ་གཏིང་ཚུགས་པའི་སློབ་སྦྱོང་བྱས་མ་མྱོང་། སློབ་མའི་དུས་སྐབས་དེར་མེ་ལོང་མའི་སྒྲིག་གཞི་དེ་དག་བསྐྱོར་ཡོང་སྐབས། སེམས་སུ་དཀའ་སྣང་ཞིག་ཤར་ཡོང་མཁན་ཞིག་ཡིན་ན། སྐབས་དེར་ངས་དགེ་རྒན་ལ། རྒན་ལགས། མེ་ལོང་མ་ནི་མགོ་མཇུག་ཚང་མར། ཟླ་བ་དང་མཛེས་མ། མེ་ཏོག་མ་གཏོགས་བཤད་རྒྱུ་མེད་པ་ག་རེ་རེད་ཅེས་དྲིས་མྱོང་ཡོད། ཏག་ཏག་སྐབས་དེར་དེ་འདྲའི་སེམས་ཁམས་ཤིག་བསྐྲུན་འདུག མདོར་ན། ང་རྩོམ་ལ་དབྱིངས་ཡོང་ས་དེ་རྩོམ་གཞུང་མིན་པར། གློག་བརྙན་དང་འཁྲབ་གཞུང་། བརྩམས་སྒྲུང་། སྒེར་གྱི་དངོས་བྱུང་ལོ་རྒྱུས་སོགས་བརྒྱུད་ནས་བྱུང་བ་ཞིག་ཆགས་ཡོད་པ་རེད།
༣ རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད།
ལན། རང་སྐད་དུ་སྙན་ངག་འབྲི་མཁན་བོད་ནང་གི། ཁ་བའི་ལྷ་མོ། བདེ་སྐྱིད་སྒྲོལ་མ། ལྷ་སའི་བརྩམས་སྒྲུང་འབྲི་མཁན་ཚེ་རིང་དབྱངས་སྐྱིད་སོགས་རེ་ཟུང་ཞིག་མ་གཏོགས། བུད་མེད་རྩོམ་པ་པོའི་རྩོམ་ལུས་ཀྱི་སྤུས་ཚད་ལ་ངས་ཅུང་བཤད་མི་ཐུབ་མོད། བསམ་བློའི་ཞན་ཆའམ། ལྟ་གྲུབ་གདེང་ངེས་ཤིག་མིན་པའི་སྣང་བ་ཤུགས་ཆེན་པོ་དུས་རྒྱུན་བྱུང་། དེའི་གྲས་སུ་ང་རང་ཉིད་ཀྱང་འདུ་ནི་རེད། དེ་མིན། དཔྱད་རྩོམ་དང་། བརྩམས་སྒྲུང་དང་། དགག་རྩོམ་སོགས་འབྲི་ཐུབ་མཁན་ཡང་ཉུང་ཉུང་རེད། གཞན་སྐད་ལབ་ན་འདྲ། དབྱིན་ཡིག་ནང་དུ་རྩོམ་འབྲི་མཁན་ཕྱི་བསྡོད་བུད་མེད་ཁ་ཤས་ཡོད་པ་རེད། དེ་ཚོར་ཡང་བོད་རང་གི་རིག་གཞུང་གི་ངོས་འཛིན་དང་གོ་རྟོགས་མེད་པའི་དཀའ་ངལ་དང་སྟོང་ཆ་ཞིག་ཤོར་འདུག
འོ་རེད། སྡོམ་པ་ཚེ་རིང་དབང་མོ་ཟེར་བའི་ཁོང་གི་སྙན་ངག་ལ་ཐུན་མོང་གི་ཁྱད་གཤིས་ཡོད་སྐད་འདུག ངས་གོ་བ་ལོན་ཐབས་འབད་བརྩོན་བྱས་མྱོང་། ཡིན་ནའང་། ཚིག་གྲུབ་རེ་རེ་ཡི་ནང་དོན་ལོག་ག་ལོག་གའམ། ཁོང་གིས་གློག་འཁྱུགས་པ་ལྟར། མིའི་ཚོར་བ་ནི་སྐར་ཆ་རེ་རེར་འགྱུར་གྱི་ཡོད་པར་བསྟན་གྱི་འདུག་སེམས་པའི་སྣང་བ་ཞིག་སྤྲད་སོང་། ཚིག་གྲུབ་སྔ་མའི་དོན་མ་བསྡུས་པའི་རྗེས་ན། བརྗོད་དོན་བརྗེ་མ་ཐེབས་འགྲོ་ཡི་འདུག གང་ལྟར་མ་འདྲ་བ་ཞིག་འདུག་མ་གཏོགས། ཞིབ་ཆ་ངས་ཀྱང་བཤད་མི་ཤེས་པར་གྱུར་འགྲོ།
རང་ཉིད་ལ་མཚོན་ན། དེ་ནི་ལོ་ཚོད་ཀྱི་དབང་གིས་གཅིག་པུ་མ་ཡིན་པར། སོ་སོ་དང་དེར་འབྲེལ་གྱི་ཚོར་བ། སྤྱི་ཚོགས་སོགས་ནི་རྩོམ་གྱི་ནང་དོན་ལྟ་བུ་དང་། ལྷག་པར་སོ་སོའི་བདེ་སྡུག་དྲང་མོ་འབྲི་རྒྱུ་དང་བཤད་རྒྱུ་ནི། གལ་སྲིད་རྩོམ་ཟེར་བ་དེ་འདྲ་ཞིག་ཡིན་ན། ངའི་རྩོམ་དེ་ལྟ་བུ་ཞིག་ཆགས་ཡོད། འབྲི་རྩོམ་དེ་ང་ལ་ཡོད་པའི་ངོས་འཛིན་དང་ཧམ་པའང་ཡོད་ཟེར་ཆོག་པ་ཞུ།
མདོར་ན། ང་ནི་རང་ཉིད་ཀྱི་བདེ་སྡུག་ལ་རྡོག་རོལ་དང་སྣང་ཆུང་གཏོང་མཁན་དེ་མིན།
༤ གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་།
ལན། རྩོམ་འབྲིའི་རྨང་གཞིའམ། བོད་ཡིག་ནང་དུ་རྩོམ་འབྲི་མཁན་གང་མང་ཞིག་ནི་ང་ལྟ་བུ། རྩོམ་རིག་གི་སློབ་སྦྱོང་གི་བརྒྱུད་རིམ་ངེས་ཅན་བརྒྱུད་པ་དེ་འདྲ་མ་ཡིན་པར། དགའ་ཕྱོགས་ཙམ་པོའི་དབང་གིས་རྩོམ་འབྲི་ཁུལ་བྱེད་མཁན་ཤས་ཆེ་བ་འདུག ཡིན་ནའང་། རྒྱ་ཡིག་དང་དབྱིན་ཡིག་ནང་རྩོམ་འབྲི་མཁན་དང་། འབག་དང་འཇིམ་བཟོ་བ། རི་བོ་སོགས་ཁོང་ཚོའི་རིགས་མང་ཆེ་ཤོས་སློབ་སྦྱོང་བརྒྱུད་རིམ་ངེས་ཅན་ཡོད་མཁན་རྐྱང་རེད་འདུག རྨང་གཞི་བརྟན་མིན་བཤད་ན། དེ་འདྲ་རེད། ཡིན་ནའང་། རྩོམ་ནི་བརྒྱུད་རིམ་ཁོ་ནས་ཡག་སྡུག་ཐག་ཆོད་པ་ཞིག་ལ་ངས་ངོས་འཛིན་ཞུ་ཡི་མེད།
༥ བོད་ཀྱི་རྩོམ་རིག་ལས་ཁྱོད་རང་ཉིད་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། འདྲི་བ་འདིའི་ལན་ངས་སེམས་ནས་ཤེས་པ་འདྲ་བོ་དང་འབྲི་དུས་མི་ཤེས་པ་ལྟ་བུ། གང་ལྟར་ཏག་ཏག་ངས་མི་ཤེས་ཀི
༦ རང་ཉིད་ངོ་སྤྲོད་མདོར་བསྡུས་ཤིག་བྱེད་རོགས།
ལན། ངའི་མིང་པདྨ་ཆོས་སྒྲོན་ཟེར་ལ། སྐྱེས་ཡུལ་མ་མདོ་གཙོས་མཛོད་དགེ་ནས་ཡིན། བོད་ནས་སློབ་གྲྭ་ཆུང་འབྲིང་འགྲིམ་རྗེས། ༡༩༩༨ལོར་རྒྱ་གར་དུ་བྲོས་བྱོལ་དུ་ཡོང་བ་ཡིན། དེ་ནས་སློབ་གྲྭ་ཁ་ཤས་ཤིག་ལ་སློབ་མཐར་ཕྱིན་ནས་ལག་ཁྱེར་ལེན་ཐུབ་པ་བྱུང་བ་རེད། ད་ལྟའི་བོད་ཀྱི་འགྲོ་བ་མིའི་ཐོབ་ཐང་དང་མང་གཙོའི་འཕེལ་རྒྱས་ལྟེ་གནས་ཁང་དུ་ཉམས་ཞིབ་ཀྱི་ལས་ཀ་བྱེད་ཀྱིན་ཡོད་པའི་ཁུལ་རེད། དེ་ཙམ་ཡིན།
༢༠༡༧ཟླ་༠༣ཚེས་༡༧ཉིན།


text:
ཟླ་འདིའི་ཕྱི་ཚེས་ ༢༨ ཉིན་བོད་ཀྱི་རྒྱལ་ས་ལྷ་སའི་ཕོ་བྲང་པོ་ཏ་ལའི་མདུན་དུ་ཆབ་སྲིད་བཙོན་ཟུར་གྲགས་ཅན་སོག་མཁར་བློ་གྲོས་རྒྱ་མཚོ་ལགས་ཀྱིས་ཞི་རྒོལ་སྐད་འབོད་གནང་རྗེས་གར་ཡོད་ཅི་བྱུང་མེད་པར་གྱུར་ཡོད་འདུག
འདི་གར་འབྲེལ་ཡོད་ཅིག་གིས་གནས་ཚུལ་མཁོ་སྤྲོད་གནང་བ་ལྟར་ན། བོད་ཀྱི་ཆབ་སྲིད་བཙོན་ཟུར་གྲགས་ཅན་སོག་མཁར་བློ་གྲོས་སམ་བློ་གྲོས་རྒྱ་མཚོ་ལགས་ཀྱིས། ཟླ་འདིའི་ཕྱི་ཚེས་ ༢༨ ཉིན་བོད་ཀྱི་རྒྱལ་ས་ལྷ་སའི་ཕོ་བྲང་པོ་ཏ་ལའི་མདུན་དུ་ཞི་རྒོལ་སྐད་འབོད་གནང་རྗེས་གར་ཡོད་ཅི་བྱུང་མེད་པར་གྱུར་ཡོད་སྟབས། ནང་མི་འབྲེལ་ཡོད་ཚོས་ཁོང་རྒྱ་ནག་གཞུང་གིས་བསྐྱར་དུ་འཛིན་བཟུང་བྱས་ཡོད་པའི་དོགས་པ་ཆེན་པོ་བྱེད་ཀྱི་ཡོད་འདུག ཡིན་ནའང་། ཞི་རྒོལ་སྐད་འབོད་སྐབས་ཁོང་གིས་འབོད་ཚིག་ག་རེ་བསྒྲགས་ཡོད་མེད་སོགས་ད་ལྟའི་ཆར་ཤེས་རྟོགས་ཐུབ་ཀྱི་མེད་པ་རེད།
རྒྱ་གཞུང་ཉེན་རྟོག་པས་ཆབ་སྲིད་ཀྱི་གནད་དོན་འོག་སོག་མཁར་བློ་གྲོས་ལགས་སྔ་རྗེས་ཐེངས་མང་པོར་འཛིན་བཟུང་གིས་བཀག་ཉར་དང་བཙོན་འཇུག་མནར་གཅོད་མྱངས་ཡོད་པ་རེད། ཐོག་མར་ཕྱི་ལོ་ ༡༩༩༣ ལོའི་ཟླ་ ༡ ཚེས་༡༧ ཉིན་སྒེར་འཁོན་ཞིག་གིས་ནག་ཆུ་འབྲིང་རིམ་ཁྲིམས་ཁང་ཟེར་བས་ལོ་ ༡༥ ཡི་ཁྲིམས་ཐག་བཅད་དེ་གྲྭ་བཞི་བཙོན་ཁང་དུ་བཅུག་ཡོད་པ་དང་། ཕྱི་ལོ་ ༡༩༩༥ ལོའི་ཟླ་ ༣ ཚེས་ ༤ ཉིན་བཙོན་ཁང་ནང་དུ་བློ་གྲོས་རྒྱ་མཚོ་ལགས་ཀྱིས་ “བོད་རང་བཙན་ཡིན། རྒྱ་མི་བོད་ནས་ཕར་རྒྱུགས། རྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོག བོད་མི་ས་ཡ་དྲུག་རྡོག་རྩ་གཅིག་སྒྲིལ་ཡིན།” ཞེས་སྐད་འབོད་བྱས་པ་དང་། ཁོ་རང་གིས་ལག་བྲིས་བྱས་པའི་ཡིག་ཆ་ ༣༠༠ ལྷག་ཙམ་བཀྲམས་པར་བརྟེན། ཉིན་གསུམ་ལས་མ་འགྱངས་བར་སྲོག་ཁྲིམས་གཅོད་རྒྱུ་ཐག་གཅོད་བྱས། ཡིན་ནའང་། མཉམ་འབྲེལ་རྒྱལ་ཚོགས་ཀྱི་དམིགས་བསལ་ལྟ་རྟོག་ཚོགས་པའི་འགན་འཛིན་དང་། རྒྱལ་སྤྱིའི་ཉེས་ཡང་ཚོགས་པ་བཅས་ནས་གནོན་ཤུགས་སྤྲད་དེ་སྲོག་ཁྲིམས་ལོ་དྲུག་ལ་ཕྱིར་འགྱང་གིས་མུ་མཐུད་བཙོན་འཇུག་བྱས་པ་དང་། ཆབ་སྲིད་ཐོབ་ཐང་ལོ་གསུམ་འཕྲོག ཕྱི་ལོ་ ༢༠༡༣ ཟླ་ ༥ པའི་ནང་བཙོན་གྲོལ་ཐོབ་ཡོད་ཀྱང་བཟང་བཙོན་འོག་འགྲོ་འདུག་གི་རང་དབང་མེད་པར་ལོ་བཞིར་འདུག་དགོས་བྱུང་།
ཕྱི་ལོ་ ༢༠༡༥ ལོར་རྒྱ་གཞུང་གི་དབང་ཡོད་གོ་སྒྲིག་འོག་བོད་ཤར་ཕྱོགས་རྫོང་ཁག་ཅིག་ཏུ་སྟག་གཟིག་གི་པགས་པ་གྱོན་བཅུག་སྟེ་གཞས་སྣ་འཁྲབ་སྟོན་དང་། མི་མང་ལ་ལྟད་མོ་ལྟ་རུ་བཅུག་ཡོད་པ་རེད། ཕྱི་ལོ་ ༢༠༡༦ ལོར་ས་གནས་སྲིད་གཞུང་གིས་བོད་ཀྱི་ས་ཁུལ་གཞན་དུ་སློབ་གཉེར་བྱེད་དུ་ཕྱིན་པའི་གྲྭ་བཙུན་རྣམས་ཕྱིར་རང་ཁྱིམ་དུ་ལོག་དགོས་པ་དང་། གལ་ཏེ་མ་ལོག་པ་ཡིན་ན་ཁྱིམ་མི་ཚོར་དབྱར་རྩྭ་དགུན་འབུ་བརྐོ་རུ་འཇུག་རྒྱུ་མིན་པ་མ་ཟད། ནང་མི་རྣམས་བཙོན་བཅུག་བྱ་རྒྱུ་ཡིན་པ་སོགས་བརྗོད་དེ་འཇིགས་སྐུལ་བྱེད་སྐབས། བློ་གྲོས་རྒྱ་མཚོ་ལགས་ཀྱིས་སློབ་གཉེར་བ་ཚོར་སློབ་སྦྱོང་བྱེད་པའི་རང་དབང་མེད་པར་བཙན་གྱིས་འབོད་འགུག་བྱེད་པ་ནི་ཁྲིམས་མེད་ལུགས་མེད་ཀྱི་བྱ་སྤྱོད་ཅིག་ཡིན་པ་དང་། སློབ་གཉེར་བྱེད་བཞིན་པའི་གྲྭ་བཙུན་ཚོས་ཁྲིམས་དང་འགལ་བའི་ཉེས་པ་གང་ཡང་བསགས་མེད་ཅེས་ཡར་ཞུ་བྱས་པར་བརྟེན། ཕྱི་ལོ་ ༢༠༡༥ དང་ ༢༠༡༦ ལོར་ཁོང་ཐེངས་ཁ་ཤས་ལ་བཀག་ཉར་བྱས་ཡོད་འདུག
གནས་ཚུལ་མཁོ་སྤྲོད་པས་བརྗོད་ན། རྒྱ་གཞུང་གིས་སྔ་རྗེས་མང་པོར་བཙོན་འཇུག་བྱས་པའི་བློ་གྲོས་རྒྱ་མཚོ་ལགས་ཀྱིས། གལ་ཏེ་ང་རང་མི་གཞན་དང་འདྲ་བར་ཆབ་སྲིད་ཀྱི་ཉེས་པ་འདི་ལས་ཐར་ཚེ། ངས་བོད་ཀྱི་ཉི་མ་ལྷ་སར་ཞི་བདེའི་ལས་འགུལ་ཞིག་སྤེལ་རྒྱུ་ཡིན། རྒྱུ་མཚན་ནི་༧གོང་ས་རྒྱལ་བ་ཡིད་བཞིན་ནོར་བུ་ཞི་བདེའི་དབུ་ཁྲིད་ཡིན་པས་བོད་ལ་མྱུར་དུ་ཕེབས་ཏེ། རྒྱ་ནག་གི་གཙོས་འཛམ་གླིང་གི་སྐམ་མཚོ་མཁའ་གསུམ་གྱི་དམག་དཔུང་རྣམས་མེད་པ་བཟོ་རྒྱུ་དང་། བོད་འདི་འཛམ་གླིང་གི་ཞི་བདེའི་ལྟེ་གནས་ཤིག་ཡོང་བ་སོགས་འཛམ་གླིང་གི་ཞི་བདེ་ལ་ཕན་པའི་ཆེད་དུ་སྐད་འབོད་བྱ་རྒྱུ་ཡིན་ཞེས་རྒྱུན་དུ་བཤད་ཀྱི་ཡོད་འདུག
བློ་གྲོས་རྒྱ་མཚོའམ་སོག་མཁར་བློ་གྲོས་ལགས་ནི་ནག་ཆུ་ས་ཁུལ་སོག་རྫོང་ཚ་དབྲོག་ཡུལ་ཚོའི་སོག་མཁར་གྲོང་སྡེ་ནས་ཡིན་ཞིང་། ད་ལྟ་དགུང་ལོ་ ༥༧ ཙམ་ཡིན་པ་དང་། ཁོང་ལ་སྲིང་མོ་ ༥ དང་གཅུང་པོ་གཅིག་ཡོད་འདུག བློ་གྲོས་རྒྱ་མཚོ་ལགས་ཆུང་དུས་པ་ལགས་ཀྱི་མདུན་ནས་གཏམ་ཡིག་རྩིས་སྦྱང་བའི་ཐོག གཟུགས་པོ་བདེ་པོ་ཡོད་པས་སོག་རྫོང་ཟློས་གར་ཚོགས་པའི་འཁྲབ་སྟོན་པའི་ནང་ཞུགས་ཡོད་པ་དང་། དེ་སྔོན་ནག་ཆུ་ས་ཁུལ་གྱི་ཤེད་རྡོ་འགྱོག་པའི་འགྲན་སྡུར་ནང་ཁོང་གིས་ཨང་དང་པོའི་བྱ་དགའ་ཐེངས་གཉིས་ལ་བླངས་ཡོད་འདུག


text:
སྤྱི་ཚེས་དྲུག་ནི་༧གོང་ས་སྐྱབས་མགོན་ཡིད་བཞིན་ནོར་བུའི་འཁྲུངས་སྐར་ཡིན་པས་མགྲོན་ཁང་ཉེ་འཁྲིས་སུ་ཡོད་པའི་སྐད་གྲགས་ཅན་གྱི་འཚོགས་ཁང་མི་གྲངས་གཅིག་ཁྲི་བརྒྱད་སྟོང་ཤོང་ཚད་ཅན་གྱི་འཚོགས་ཁང་ཕྱོགས་སུ་ཁ་གཏད་ནས་སོང་། སེམས་སྐྱོ་དགོས་པ་ཞིག་ལ་འཚོགས་ཁང་ཕྱི་ལོགས་ནས་བཀའ་གདམས་གསར་མའི་མིང་ཁ་རུ་ཁྱེར་ནས་དོན་དུ་དམ་སྲི་དོལ་རྒྱལ་འདྲེ་ཚོགས་འགའ་ཡིས་༧གོང་ས་སྐྱབས་མགོན་ཡིད་བཞིན་ནོར་བུ་ལ་མཚན་སྨས་དང་ངུ་འབོད་བྱེད་པའི་རྣལ་འགྱུར་འདི་མཐོང་བ་དང་མཉམ་དུ་སེམས་ལ་མ་དགའ་བ་ཞིག་བྱུང་། ཞིབ་བལྟ་ཞིག་བྱས་དུས་མགོ་སེར་གྲྭ་ཆས་ཡ་མ་ཟུང་གྱོན་མཁན་འགའ་དང་མཉམ་དུ་བོད་པའི་གཞོན་སྐྱེས་གཉིས་འདུག་པས་ང་ཟུར་དུ་དོན་ནས་བོད་པའི་ཕོ་གསར་དེར་ངས་དྲི་བ་འདི་འདྲ་ཞིག་གཏངས་བ་ཡིན། ཁྱེད་རང་གང་ནས་ཡིན་ཟེར་དུས་ཁམས་ནས་ཡིན་ཟེར། ང་ཡང་ཁམས་པ་ཡིན་ལས་ངན་ཁྱེད་རང་གི་ཁམས་པའི་ཕོ་རུས་མ་དྲུད་ཟེར་དུས། ཁོ་རང་ནས་ལག་ཏུ་བཟུང་བའི་རྔ་གོག་དེ་སྐད་ཇེ་ཆེ་རུ་བརྡུང་ནས་ལན་བཏབས་མ་སོང་། ང་ནི་༧གོང་ས་སྐྱབས་མགོན་ཆེན་པོའི་གསེར་ཞལ་མ་མཇལ་གོང་ནས་ལྟས་ངན་འདྲེ་ཚོགས་པ་དེས་སེམས་པ་མ་སྐྱིད་པ་བཟོས་ཚར་སོང་། དེ་ནི་ང་གཅིག་པུ་ག་ལ་ཡིན་ས་ཐག་རིང་ནས་ཆེད་དུ་ཡོང་མཁན་བོད་རིགས་དད་ལྡན་མང་པོ་ཞིག་སེམས་ལ་སོས་མེད་ཀྱི་རྨ་ཁ་གསར་པ་རེ་བཟོས་འདུག། སེམས་སྐྱིད་དགོས་པ་ཞིག་ལ་འཚོགས་ཁང་ནང་དུ་སླེབས་པ་དང་མཉམ་དུ་མི་རིགས་འདྲ་མིན་དང་ཆོས་ལུགས་འདྲ་མིན་ཞི་བདེའི་དེད་དཔོན་ཅན་གྱི་མི་སྣ་དང་། མཁས་དབང་། སྐད་གྲགས་ཅན་གྱི་གཞས་པ། རྩོམ་པ་པོ་སོགས་མི་མང་ཆིག་ཁྲི་བརྒྱད་སྟོང་གིས་དེ་རིང་གི་འཚོགས་ཁང་དེ་ཡོངས་སུ་ཁེངས་ནས་ཡིད་བཞིན་ནོར་བུའི་འཁྲུངས་སྐར་ལ་དགའ་དད་སྤྲོ་གསུམ་གྱིས་མཉམ་བསུ་བྱེད་བཞིན་འདུག
སྤྱི་ཚེས་བདུན་ཉིན་མི་མང་དྲུག་སྟོང་ཤོང་ཚད་ཅན་གྱི་འཚོགས་ཁང་ཞིག་ནང་དུ་བརྗོད་གཞི། (གོ་ལའི་ཚ་དྲོད་ཀྱི་ཤུགས་རྐྱེན་དང་ཁོར་ཡུག་སྲུང་སྐྱོབས) ཞེས་པའི་བཀའ་སློབ་དང་འབྲེལ་ནས་མཁས་དབང་མང་པོའི་མཉམ་དུ་བགྲོ་གླེང་ལྷུག་པོར་གནང་ནས་མི་མང་ནས་ཧ་ཅང་དགའ་མོས་ཆེན་པོ་བྱེད་བཞིན་འདུག། ཉིན་མོ་འདིར་ཨེ་ཤ་ཡའི་རང་དབང་རླུང་འཕྲིན་ཁང་ལས་བྱེད་མདོ་འཛིན་པ་རྡོ་རྗེ་དགྲ་འདུལ་ནས་ཉིན་གུང་ཞལ་ལག་བར་གསེང་སྐབས་ཡིད་བཞིན་ནོར་བུའི་ཉིན་གསུམ་གྱི་མཛད་འཕྲིན་ཇི་བྱུང་སྐོར་ངོས་ལ་དྲི་བ་དྲིས་ལན་བྱས་སོང་།
སྤྱི་ཚེས་བརྒྱད་ཉིན། (ན་གཞོན་རྣམས་ཀྱི་བཟང་སྤྱོད་ཀྱི་ཤེས་ཡོན) ཞེས་པའི་བརྗོད་གཞིའི་ཐོག་བཀའ་སློབ་དང་ཉིན་རྒྱབ་བོད་རིགས་དང། སོག་པོ། འབྲུག་པ་སོགས་མི་མང་ཉིས་སྟོང་ལྔ་བརྒྱ་མ་ཟིན་ཙམ་ལ་ཟུར་དུ་མཇལ་ཁ་དང་བཀའ་སློབ་གནང་ཞིང་ས་གནས་བོད་རིགས་སྤྱི་མཐུན་ཚོགས་པའི་ན་གཞོན་རྣམས་ནས་གླུ་བྲོ་རྐང་གཞས་སོགས་ཀྱིས་ཉིན་གསུམ་རིང་མཛད་ཕྲིན་གེགས་མེད་མཐར་ཕྱིན་དུ་སོང་ནས་ངོས་ཀྱི་དགེ་ཕྲུག་རྣམས་དང་ལྷན་རླངས་འཁོར་ཁ་ཕྱོགས་མོན་ཊེའུ་རེའུ་སོགས་སུ་བསྒྱུར་ནས་ཆུ་ཚོད་བརྒྱད་མ་ཟིན་ཙམ་ཡོང་ནས་མཚན་མོ་ཆུ་ཚོད་དང་པོའི་སྐབས་སུ་གཞི་ནས་ཆོས་ཚོགས་སུ་འབྱོར།


text:
ཨ་སྐྱབས་རྒྱལ་སྲས་ཀྱིས་སྒྱུ་ཆ་མཁོ་འདོན་བྱས་ཤིང་དབང་ཆེན་གྱིས་བསྡུ་སྒྲིག་བྱས།
འགྲོ་བ་མིའི་རིགས་ཀྱིས་ཁོར་ཡུག་སྲུང་སྐྱོབ་བྱེད་མ་ཐུབ་པའི་དབང་གིས་འཛམ་གླིང་གི་སྒང་ན་མེ་རི་འཕྱུར་བ། མཚོ་རླབས་འཕྱུར་བ། ནད་ཡམས་སྣ་ཚོགས་འབྱུང་བ། སྲིད་པའི་གངས་རྒན་སྣ་ཚོགས་ཉིལ་བ། རྩྭ་ས་བྱེ་ཐང་དུ་འགྱུར་བ་སོགས་ཀྱིས་ཉེན་ཁ་སྣ་ཚོགས་ཀྱི་ཉེན་བརྡ་རབ་དང་རིམ་པ་གཏོང་བཞིན་ཡོད་པ་རེད། འདི་ཐམས་ཅད་ང་ཚོ་བོད་ལ་མཚོན་ན་ཆུ་མ་ཡོང་གོང་གི་རགས་ཡིན་པས་གནོད་སྐྱོན་ཆེན་པོ་བརྒྱད་དང་ཉེན་ཁ་ཆེན་པོ་དྲུག་དེ་དག་ཟེར་བཞིན་བསྡད་ན་འཇིགས་ཡེར་བ་ཞིག་དང་ཉན་ན་མི་འདོད་པས། དེ་རིང་ངས་ཁོར་ཡུག་སྲུང་སྐྱོབ་ལ་འབྲེལ་བ་ཡོད་པ་དང་རྣམ་པ་གསར་བ་ཞིག་གི་སྒོ་ནས་བཤད། གང་གི་སྒོ་ནས་བཤད་རྒྱུ་ཡིན་ཟེར་ན། ལོ་སར་ཐོན་ལ་ཉེ་བའི་དུས་འདིར། མང་ཚོགས་ཀྱི་མིང་ལ་འགོང་པོ་སྤག་ཟེར་བཞིན་ཡོད། ཤོག་སྦག་རྒྱག་སྲོལ་གྱི་ཐད་ནས་བོད་མི་རིགས་རྣམས་ཀྱིས་ཀྱང་ལོ་སར་གྱི་རྟགས་རྟེན་འབྲེལ་ཞུ་བའི་ལྟ་ཚུལ་འཛིན་བཞིན་པ་འདིར། སྡེ་པ་སོ་སོར་སོང་སྟེ་སྡེ་པའི་སྡེ་དཔོན་ནམ། ཁྱིམ་གྱི་བཟའ་དཔོན། དགོན་པའི་དགོན་བདག་གམ་དགོན་པའི་ལས་སྣེ་བ་སོ་སོས་ད་ལོའི་ལོ་སར་ལ་ཤོག་སྦག་མི་རྒྱག་འཇུག་རྒྱུ་ནི་གལ་ཆེན་ཞིག་རེད་འདོད། སྐད་ཆ་འདི་བཤད་དེ་ལོ་བཅུ་འགོར་ལ་ཉེ། 2009ལོའི་མཚོ་སྔོན་ནང་བསྟན་སྒྱུ་རྩལ་གྱི་རིག་གཞུང་དུས་དེབ་ཐོག་《བོད་མིའི་ངོ་ཚ།》ཟེར་བ་དང་ལེ་ཚན་གཅིག་གི་ནང་དུ་《བོད་མིའི་གླེན་རྟགས་ཚ་པོ།》ཟེར་བའི་ལེ་ཚན་ཞིག་བཙུགས་ཡོད་པའི་ནང་དུ་དུག་རིགས་ཀྱི་《ཤོག་སྦག》ཟེར་བའི་རྩོམ་ཞིག་བྲིས་ཡོད་པ་སྒྲོག་འདོན་བྱ་རྒྱུ་ཡིན།
ད་ཡང་ལོ་གསར་ཐོན་ལ་ཉེ་བས་རང་རེའི་བོད་པ་རྣམས་ཀྱིས་སྔ་སྲོལ་བཟང་པོ་མི་ཉམས་རྒྱུན་འཛིན་གྱི་སྟེང་དུ། རང་རེའི་མཁར་གྲོང་གང་རུང་དུའང་ལོ་གསར་ཚེས་གཅིག་དང་ཚེས་གསུམ་བཅུ་གསུམ་སོགས་ལ་བསང་ཕུད་དུས་དང་སྟོན་མོ་གང་རུང་དུ་ཤོག་སྦག་གམ་ཤོག་བོའུ་མང་པོ་བརྒྱབ་ནས་འགྲན་བསྡུར་བྱེད་བཞིན་ཡོད་ལ། བྱིས་པ་ཚོས་ཀྱང་ཤོག་སྦག་གཏོང་བར་ཧ་ཅང་དགའ་སྤྲོ་ཆེན་པོ་བྱེད། ང་ཚོའི་དམངས་ཁྲོད་དུ་ཤོག་སྦག་གི་མིང་གཞན་ལ་འགོང་བོ་སྤག་ཏུ་འབོད།
དེ་ནི་གཅིག་ནས་དཔལ་འབྱོར་གྱི་གྱོང་གུད་ཚབས་ཆེན་ཕོག་པ། དཔེར་ན། རང་རེའི་སྒར་གྲོང་གཉིས་སུ་མང་པོས་སྒོར་སྟོང་ཕྲག་དང་ཉུང་ངུས་སྒོར་བརྒྱ་ཤོག་འགྲོ་སོང་དུ་བཏང་སྟེ་ཉོ་བ་དང་། ཚང་མས་བསམ་བློ་ཞིག་ཐོངས་དང་།འགོང་བོ་སྤག་བརྒྱབ་པས་ཁྱེད་ཀྱི་མཚན་སྙན་རྒྱས་མི་ཐུབ་ལ་རླུང་རྟའང་དར་མི་ཐུབ་པའང་ཁག་ཐེག་བྱེད་ཐུབ། ལྷ་ཀླུ་སོགས་དེ་བས་ཀྱང་དགའ་མི་ཐུབ། ཕོ་བ་མི་འགྲངས་ལ་ལྟོགས་སྐོམ་ནི་ག་ལ་སེལ་ནུས། མི་སེལ་ཏེ། ཞིབ་ཏུ་སོམས་དང་གཞན་ཡང་མེ་དགྲ་ཤོར་སླ་བ་དང་ཁྱིམ་ལ་མེ་ཤོར་ནས་བཟའ་ཚང་གང་པོ་འགྲོ་སའི་ཡུལ་མེད་པར་གྱུར་ཡོད་པའང་མཐོང་ཐུབ། གདོད་མའི་ནགས་ཚལ་སོགས་ལ་མེ་དགྲ་ཞུགས་ན་དེ་བས་ཀྱང་འགྲོ་བ་མིའི་རིགས་ལ་གནོད་སྐྱོན་དང་དཔལ་འབྱོར་སོགས་གྱོང་གུད་ཚབས་ཆེན་བཟོས་ཡོད་པ་བརྗོད་ཀྱིས་མི་ལངས་བའོ། །
གཉིས་ནས་ཤོག་སྤག་བརྒྱབ་པས་རང་རེའི་ལུང་བའི་ནང་དུ་དུག་རྫས་བཏང་བ་ཡིན་པས་དེའི་མཁའ་དབུགས་བཙོག་བཟོ་དང་ཆུ་འགོ་སྐམ་པ་བཅས་ལ་གནོད་པ་བཟོ་ཐུབ་པ་མ་ཟད་རྩི་ཤིང་དང་ནགས་ཚལ་རྒྱས་མི་ཐུབ། རང་རེའི་མདོ་དབུས་མཐོ་སྒང་འདི་སྐྱེ་ཁམས་སྲུང་སྐྱོབ་ཐད་ནས་འཛམ་གླིང་ཡུལ་གྲུ་ཉི་ཤུ་རྩ་བཞིའི་གཅིག་ཏུ་བགྲང་སའི་ཕ་ས་ཕ་ཡུལ་གྱི་རི་ཆུ་ལུང་གསུམ་གྱི་མཛེས་སྡུག་གི་དཔལ་བཅོམ་པ་ཡིན་ན། ང་ཚོས་མི་རབས་རྗེས་མ་ལ་མགོ་རུ་ཅི་ཞིག་འཇོག་གམ་ཞིབ་ཏུ་སོམས།
གསུམ་ནས་ཤོག་སྦག་གི་སྒྲ་ཆེན་པོས་མི་རྒན་གྱི་རྣ་བ་འོན་དུ་འཇུག་པ་དང་བྱིས་པའི་ལག་པའི་མཛུབ་མོ་བཅད་ནས་ཕ་མས་གནང་བའི་མི་ལུས་བདེ་ཐང་དེ་དབང་བོ་སྐྱོན་ཅན་དུ་བསྒྱུར་བ་ནི་ཆེས་གདུག་རྩུབ་དང་སྙིང་རྗེ་མེད་པ་ཞིག་མ་རེད་དམ།
བཞི་ནས་ས་གཞི་དང་རི་བྲག་ཁང་ཁྱིམ་སོགས་འགས་སྒྲས་གཡོ་སྐྱོམས་ཐེབས་ཏེ་མཁའ་དབུགས་དང་ཆུ་བོ་བཙོག་བསྒྱུར་ཐེབས་པ་ནི་གད་སྙིགས་ཀྱི་ཕུང་བོ་སྤུངས་པ་དང་འདྲ་བས་ལྷ་ཀླུ་དྲག་ཏུ་ཁྲོས་ཤིང་། མི་ཡུལ་ལ་ནད་ཡམས་དང་ན་ཚ་འབྱུང་བ་སོགས་ལ་སྨྲ་ཤེས་དོན་གོ་བའི་མི་ཞིག་ཡིན་ན་ཞིབ་ཏུ་བསམ་བློ་གཏོང་བ་ལས་གཡམ་རྒྱུགས་མི་བྱེད་པ་ཐུགས་ཀྱི་དཀྱིལ་དུ་ཆོངས། །